Ep. 30 — Goanaa | Safuhaa\nޑާކްނައިޓް ބުނީ އޭނަ ހުންނާނީ ކަޅުކުލައިގެ ގަމީހެއްލައިގެން ކަމުގައެވެ. އޭރުން އާވާއަށް ފަސޭހައިން އޭނަ ވަކިކުރެވޭނެއެވެ. ރެސްޓޯރެންޓް ތެރެއަށް ވަނުމާއެކު އާވާގެ ނަޒަރު ހުއްޓުނީ އިސްތަށިގަނޑު ދިގުކޮށްލާފައި އިން ޒުވާނެއްގެ މޫނަށެވެ. ދެތިން ފިރިހެނުން އެ މޭޒުދޮށުގައި ތިބެފައި އާވާ ފެނުމުން ބަލަންފެށީ ނުބައި ނަޒަރަކުންނެވެ. ތަނުގައި ތިބި ބޭރުގެ ވެއިޓަރުންވެސް ތިބީ މި ޒުވާނުންދެކެ ބިރުންކަން ނޭގެއެވެ.\n"ހައި...." އާވާއާއި ދިމާލަށް އަތް އުފުލާލި ޒުވާނާ ކަޅުކުލައިގެ ގަމީހެއް ލައިގެން ހުރިތަން ފެނިފައި އާވާގެ މޭގަނޑު އަނގަޔަށް ނައީ ހަމަކިރިޔާއެވެ. ނުދަންނަ މީހުންނާއި ވާހަކަދައްކަން ހަދައިގެން މި ފުންމާލެވުނީ ކޮންފަދަ ވަޅުގަނޑެއްގެ ތެރެއަށް ހެއްޔެވެ؟ ޑާކްނައިޓަކީ އޭނަ ހީކުރިފަދަ މާތް މީހަކަށް ނުވިއެވެ. މީހަކު ކުރާ ފޮނި ޗެޓްތަކަށް ބަރޯސާވާކަށް ނުވާނެއެވެ. އެވަގުތު ޑާކްނައިޓް އޭނަގެ ފޯނަށް ގުޅަން ފެށިއެވެ. އާވާ ބަލާލިއިރު އޭނައާއި ދިމާލަށް ހައި ޖެހި ޒުވާނާ އިނީ އެކުވެރިއަކާއި ސަމާސާކޮށްފައި ހޭށެވެ. ވީއިރު މިއީ އަދި އެހެން މީހެކެވެ. އާވާ ފޯނު ނަގާފައި ޑާކްނައިޓް ހުރީ ކޮންތާކު ހެއްޔޭ އަހާލާއިރަށް މިހިރީއޭ ބުނެލީ ފަހަތުންނެވެ. އާވާ ސިހިފައި އެނބުރި ބަލާލިއިރު ދާދިގާތުގައި ހުރީ ރަފްހާން އެވެ. ދެންމެ އޮފީހުން އައިގޮތަށް އޭނަ ހުރީ ފަޓްލޫނާއި ކަޅުކުލައިގެ ގަމީހުގައެވެ.\n"އަވީ......." ރަފްހާން ހައިރާންވީކަމަށް ހެދުނެވެ. އޭނަ ކަންތައް ބޮޑުވީ އެތާ އޮތް ގޭންގް މީހުންތައް ފެނިފައެވެ. އެއީ އާއްމުކޮށް މިތަނަށް ވަދެ އުޅޭ ބަޔެއްވެސް ނޫނެވެ. އޭނަ ހުރީ އާވާއަށްވުރެ ކުރިން މިތަނަށް އަންނާށެވެ. އެކަމަކު ދިމާވި ކަމަކުން ކުޑަތަންކޮޅެއް ލަސްކޮށްލެވުނީއެވެ. އެހެން ނޫންނަމަ އާވާ އަންނައިރު އޭނަ އެތާ އިންތިޒާރުގައި އިންނާނެއެވެ.\n"އައި ކާންޓް ބިލީވް ދިސް، އޯލް އެލޯންގް އިޓް ވޯޒް ޔޫ...." އާވާގެ މޫނަށް އެތައް ކުލަތަކެއް ވެރިގެން ދިޔައެވެ.\n"ފޮގިވް މީ ބޭބީ، އަހަރެން ހުރީ ބުނަންކަމަށް...." ރަފްހާން ކުޑަކޮށް ހިނިތުންވެލިއެވެ.\n"ކޮންކަމަކާ ރެއިން މާފަށް އެދެންވީ، ނޭގުމުގައިވެސް ހުރިހާ ސިއްރެއް ކިޔާދެވުނީ އެންމެ ގާތް މީހާއަށް، އެއީ އަހަރެންގެ ނަސީބު، ލަވް ޔޫ ޑާކްނައިޓް......" އާވާ ރަފްހާންގެ އަތުގައި ހިފާލަމުން ބޭނުންވީ އަވަހަށް ގެއަށް ދާށެވެ. ޑާކްނައިޓްގެ ހަގީގަތް އެނގުމުން ހިތަށް ވީގޮތް ބަޔާންކުރަން ދަތްޗެވެ. އޭރު ގަނޑުވެފައި ހުރިވަރުން ސިކުނޑި ރަގަޅަށް މަސައްކަތްކުރަން ފެށީވެސް ތަންކޮޅެއް ފަހުންނެވެ. މަގަށް ނުކުމެފައި އާވާ ހޭންފެށިއެވެ. ދެމީހުން މިހުރިހާ ދުވަސްވާންދެން ދެއްކި ވާހަކަތައް ހަނދާންކޮށްފައި މަޖާވެގެން އުޅުނުއިރު ދެމީހުން ގެއާއި ހަމަޔަށް ދިޔައީ އަތުގުޅުވާލައިގެން ދެލޯބިވެރިން ފަދައިންނެވެ.\nމާހުޖަބީން އަށް އާވާގެ ޑައިރީ ފެނިގެން ގެއަށް ގެނެސްފައި އޮތްގޮތަށް އޭގައި އަތްނުލާ ހުރުމަށްފަހު އެންމެފަހުން އާވާގެ ހަގީގަތް ދެނެގަންނަންވެގެން އެ ޑައިރީ ކިޔާލާފައި ވަރަށް އަސަރުކުރިއެވެ. އާވާގެ ޑޮކްޓަރަކީ ނާޒްކަން އެނގިގެން ނާޒްގެ ގާތަށްގޮސް މާހުޖަބީން އޭނައާއި ވާހަކަދެއްކިއެވެ. އޭރު މާހުޖަބީންއަށް ވަނީ ނާޔާގެ ބަލިވެސް އެނގިފައެވެ. އަމިއްލަ ދެ އަންހެންދަރިންނާއި މެދު އިހުމާލުވެވުނުވަރު އެނގިފައި އެދުވަހު ނާޒް ގާތުގައި މާހުޖަބީން ވަރަށް ރުޔެވެ.\n"ނުރޮއި ޖަބީން، ވީކަމެއް ނުވާކަމަކަށް ނެހެދޭނެ، ދެންވެސް ބާކީއޮތް ދުވަސްތަކުގައި އެކުދިންނަށް ޖަބީންގެ ފަރާތުން ލޯބި ދެވުނު ވަރަކުން އެކުދިންނަށް ކިރިޔާވެސް ހެޔޮ ބަދަލެއް އަންނާނީ، އެންޑް ތޭންކްސް އަހަރެންގެ ދެކުދިން ރަގަޅަށް ބަލާބޮޑުކޮށްދިނީތީ، އެ ޝުކުރުގެ ލިސްޓްފައި ޔަގީނުންވެސް ޖަބީން ހިމެނޭ....." ނާޒް ހިނިތުންވެލިއެވެ. ނާޒްގެ ރީތި އަޅިދެލޮލަށް ބަލާލުމުން މާހުޖަބީންގެ ހިތް ހަސަދައިން ފުރުނެވެ. ނާޒްއާއި ވާދަކޮށް އަމީން އަތުލުމުގެ ޚިޔާލު ހިތުގައި ގަދަވެގަތެވެ. ދެމީހުންކުރެން އަމީންގެ ހިތުގައިވަނީ ކާކުގެ ލޯބިކަން ދެނެގަންނަން ލިބުނު ރަގަޅު ފުރުސަތެކެވެ. ނާޒްފަދައިން އޭނަވެސް އަމީންއަށް ބޭވަފާތެރިވީއެވެ. ދެމީހުންވެސް އަމީންގެ ދަރިން އެބަތިއްބެވެ. އަމީންގެ އެކަނިވެރިކަން ފިލުވާދޭން ކޮންމެވެސް ބައިވެރިޔަކަށް ބޭނުންވާނެ ކަމުގައި މާހުޖަބީންގެ ހިތް ބުނަނީއެވެ. މާހުޖަބީން އެދުވަހު ގެއަށް ދިޔަތަނާ ލިބުނީ ހިތާމަވެރި އަދި އުފާވެސް ވި ޚަބަރެކެވެ. އަންވަރުއާއިމެދު ހިންގި ޝަރީއަތުގައި އޭނަގެ މަކަރާއި ކުށް ސާބިތުވެގެން ޖަލަށް ލެވުނީއެވެ. އަމީންއަށް އޭނަގެ ފަރާތުން ލިބުނު ގެއްލުމުގެ ބަދަލުދޭންވެސް ޖެހުނެވެ. އަންވަރުއާއި މެދު ކަންތައް ވީގޮތުން މާހުޖަބީން މެންނަށް އެޕާޓްމެންޓްގައި ނުތިބެވޭނެކަންވެސް ޔަގީންވިއެވެ. އޭނަދެން ދާން އޮތީ އެންމެ ތަނެކެވެ. ކްރިމްސަންވިލާއެވެ.\nއަމީންއަށް އޭނަގެ ކޮއްކޮ ޔޫސުފް ފޮނުވި ސިޓީ އެތައް ޒަމާނެއް ވާންދެން ކަނޑާނުލާ ބޭއްވުމަށްފަހު ދާދިފަހުން އޭގައިވާ ވާހަކަތައް އެނގި ނާޒްގެ ކުށެއްނެތްކަން ސާބިތުވުމަށްފަހު އޭނަ ނާޒް ހޯދަން މަސައްކަތްކުރާތާ ދުވަސްކޮޅެއް ވެއްޖެއެވެ. ރަފްހާންގެ ގާތުގައި ވަރަށް ފަހުން މަންމަ ކުށްވެރިކޮށްފައި ވާހަކަ ދެއްކުނީތީ އަމީން ހިތާމަކުރިއެވެ. ނަމަވެސް ރަފްހާން މެންނަށް މަންމަ ހޯދަދީފައި ނޫނީ އޭނަ މަންމަގެ ކުށެއްނުވާ ކަމަކަށް ނުބުނާނެއެވެ. އެހެންނޫނީ އެދެބެންވެސް ހާދަ ދެރަވާނެއެވެ. ޔޫސުފް ނާޒް ބްލެކްމޭލް ކޮށްގެން ލޯބީގެ ކުޅިގަނޑެއް ކުޅުނީއެވެ. ޔާކިން އާވާއަށް ގޯނާކުރިފަދައިން ގޯނާކުރަމުންގޮސް އެކަންތައް އަތްނުފޯރާ ފަށަށް ދިޔައީއެވެ. ނާޒް ދެކުދިންވެސް ގުރުބާންކޮށްލާފައި ދިޔައީ ޔޫސުފް އާއިއެކު ނުގޮސްފިއްޔާ އެކުދިންވެސް މަރާލާނެކަމުގެ އިންޒާރު ދިނެވެ. ޔޫސުފް ބުނިގޮތުން އެއީ މުޅީންވެސް ނާޒްގެ ލޯބި ހޯދަން އޭނަ ދެއްކި ބިރެވެ. އޭނަ ބޭބެއާއި ކުދިންދެކެ ލޯބިނުވާތީއެއް ނޫނެވެ. އަމީންއަށް ވުރެ ކުރިން ނާޒް ކްރިމްސަންވިލާއަށް އައިސް އަމީންއަށް އުފާވެރި ހައިރާންކަމެއް ގެނެސްދިނެވެ.\n"އަހަރެން ހިޔެއްނުކުރަން ޔޫސުފް އަމީންއަށް ހަގީގަތް ހާމަކޮށް ސިޓީ ފޮނުވަފާނެކަމަށް، އަހަރެން ދައްކާ ވާހަކަ އަމީން ގަބޫލުނުކުރާނެކަމަށް ހީކުރެވުނީ، އެހެންވެ އަންނަން ނުކެރިފައި ހުރީ، ޔޫސުފް ސިޓީ ފޮނުވިކަން ކުރިން އެނގުނުނަމަ...." ނާޒްއާއި އަމީން އުނދޯލިގޭގައި ވާހަކަދައްކަން ތިބިއިރު ދެމީހުންގެ މޫނުމަތިން ފެނުނީ އުފާވެރިކަމުގެ އިންތިހާއެވެ. ރަފްހާންމެން ޓެރެސްގައި ކޮފީބޯން ތިބިއިރު އެކުދިންވެސް ތިބީ މަންމައާއި ބައްޕަގެ ގުޅުމުން ވަރަށް އުފާވެފައެވެ.\nމާހުޖަބީން ކްރިމްސަން ވިލާއަށް އައީ އެއްގޮތަކަށްވެސް އެ މަންޒަރު ފެންނާނެ ކަމަކަށް ނޫނެވެ. އަމީންއާއި ނާޒް އުނދޯލީގައި ތިބިއިރު އަމީން އިނީ ނާޒްގެ އަތުގައި ހިފަހައްޓާލައިގެންނެވެ. އަމީންގެ މޫނުމަތިން ފެންނަނީ މިއިން ޒަމާނެއްގައި ފެނިފައިނުވާފަދަ އުފާވެރި އަސަރުތަކެވެ. އެވަގުތު މާހުޖަބީން ފެންކަޅިވެގެން ދިޔައެވެ. އޭނައަށް ވުރެ ކުރިން ނާޒް ކުޅިބައި އަތުލައިފިއެވެ. އަލުން އެދޭތެރެއަށް ވަންނަން ހިތަށް އެރުވުމުގެ އެއްވެސް މާނައެއް ނެތެވެ.\n"ރަށަށް ދަމުން ސަލާމްކޮށްލަން މިއައީ...." މާހުޖަބީންގެ މޭކަޕެއްނެތް މޫނުމަތިން އެވަގުތު ފެނުނު މޮޅިވެރިކަމުގެ އަސަރުތަކުން އަމީންގެ ހިތަށްވެސް އުދަގޫތަކެއްވިއެވެ.\n"ނަންނި އަހަރެންގެ ގާތުގައި ބަހައްޓާފައިދޭ....." އަމީން އެދުނެވެ.\n"މިވަގުތު ނަންނި ވެސް ޗުއްޓީއަށް ރަށަށް ދާން ބޭނުން، ނަންނި ބޭނުމިއްޔާ މިގޭގައިވެސް ހުރުމާއިއެކު އަހަރެންގެ އެއްވެސް އިއުތިރާޒެއްނެތް، ހިތްހެޔޮކޮށްދޭތި...." މާހުޖަބީން ހިނިތުންވެލީ ގަދަކަމުންނެވެ. އަމީން މާފުދިނެވެ. މާފުދިނަސް މާހުޖަބީން އޭނައާއިމެދު ކަންތައް ކުރިގޮތް އެހާ ފަސޭހައިން ހަނދާންނައްތައެއްވެސް ނުލެވޭނެއެވެ. މާހުޖަބީން އެގެއިން ދިޔައީ ހިތާހިތުން ކަރުނަ އޮއްސަމުންނެވެ. އެއް ޒަމާނެއްގައި އޭނަގެ އާއިލާއާއި ހުރިހާ އެކުވެރިންނާއި ހުރި އެންމެ އަންހެން ދަރިފުޅު ދޫކޮށްލާފައި އައުމުން މިލިބުނީ ކޮންފަދަ ކެއްސެއްހެއްޔެވެ؟ ލިބުނު ނިއުމަތަށް ޝުކުރުވެރި ނުވުމުގެ ސަޒާއެވެ. އަނެއްކާވެސް އެމީހުންގާތަށް ދާން ޖެހުނީއެވެ. އެހެން މީހުންގެ އެހީއަށް ބޭނުންވީއެވެ.\nމާހުޖަބީން ދިޔުމުގެ ކުރިން އާވާއާއި ބައްދަލުކޮށް އާވާ ގެނެސް މޭގައި ޖައްސާލާފައި ވަރަށް އަސަރާއިއެކު ވާހަކަދެއްކިއެވެ. މަންމަގެ ކުށަށް މާފުކޮށްދިނުމަށް އެދުނުއިރު މާހުޖަބީންގެ ލޮލުގައި ކަރުނައިގެ އަސަރު ހުއްޓެވެ. މާހުޖަބީން އެދުނީ ރަފްހާންއަށް ތެދުވެރިވެގެން ހުރުމަށެވެ. އޭރުން ދެރަގޮތެއް މެދުވެރި ނުކުރައްވާނެ ކަމުގަޔާއި އުފަލާއި ހިތާމައިގެ ވަގުތުވެސް ރަފްހާންއާއި އެކުގައި ވުމަށް މާހުޖަބީން ބުނެދިނެވެ.\n"އާވާއެކޭ ނަންނިއެކޭ މަންމައަށް ތަފާތެއްނެތް، މަންމަ އޭރު ދިޔައީ ކޮންމެހެން އާވާދެކެ ލޯބިނުވާތީއެއް ނޫން، މީހަކުދެކެ ހިސާބަށްވުރެ ލޯބިވެއްޖެއްޔާ އަތުން ފައިން ގޯސްހެދޭނެ، އަމީންގެ ލޯބި ހާސިލުކުރަން ދަރިއަކު ނެތް މީހެއްކަމަށް ހެދިގެން ދޮގުހެދުނީމަ އެ ދޮގުމަތީގައި ހުންނަން ފާޑަކަށް މަޖުބޫރުވީ، އެހެންނޫނަސް އާވާގެ ބައްޕަވެސް އޭރު މަންމަދެކެ ވަރަށް ނަފްރަތުކުރޭ، ކިހިނެއް އެނގޭނީ ދޮންމަންމަގެ އާއިލާ މީހުންނަކީ އިންސާނުންގެ ސިފައިގާ ތިބި ޝައިތާނުންތަކެއް ކަން، އެކަން ކުރިން އެނގުނުނަމަ، މިބަދުނަސީބު މަންމައަށް މާފުކޮށްދޭތި، އަބަދުވެސް އާވާއާއި އެކުގައި މަންމަގެ ހެޔޮ ދުޢާވާނެ، މަޔެއްގެ ފަރާތުން ދަރިއަކަށް އެންމެ މުހިއްމު އެއްޗަކީ އެއީ، މަންމަ ކޮންމެ ތާކު ހުއްޓަސް އަބަދު އާވާއަށް ދުޢާކުރިން، އެ ދުޢާ އިޖާބަކޮށްދެއްވީތީ މާތް ﷲއަށް ޝުކުރުކުރަން....." މާހުޖަބީންގެ ވާހަކަތަކުން އާވާއަށްވެސް ރޮވުނެވެ.\n"މަންމަ މިގޭގައި އަހަންނާއިއެކު މަޑުކޮށްދީ ޕްލީޒް....." އާވާ އެދުނެވެ.\n"ނޫން ދަރިފުޅާ، އެއީ އެކަށީގެންވާކަމެއް ނޫން، މަންމަ ދުރުގައި ހުއްޓަސް އާވާ މަންމަ ބުނާގޮތަށް ހަދަނިކޮށް ދެދުނިޔޭގެ ރަހުމަތް ލައްވާނެ އިރާދަކުރެއްވިއްޔާ..." މާހުޖަބީން އާވާގެ ބޮލުގައި ބޮސްދިނެވެ. މާހުޖަބީންއަށްވެސް މިއަދު ރަގަޅު ދަރިއެއްގެ އަގު ވަޒަން ކުރެވިއްޖެއެވެ. ނާޔާއަށްވުރެވެސް އޭނައަށް ހެވީ އާވާކަން ގަބޫލުކުރެވިއްޖެއެވެ. ރަފްހާންވެސް މާހުޖަބީންއާއި ވާހަކަދެއްކީ މަންމަ އަކާއި ވާހަކަދައްކާނެ ގޮތަށް އިހުތިރާމްއާއި އެކުގައެވެ. މަންމަ ރަށުގައި ހުއްޓަސް ޗުއްޓީއެއް ލިބޭއިރަށް އާވާ ގޮވައިގެން ރަށަށް ޖައްސާލާނެ ކަމަށް ބުނުމުން މާހުޖަބީން ރަފްހާންގެ ނިތްކުރީގައި ބޮސްދިނެވެ.\nއާވާ ގަވާއިދުން ނަފްސާނީ ބޭސްތައްކައިގެން އަދި އަންހެނުންގެ ޑޮކްޓަރަށް ދައްކައިގެން އޭނަ ބުނާގޮތަށް ހަދަން ފެށުމުން ކާވެނީގެ ދިރިއުޅުން ބާއްޖަވެރިވާންފެށިއެވެ. އޭނަފަދައިން ކުޑައިރު އެހެންމީހުންގެ ގޯނާތަކާއި އުދަގޫތައް ފޯރާފައިވާ ކުދިންނަށް ކޮންމެވެސް ދުވަހަކުން އުފާވެރި ހަޔާތެއް ހޯދިދާނެއެވެ. ރަގަޅު މަގު ޚިޔާރުކުރެވިދާނެއެވެ. އާވާ މާޒީ ހަނދާން ނައްތާލާފައި ލިޔުމުގެ ރޮގުގައި ކުރިއަށް ދާން ގަސްތުކޮށްގެން ލިޔުނު ވާހަކަފޮތް "ކަރުނައިގެ ތެރެއިން" އެ ވާހަކަ ވަރަށް މަޝްހޫރުވިއެވެ. އޭގައި އުޅުނީ އޭނަފަދައިން ކުޑައިރު ހިތާމައާއި އަނިޔާވެރިކަން އިންތިހާއަށް ލިބިފައި ހުރި ނިކަމެތި އަންހެންކުއްޖެކެވެ. ކަރުނައިގެ ތެރެއިން އެކުއްޖާ ހިނިތުންވާން ކުރި މަސައްކަތާއި ހަޔާތުގެ ދަތުރެވެ.\nތާނިޔާ އަމިއްލައަށް ޔާކިންއަށް ގުޅާފައި ލޯބިވާ ވާހަކަ ބުނުމަށްފަހު އެއީ އާވާ ހިތްވަރުދީގެން ކުރުވިކަމެއްކަމަށް ތާނިޔާ ބުންޏެވެ. ޔާކިންގެ ހިތުގައި އާވާއާއިމެދު އޮތްހާ ޝަކުވާއެއް ފިލާ އާވާއަށްޓަކާ އެހިތް ލޯބިން ފުރުނެވެ. ދުނިޔޭގައި ހުރި އެންމެ ރަގަޅު ފަހަރިކަމަށް ޔާކިންއަށް ގަބޫލުކުރެވުނީ އެދުވަހުއެވެ. އާވާ އެގެއަށް އައީ އެންމެނަށް ނޭގުނަސް ރަހުމަތެއްގެ ގޮތުގައެވެ. އެންމެން ގުޅުވާ އުފާވެރި އާފަތިހަކަށް އިރުއެރީ އާވާ އެގެއަށް އައުމުންނެވެ. ޔާކިންއާއި ތާނިޔާ ގުޅެން ފުރަތަމަ ތާނިޔާގެ މަންމަ ދެކޮޅެވެ. މަންމަ ބޭނުންވީ ތާނިޔާ މުއްސަންޖަކާއި ގުޅުމެވެ. އަތުގައި އެންމެ ފައިސާ ފޮތްޗެއް ނެތްކަން އެނގިހުރެވެސް ތާނިޔާއަށް މުހިއްމުވީ ލޯތްބެވެ. ތާނިޔާއަށް އޭރު ނޭގުނީ ޔާކިން ސޮފްޓްވެއަރ އުފައްދަން މޮޅުކަމާއި އޭނައަށް ލައްކައިން ރުފިޔާ ލިބެން ފެށިކަމެވެ. ޔާކިން އޭނަގެ ބައްޕައާއި ބޭބެ ނަމޫނާއަކަށް ބަލައިގެން އެމީހުންގެ ފިޔަވަޅުމަތިން ހިނގަން ފެށިކަމެވެ. އަޔާމްވެސް ބޭނުންވަނީ އިތުރަށް ކިޔެވުމެވެ. ޒަވާޖީ ހަޔާތެއް ފަށަން އަދި މާ އަވަސްކަމުގައި އަޔާމްވަނީ ބުނެފައެވެ.\nޔާކިން އާއި ތާނިޔާގެ ކާވެނިކުރެވުމަށްފަހު އެގޭގައި ކާވެނީގެ ކުޑަ ހަފްލާއެއް އޮތެވެ. ޔާކިންއާއި ތާނިޔާ ހީވަނީ އެކަކު އަނެކަކަށްޓަކާ ހައްދަވާފައިވާހެންނެވެ. އުފާވެރިކަމުގެ ހިނިތުންވުންތަކުން އެ ރީތިމޫނުތައް އަލިވެފައިވާއިރު ދެކޭ ކޮންމެ މީހެއްގެ ތައުރީފު އޮހެމުން ދިޔައެވެ. ޔާކިން އަދި ތާނިޔާގެ އާއިލާ މީހުންނާއި އެކުވެރިންވެސް އެ އުފަލުގައި ބައިވެރިވެ އެކުދިންނަށް ހެޔޮ ދުޢާކުރިއެވެ. ނާޔާވެސް ޔާކިންގެ ޕާޓީގައި ބައިވެރިވާން އައެވެ. ޝޯލްއަޅާފައި ހުރިއިރު ނާޔާވެސް ހީވަނީ ތަފާތު އަންހެންކުއްޖެއް ހެންނެވެ. ފިރިހެނުން ފެނުނަސް ނާޔާ ފޫހިވާހެން ހީވިއެވެ. އޭނަ ފިރިހެނުންދެކެ މުޅިން ފޫހިވެފައިވާ ކަމުގަޔާއި ދުވަހަކު މީހަކާއި ރައްޓެހިނުވާނެ ކަމުގައި ބުނެލިއެވެ. ނާޔާގެ އަޒުމަކީ ކިޔަވައިގެން މޮޅު މީހަކަށްވެ އަމިއްލަ ފައި މައްޗަށް ތެދުވުމެވެ. އެހެންވެ ގިނަ ވަގުތު އޭނަ ހޭދަކުރަނީ ކިޔެވުމުގައެވެ. އާނީވެސް އެރޭ ހުރީ ވަރަށް ރީތިވެލައިގެން އައިހެވެ. ނާޔާއާއި ދެކުދިން އެކި ވާހަކަދައްކާފައި ހޭންތިބިއިރު އާނީވެސް ހީވަނީ ހަމަޖެހިލާފައި ހުރިހެންނެވެ.\nރަފްހާންއާއި އާވާ ކާންވެގެން ތަންކޮޅެއް ދުރުގައި ހުރި ގޮނޑިތަކެއްގައި ޖައްސާލިތަނާހެން އަމާރާ ގޮނޑިއެއް ދަމާލައިގެން ގާތުގައި އިށީނެވެ. އަމާރާ ފުރަތަމަވެސް ފެށި ވާހަކައަކީ އަމީން އެހުރިހާ ބެއިން އެއްކޮށްގެން ޔޫސުފް ފޮނުވި ސިޓީ ކިޔާދީފައި ނާޒްގެ ކުށެއްނެތްކަން އެންގި ވާހަކައެވެ. އޭނަވެސް ނާޒްދެކެ ވަރަށް ފޫހިވެފައި ހުރެފާ މިހާރު މާފުކޮށްފި ކަމުގައެވެ. އެއީ ޔޫސުފްގެވެސް ވަސިއްޔަތެވެ. ނާޒްއަށް އެންމެންގެ މާފު ހައްގެވެ.\n"ރަފްހާންއާއި އާވާ ގެ ދޭތެރެއަށް ވަންނަން ދެން އާނީއެއް ނޫޅޭނެ، އާނީއަށް އެނގިއްޖެ އެކަންތައް ދެން ނުވާނެކަން، މިހާރު އާނީއަށް ރަޝިއާއިން މެޑިސިން ހަދަން ފުރުސަތު ލިބިއްޖެ، ބޭބެ ބުނި ހެލްޕް ވާނަމޭ، އެހެންވެ އާނީ ފުރަން ދާ ދުވަހަކަށް ބަލަބަލާ އެހެރީ....." އަމާރާ އާނީމެންގެ ހަރަކާތްތަކަށް ބަލަން އިނދެލާފައި ފުންނޭވަޔެއް ދޫކޮށްލިއެވެ. އާނީ އަމިއްލައަށް ރަފްހާން ދޫކޮށްލިކަމުގައިވިޔަސް އަމާރާގެ ހިތަށް އަދިވެސް އުދަގޫވެއެވެ. ރަފްހާންފަދަ ރަގަޅު ފިރިޔަކު އާނީއަށް ލިބޭނެކަމާއިމެދު ޝައްކެވެ. އާއިލާތެރޭގައި އަދި ދަންނަ މީހުންގެ ދަރިންގެ ތެރޭގައިވެސް ރަފްހާން ވަރެއްނެތެވެ. އޭނައެހާ ބޮޑަށް އެކަމަށް އެދުނު ސަބަބަކީވެސް ރަފްހާންގެ ހަރުދަނާކަމާއި މާތްކަމެވެ.\nރަފްހާން އޭނަގެ ދައްތައާއި ވާހަކަދެއްކީ އިހުތިރާމްއާއި އެކުގައި ކަމުގައި ވިޔަސް ސަމާސާވެސް ކުރެއެވެ. އާވާއަށް ރަފްހާންގެ އެ މިޒާޖު ވަރަށް ކަމުދެއެވެ. އެ ޚާއްސަ ބަލާލުންތަކުން ހިތަށް ލިބޭ ފަރުވާއަކަށްވެއެވެ. އެރޭވެސް އުފާވެރި މާހައުލެއްގައި ނިމިގެން ދިޔައީއެވެ. ޔާކިންގެ ކައިވެންޏަށްފަހު މާ ދުވަސްތަކެއް ނުވެ ނާޒް އަމީންގެ އަތްބަކަށްވެގެން ކްރިމްސަން ވިލާއަށް އައުމުން އެގޭގެ ރޫހު އެތައް ގުނަ އިތުރުވިއެވެ.\nހަޔެއްކަ މަސް ފާއިތުވެގެން ދިޔައީ ވަރަށް އަވަސްކަމާއި އެކުގައެވެ. ކްރިމްސަންވިލާގައި އެންމެން އުފާ ފާގަތިކަން މަތީގައި އުޅެމުންދާއިރު އާވާ ކޮންމެ ދުވަހަކުހެން އޭނަގެ މަންމައަށް ގުޅައިގެން ވާހަކަދައްކައެވެ. މާހުޖަބީން ދޭތެރެއަކުން އާވާއަށް ހަދިޔާ ފޮނުވައެވެ. މާހުޖަބީން އުޅެނީ ރަށު މީހަކާއި އިނދެގެން އާދައިގެ ދިރިއުޅުމެކެވެ. ހާމިޒު ކުޑަ ފިހާރައެއް ހުޅުވައިގެން ހިތްފަސޭހަ ދިރިއުޅުމެއް އުޅެމުންދާއިރު ހާމިޒުގެ ދީންވެރިކަމުން މާހުޖަބީންގެ ހިތަށް ކޮންމެވެސް ވަރެއްގެ ތަސައްލީއެއް ލިބިފައިވެއެވެ. އޭރު އާނީއާއި ނާޔާވަނީ ރަޝިޔާއަށް މެޑިސިން ހަދަން ފުރާފައެވެ. ރަފްހާން އާވާ ގޮވައިގެން މާހުޖަބީންގެ ގާތަށް އެރަށަށް ދިޔައީ ޔާކިންގެ ދެމަފިރިން އެދުވަސްކޮޅު ޔޫރަޕް ދަތުރަކުގޮސްފައިވާތީ އެވެ. ރަފްހާންއާއި އާވާ ކުއްޔަށް ތަނެއް ހިފައިގެން ތިބެން އުޅުނީމަ ހާމިޒު އެކަމާއި ދެކޮޅުހެދިއެވެ. އެގޭގައި ފެންވަރު ރަގަޅު ކޮޓަރިއެއް އެބަހުރިކަމަށާއި ބޭނުން ދުވަހެއްގައި އައިސް އެގޭގައި އުޅެންވީކަމަށް ހާމިޒު ބުނެލިއެވެ. ހާމިޒުގެ ހުރި އެންމެ ފިރިހެން ދަރިފުޅު ކެންސަރު ބަލީގެ ޝިކާރައަކަށްވެ މަރުވެފައިވަނީ މީގެ ދޮޅު އަހަރެއްހާ ދުވަސްކުރިންނެވެ. ރަފްހާން ފެނުމުން އެ ކިޔަމަންތެރި ދަރިފުޅު މަތިން ހަނދާންވާކަމަށް ހާމިޒު ވަނީ ބުނެފައެވެ.\nރަފްހާންއާއި އާވާ ހަވީރުގެ ވަގުތުތައް މޫދުގައި ހޭދަކުރުމަށްފަހު އައިއިރު މާހުޖަބީން ހުރީ ފަރުމަސް ފިހެލާފައި ނިކަން މީރުކޮށް ކާން ތައްޔާރުކޮށްފައެވެ. ރަފްހާންއަށް ފަރުމަސް މީރުކަން އެނގޭތީ ހުރިހާ ގަޑިއެއްގައި މާހުޖަބީން މަސްފިހެދެއެވެ. ދެކުދިން އެކީގައި ކައިގެން ޖޯލީގައި ވައި ޖައްސާލަން ތިބިއިރު ރަފްހާން ދެއްކީ ރާއްޖެތެރެ ހިތްފަސޭހަކަމުގެ ވާހަކައެވެ. ހިމޭން މާހައުލަކަށްވީމަ ބޮލަށް ފަސޭހަ ކަމަށެވެ. މިރަށް މާ އިޝްގީ ކަމުގައެވެ. ދޭތެރެއަކުން ރަފްހާން އާވާއާއި ކޮންމެވެސް ކަހަލަ ސަމާސާއެއްކޮށްލައެވެ. އާވާއަށްވެސް ރަފްހާންގެ ގައިގާ އަތްނުލާ އިރުކޮޅަކަށްވެސް އިނދެވޭކަމަކަށް ނުވެއެވެ. އެކަކުގެ އަނެކަކުގެ ފަށުވި އިސްތަށިގަނޑާއި ކުޅެލުން ނޫނީ އަތުގައި ހިފާލުންފަދަ ކޮންމެވެސް ކަމެއް ކުރެވުމުން ހިތަށް ހާދަ އުފަލެއް ލިބެއެވެ. ދެޒުވާނުން އެކީގައި ގެއަށް ވަންއިރު ޚަބަރު ބަލާލަން ހާމިޒުގެ ދެމަފިރިން ތިބިތަން ފެނުނެވެ. ސަމްރާން ކިޔާ މީހަކު ޑްރަގް ވިޔަފާރިކުރުމުގެ ތުހުމަތުގައި އުމުރަށް ޖަލަށްލީ ޚަބަރުކިޔަމުން ދިޔައިރު އާވާގެ މޫނަށް ވީގޮތަކުން ރަފްހާންވެސް ޓީވީއިން ދެއްކި މީހާގެ މޫނަށް ރަގަޅަށް ބަލާލިއެވެ. ތިރީހަކަށް އަހަރުގެ އިސްކޮޅުން ދިގު ބިޔަ ފިރިހެނެކެވެ. އާވާ ރަފްހާންގެ އަތުގައި ހިފާ ބާރުކޮށްލިގޮތުން އާވާ ހާސްވީވަރު ރަފްހާންއަށް އެނގުނެވެ.\n"އެއީ ދޯ ސާމީއަކީ....." ކޮޓަރިއަށްވަދެ ދޮރު ލައްޕާލަމުން ރަފްހާން އަހާލިއެވެ. އާވާ ބޯޖަހާލިއެވެ. ވަޔާއިއެކު ފުރާޅާއި ކުޑަދޮރުތައް ތެޅިލީ ވިއްސާރަގަދަކުރާކަމުގެ އިންޒާރެއްގެ ގޮތުންނެވެ.\n"ހީކާންޓް ޑޫ އެނީތިން ނައު މަގޭ ފުރާނަޔާ، އޭނަ އަބަދަށްޓަކާ ކުޑަގޮޅީގައި އިންނާނީ، ދުވަހަކު ދެން އޭނައަށް އަހަރެންގެ ގާލްއަށް ގޯނާ ނުކުރެވޭނެ........" ރަފްހާން އާވާގެ މޫނުގައި ދެއަތުން ހިފަހައްޓާލިއެވެ. އާވާގެ ކޮނޑަށްވުރެ ތިރިއަށް އޮތް ފަށުވި އިސްތަށިކޮޅު ވޫލްކޮޅަކުން އައްސާލަދިނުމުން ވަކިން އަންހެންވަންތައެވެ. އެދޮން މޫނުމަތީގައި ކުރިން ނުހުންނަ ލަދުވެތިކަމެއްވެސް ވިއެވެ. ގަދަ ވަޔާއިއެކު ވާރޭ ބޯކޮށްލިއިރު ރަފްހާންއާއި އާވާ ވެސް ހީފިލުވާލަން ބެޑްޝީޓް ދަށަށް ވަދެއްޖެއެވެ. ތަނަށް ވެރިވެފައިވާ ފަނޑު އަލީގެ ތެރޭގައި ވާހަކަދައްކާލަން ތިބިއިރު ރަފްހާންގެ ކުދި ގޯނާތަކުން އާވާގެ ހަށިގަނޑުގައި ހީވީ އަލިފާން ރޯކޮށްލިހެންނެވެ. ބުނަން ނޭގޭފަދަ ފޮނި ފޮނި އިހުސާސްތަކެކެވެ. ކާވެނީގެ ހަޔާތަށް އެތައް މަސްތަކެއް ވީފަހުން މިރޭ ފުރަތަމަ ފަހަރަށް އާވާއަށް ކާވެނީގެ ހުރިހާ އުފާތަކާއި ފޮނި މީރުކަމެއް ހާސިލުވެއްޖެއެވެ. ލޯބިވާ ފިރިމީހާގެ އިންތިހާ ލޯބީގެ ސަބަބުން އެކަށީގެންނުވާ ކަމެއް އެކަށީގެންވާ ކަމަކަށް ބަދަލުކޮށްލަދީފިއެވެ. އެތައް ދުވަހެއްގެ މަސައްކަތުން އޭނައަށް ދިމާވެފައިވާ ހާލަތުން އަރައިގަނެވުނީއެވެ. ސާމީގެ ގޯނާތަކުން ހަޔާތަށް ކުރިމަތިވި ބަނަ ވިލާގަނޑު ނަގާ އަލިވިލިއްޖެއެވެ. އާވާއަށް މިރޭ ލިބުނު ވަރުގެ މަތިވެރި އުފަލެއް ހިތްހަމަޖެހުމެއް މިވީހާތަނަށް ލިބިފައެއްނެތެވެ.\nއެހެން ނުވާނީ ކީއްހެއްޔެވެ؟ އާވާ ހުރީ އުއްމީދު ކަނޑާލާ ހިސާބުގައެވެ. ދުވަހަކުވެސް އެކަމުން އަރައިނުގަނެވޭނެ ކަމަށް ހީކުރިއެވެ. އަބަދަށްޓަކާ އެވޭނުގައި އުޅެން ޖެހޭނެކަމަށް އޭނަ ހީކުރިއެވެ. ނަމަވެސް ކޮންމެކަމަކަށްވެސް ވަގުތެއް ކަނޑައަޅުއްވާފައިވެއެވެ. އޭނަގެ ވޭނާއި ކެކުޅުމަށްވެސް ނިމުމެއް އައީއެވެ.\nއެ ފިނިފިނި ރޭ ނިދާކަށްވެސް ރަފްހާންއާއި އާވާ ބޭނުމެއްނުވިއެވެ. ވާރޭގެ މިއުޒިކް އަޑުއަހަން ތިބެ ސިއްރު ވާހަކަތަކެއްގައި ތިބެފައި އެކޮޓަރީގައި ހުންނަ ބިލިގާގައި ފެންވެރިއެވެ. ފަތިސް ނަމާދުކޮށްލައިގެން އައިގޮތަށް ރަފްހާން އާވާގެ އުނގުގައި ބޯއަޅާލައިގެން އޮތްއިރު އާވާ ރަފްހާންގެ އިސްތަށިގަނޑާއި ކުޅެމުންދިޔައެވެ.\n"ހާދަ އުފާވެއްޖެ، ހަޔާތުގެ އެހެން ޗެޕްޓަރެއް ފެށުނީ، ހިޔެއްނުކުރަން ދުވަހަކު އެކަން ވާނެކަމަކަށް، އެ ފިއަރ އެހާވެސް ވަރުގަދަ......." ރަފްހާންގެ ފުންދެލޮލުން ބަލައިލިގޮތަކުން އާވާގެ ހިތް ގެނބޭވަރުވިއެވެ.\n"އެނގޭތަ؟ ކުރިންވެސް އަހަންނަށް ހިތްހަމަޖެހުން ލިބޭ، މިރޭ އެއުފާތައް އެންމެ މައްޗަށް ދިޔައީ، ތެންކިއު ބޭބީ ހިތްވަރުކުރީމަ، ދެން އޮތީ ލޯބީގެ ގޯނާތައް ކުރަންވީ ދުވަސްތައް......" ރަފްހާން ގެ ރީތި ހިނިތުންވުމާއި އެ އަސަރުގަދަ ބަލާލުން އާވާގެ ހިތަށް ބަޔާންކުރަން ދަތި ހިތްހަމަޖެހުމެއް ގެނެސްދިނެވެ.\n"އޮފްކޯސް ރެއިން، ބޭނުންވަރަކަށް ހަމަ ގޯނާކުރަންވީ، ދުނިޔެއިން އެންމެ ލޯބިވާ މީހާ ކުރާ ކޮންމެކަމެއް ދެކެވެސް ލައިކްވެވޭނެ، މިހާރު ފީލްވަނީ ދުނިޔޭގައި ހުރި އެންމެ ލަކީ އަންހެންކުއްޖާގެ ގޮތުގައި، އައި ލަވް ޔޫ.. ލަވް ޔޫ މޯރ ދޭން ލައިފް......" އާވާ ރަފްހާންގެ މޫނުގައި ފިރުމާލިއިރު އާވާގެ ދެލޮލުން ފެނުނީ އިންތިހާދަރަޖައިގެ ލޯތްބާއި އުފާވެރިކަމެވެ.\n"ލަވް ޔޫ ޓޫ ބޭބީ، އަހަރެން މިވާ ލޯބި ބުނެދޭންވެސް ދަތި، އަހަރެންގެ ހިތުގެ ހުރިހާ އުފަލަކީ ހަމަޖެހުމަކީ ތިއީ، މި އިހުސާސްތައް ބުނެދޭން ޕޮއެޓަކަށް ވެވުނުނަމަ......" ރަފްހާން އާވާ ގާތަށް ދަމާލުމުން ދެމޫނު ޖެހުނެވެ. ސަމާސާކުރުމާއި ލޯބީގެ ވާހަކަތައް ދެއްކުމުގައި ތިބެވުނުއިރެއްވެސް ނޭގެއެވެ. ހީނުކުރާފަދަ ގޮތަކަށް އާވާއަށް އޭނަ އެންމެ އެދޭފަދަ ބައިވެރިޔާ ހާސިލުވެ މަންޒިލަށް ފޯރައިފިއެވެ. ހުވަފެންތައް ފުރިހަމަވެއްޖެއެވެ. މާޒީގެ އަނދިރިކަމުގެ ތެރެއިން ނުކުމެ އުފާވެރި އަންހެންކުއްޖަކަށް ވުމުގެ ހުރިހާ ޝުކުރެއް ހައްގުވަނީ ހެއްދެވި ފަރާތަށެވެ. އެފަރާތަށް ދުޢާކުރުމާއި ލޯބިވާ ފަރާތްތަކުގެ އެހީތެރިކަމާއިއެކު މިއޮތީ ކާމިޔާބުވެފައެވެ. އޭނަފަދަ ކޮންމެ އަންހެންކުއްޖަކަށް އިބުރަތެއް ހާސިލުވުމަށް އާވާ އެދެއެވެ. ގޯނާކުރެވުނަސް އަމިއްލަ ހަޔާތް ފުނޑުފުނޑުކޮށް ނުލާ ހިތްވަރާއިއެކު ކުރިއަށް ފިޔަވަޅު އަޅާށެވެ.


Covid-19: Fellaini aa direct contact vi kamah belevey 20 meehun dhenegenfi | Mihaaru\nކޮވިޑް-19: ފެލައިނީއާ ޑައިރެކްޓް ކޮންޓެކްޓްވި 20 މީހުން ދެނެގަނެފި\n23 މާޗް 2020 - 21:242comments\nރާއްޖޭގައި ޗުއްޓީ ހޭދަކޮށް، ދުބާއީ އަށް ދިޔަ ފަހުން ކޮރޯނާވައިރަސް އަށް ޕޮޒިޓިވްވި ބެލްޖިއަމްގެ ފުޓްބޯޅަ ކުޅުންތެރިޔާ މަރުއޯން ފެލައިނީއާ ޑައިރެކްޓް ކޮންޓެކްޓްވި ކަމަށް ބެވޭ 20 މީހުން މިހާތަނަށް ދެނެގަނެވިފައިވާ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރުން ދެންމެ ބުނެފި އެވެ.\nރައީސް އޮފީހުގެ އަންޑަ ސެކްރެޓަރީ މަބްރޫކް އަބްދުލް އަޒީޒް ވިދާޅުވީ އިނގިރޭސި ޕްރިމިއަ ލީގުގެ މެންޗެސްޓަ ޔުނައިޓެޑާއި އެވަޓަންއަށް ކުޅެ، ރާއްޖޭގައި ވެސް މަޝްހޫރުކަން ހޯދާފައިވާ ފެލައިނީއާ ޑައިރެކްޓް ކޮންޓެކްޓިވި ކަމަށް މިހާތަނަށް ފާހަގަވި މީހުންގެ ތެރޭން ފަސް މީހުން އައިސޮލޭޝަންގައި ތިބީ ރީތިރަށުގައި ކަމަށެވެ. ފެލައިނީއާ ޑައިރެކްޓް ކޮންޓެކްޓްވި ކަމަށް ބެލެވޭ އެމްއޭސީއެލްގެ 15 ސްޓާފަކު ވެސް މިހާރު ވަނީ ދެނެގެންފައި ކަމަށާއި އޭގެ ތެރޭން ކޮވިޑް-19 ގެ އަލާމަތްތައް ހުރި ދެ ކޮންޓެކްޓެއް ވެލިދުއަށް ގެންގޮސް ސާމްޕަލް ނަގާފައިވާ ކަމަށް މަބްރޫކް ވިދާޅުވި އެވެ. އެ ދެ މީހުންގެ ނަތީޖާ ނެގެޓިވްވެފައިވާ ކަމަށް ވިދާޅުވި އެވެ.\nބެލްޖިއަމްގެ ގައުމީ ޓީމަށް ކުޅޭ އުމުރުން 32 އަހަރުގެ މިޑްފީލްޑަރާ ކޮންޓެކްޓްވި މީހުން ދިރިއުޅެމުން އައި މާލޭގެ ދެ ގެއެއް ބަންދުކޮށް، އެ ތަންތަނުގައި އުޅޭ އެހެން މީހުން ޓެސްޓްކުރަން މިއަދު ވަނީ ފަށައިފި އެވެ. ނަމަވެސް މަބްރޫކް ވިދާޅުވީ އެ ދެ ގެ މޮނިޓަރިން ހާލަތަށް ގެނައީ ވެލިދޫ އަށް ގެންދިޔަ އެއާޕޯޓުގެ ދެ ސްޓާފުންނާ ގުޅުން ހުރި ގެތައް ކަމަށްވާތީ ކަމަށާއި ނަމަވެސް އެ ދެ މީހުން ނެގެޓިވްވުމުން އެ ދެ ގެ މޮނިޓަރިން ހާލަތުން ނެގުމުގެ މަސައްކަތް ކުރަމުން އަންނަ ކަމަށެވެ.\nޗައިނާގެ ޝަންޑޮން ލުނެން އަށް މިހާރު ކުޅޭ ފެލައިނީ ކޮރޯނާވައިރަސް އަށް ޕޮޒިޓިވްވީ ރާއްޖޭގެ އެންމެ މަތީ އެއް ރިސޯޓް، ވަން އެންޑް އޮންލީ ރީތިރަށުގައި ޗުއްޓީ ހޭދަކުރުމަށް ފަހު މާޗު 12 ގައި ދުބާއީ އަށް ދިޔަ ފަހުންނެވެ.\nކޮރޯނާވައިރަސް އަށް ފެލައިނީ ޕޮޒިޓިވްވުމާ ގުޅިގެން ރީތިރަށަށް ވެސް މިހާރު އަރައިފައިބާ ނުހެދޭނެ ކަމަށް މަބްރޫކް ވަނީ މިއަދު މެންދުރު ފަހު ވިދާޅުވެފަ އެވެ.\nރާއްޖެ އިން ކޮވިޑް-19 އަށް ވަނީ 13 މީހުން ޕޮޒިޓިވްވެފަ އެވެ. އޭގެ ތެރޭން ފަސް މީހުން ވަނީ ރަނގަޅުވެފަ އެވެ.\nއިތުރު ލިޔުންތައް ސިއްހަތު ބަލިތައް މާލެ ވަން އެންޑް އޮންލީ ރީތި ރަށް ރިސޯޓްތައް ޓޫރިޒަމް ޓޫރިސްޓުން ބެލްޖިއަމް މުހައްމަދު މަބްރޫކް އަޒީޒް (ރައީސް އޮފީސް)


ސުކޫލްތަކުގެ ދަރިވަރުން ހެލްތު ސުކްރީން ކުރުމަށް އެމްއެންޑީއެފް ސެނަހިޔައިން މިއަހަރު ހިންގިި ޕްރޮގްރާމް ނިންމާލައިފި\n14 މެއި 2018 22:31\nސުކޫލްތަކުގެ ދަރިވަރުން ހެލްތު ސުކްރީން ކުރުމަށް އެމްއެންޑީއެފް ސެނަހިޔައިން މިއަހަރު ހިންގިި ޕްރޮގްރާމް ކާމިޔާބުކަމާއެކު ނިންމާލައިފިއެވެ.\nމިޕްރޮގްރާމުގެ ފަހު ސްކޫލެއްގެ ގޮތުން, މިއަދު ކަލާފާން ސްކޫލުގެ 148 ދަރިވަރަކު ވަނީ ހެލްތު ސްކުރީން ކޮށްފައެވެ.\nމިއަހަރު އެމްއެންޑީއެފް ސެނަހިޔަ ހޮސްޕިޓަލުން ކުރިއަށް ގެންދިޔަ މިޕްރޮގްރާމުގައި މާލެއާއި ވިލިމާލެ އަދި ހުޅުމާލޭގެ 18 ސްކޫލަކުން ޖުމްލަ 2436 ދަރިވަރަކު ވަނީ ހެލްތު ސްކްރީން ކުރެވިފައެވެ. މި ޕްރޮގްރާމުގައި ހެލްތު ސްކުރީންކުރުން ކުރިއަށްގެންދިޔަ ސްކޫލުތަކަކީ އަމީނިއްޔާ ސްކޫލް، އަޙްމަދިއްޔާ އިންޓަނޭޝަނަލް ސްކޫލް، އަރަބިއްޔާ ސްކޫލް، ބިލަބޮންގ ހައި އިންޓަނޭޝަނަލް ސްކޫލް، ދަރުމަވަންތަ ސްކޫލް، ގޭޓްވޭ އިންޓަނޭޝަނަލް ސްކޫލް، ޣާޒީ ސްކޫލް، ޣިޔާސުއްދިން ސްކޫލް، ހިރިޔާ ސްކޫލް، އިމާދުއްދީން ސްކޫލް، އިސްކަންދަރު ސްކޫލް، ޖަމާލުއްދީން ސްކޫލް، ކަލާފާނު ސްކޫލް، ކެންގަރޫ ކިޑްސް، މުހިއްޔިއްދީން ސްކޫލް، މަޖީދިއްޔާ ސްކޫލް، ރެހެންދި ސްކޫލް، އަދި ތާޖުއްދީން ސްކޫލެވެ.\nމި ޕްރޮގްރާމްގެ ދަށުން، ދަރުމަވަންތަ ސްކޫލާއި، ޣާޒީ ސްކޫލްއާއި، ހިރިޔާ ސްކޫލާއި، މުހިއްދީން ސްކޫލާއި، ރެހެންދި ސްކޫލުގެ އިތުރުން، ތާޖުއްދީން ސްކޫލުގެ ގްރޭޑް އެކެއްގައި ކިޔަވަމުންދާ ދަރިވަރުންގެ %100 އިންސައްތަ ދަރިވަރުންގެ ހެލްތު ސްކްރީން ވަނީ ކުރެވިފައެވެ.\nމި ހެލްތު ސްކްރީން ޕްރޮގްރާމްގައި ބަލާފައި ވަނީ ދަރިވަރުގެ ބަރުދަނާއި އަޑުއިވުމާއި ލޮލުގެ ފެނުމުގެ އިތުރުން، އަނގައިގެ މައްސަލަތަކެވެ.\nސްކޫލްތަކުގެ ގުރޭޑު އެކެއްގެ ދަރިވަރުން ހެދިބޮޑުވުމުގައި ދިމާވާ ސިއްހީ މައްސަލަތައް ދެނެގަތުމަށް ހިންގާ މި ޕްރޮގްރާމަކީ މިނިސްޓްރީ އޮފް އެޑިޔުކޭޝަނާއި ޑިފެންސް މިނިސްޓްރީ އާއި ދެމެދު ވެފައިވާ އެއްބަސްވުމެއްގެ ދަށުން ކުރިއަށް ގެންދާ ޕްރޮގްރާމެކެވެ. މި ޕްރޮގްރާމްގައި ދަރިވަރުން ހެދިބޮޑުވުމުގައި ދިމާވާ ޞިއްޙީ މައްސަލަތައް ދެނެގަނެ އެކުދިންގެ ބެލެނިވެރިންނާއި ޙިއްޞާކޮށް ދަރިވަރުންނަށް ބޭނުންވާ އެހީތެރިކަން އެމްއެންޑީއެފް ސެނަހިޔަ އިން ވަނީ ފޯރުކޮށްދީފައެވެ.\nމި ޕްރޮގްރާމްގައި ދަރިވަރުން ހެލްތު ސްރީން ކުރުމުގައި ހަރަކާތްތެރިވެފައި ވަނީ އެމްއެންޑީއެފް ސެނަހިޔަގެ ޑޮކްޓަރުންނާއި ޞިއްހީ ދާއިރާއިން ތަމްރީން ވެފައިވާ ސިފައިންނާއި ސެނަހިޔާގެ އާންމު މުވައްޒަފުންނެވެ.


"YAMAHA UFAA Masreys 1438" gai Baiverivee 8 Team | Ungoofaaru\nބަނޑޭރިގަނޑު/ކުޅިވަރު/“ޔަމަހާ އުފާ މަސްރޭސް 1438” ގައި ބައިވެރިވީ 8 ޓީމް\n“ޔަމަހާ އުފާ މަސްރޭސް 1438” ގައި ބައިވެރިވީ 8 ޓީމް\nއުނގޫފާރު ފޯސްޓަރިންގް އެވެއާނެސް އެސޯސިއޭޝަން (އުފާ) އިން މި ފިޠުރު ޢީދު ދުވަހު ފެށުމަށް ހަމަޖެހިފައިވާ ޔަމަހާ އުފާ މަސްރޭހުގައި 8 ޓީމަކުން ބައިވެރިވެއްޖެއެވެ.\nޔަމަހާ އުފާ މަސްރޭހުގައި ބައިވެރިވުމުގެ މުއްދަތު 23 ޖޫން 2017 ވީ ހުކުރު ދުވަހުގެ ނިޔަލަށް ހަމަވި އިރު މި މުބާރާތުގައި ބައިވެރިވެދައިވާ ޓީމްތަކަކީ އުފަން ޓީމް، ޓީމް އެމްއާރްޑީސީ، ޓީމް ކަވާއީ، ޓީމް ވެސްޓްބީޗް، ކަނޑުރޯދި، ޓީމް ކެރީމީ، ރަވަ ޓީމް އަދި ރޮދި އެވެ. މި ޓީމްތަކުގެ މާ ކެޔޮޅުންނަކީ:\nއުފަން ޓީމް- އިބްރާހީމް ހަލީމް، އައިރިސް، ރ.އުނގޫފާރު\nޓީމް އެމްއާރްޑީސީ – އަޙްމަދު ރަޝާދު، އޯކިޑްވިލާ، ރ.އުނގޫފާރު\nޓީމް ކަވާއީ – އަޙްމަދު މާހިރު، ޖަވާހިރު ވާދީ، ރ.އުނގޫފާރު\nޓީމް ވެސްޓްބީޗް – އަޙްމަދު ހަލީމް، ދީފްރަމް، ރ.އުނގޫފާރު\nކަނޑުރޯދި – އަދުނާން އާދަމް، ރިވެލި، ރ.އުނގޫފާރު\nޓީމް ކެރީމީ – އަލީ އައިމަން، ގުލްހަޒާރުގެ، ރ.އުނގޫފާރު\nރަވަ ޓީމް – އަލީ އިފްނާދް، ކަނޭޝަން އިމޭޖް، ރ.ކަނދޮޅުދޫ\nރޮދި – މުޙައްމަދު ނަދީމް، ގްރަސެސް، ރ.އުނގޫފާރު\nމި ޓީމް ތަކަށް ބަލާއިރު ވޭތުވެ ދިޔަ2އަހަރުގެ މަސްރޭސް މުބާރާތުގެ ޗެންޕިއަންކަން ހޯދި2ޓީމް މިފަހަރުގެ މުބާރާތުގައި ބައިވެރި ނުވާކަން ފާހަގަކޮށްލަން ޖެހެއެވެ. މި ދިޔަ އަހަރުގެ މަސްރޭސް މުބާރާތުގެ ޗެންޕިއަންކަން ހޯދީ އުނގޫފާރު ރީޖަނަލް ހޮސްޕިޓަލްގެ ހޭހަން ރިކްރިއޭޝަން ކުލަބެވެ. އޭގެ ކުރީ އަހަރުގެ ޗެންޕިއަން ޓީމަކީ ޓީމް ސިރާނީއެވެ.\nމި މުބާރާތުގެ މާ ކެޔޮޅުންނާ އެކީ އުފާއިން ބާއްވާ ބައްދަލުވުމެއް މިރޭ 10:00 ގައި ވެސްޓް ބީޗް ރެސްޓޯރެންޓްގައި އޮންނާނެއެވެ.\nޔަމަހާ އުފާ މަސްރޭސް 1438\nއުފާ ރޯދަ ކުއިޒް 1438 - 29 ވަނަ ސުވާލު\nތަފާތު ބޮޑު ނަތީޖާ އަކުން ޔަމަހާ އުފާ މަސްރޭސް 1438ގެ ޗެންޕިއަންކަން ޓީމް ވެސްޓް ބީޗް ހޯދައިފި\nލައިވް ބާބަކިއު އާ އެކު ޔަމަޔާ އުފާ މަސްރޭހުގެ ފައިނަލް މިރޭ!\nޔަމަހާ އުފާ މަސްރޭސް 1438 ގެ2ވަނަ ބުރު ހިނގަމުންދާ ގޮތް ވަގުތުން\nޔަމަހާ އުފާ މަސްރޭސް: ޓީމް އެމްއާރްޑީސީން މުބާރާތުން ވަކިވާން ނިންމައިފި


Thoyyib Mohamed, Managing Director, MMPRC | Mihaaru\nތޮއްޔިބު މުހައްމަދު، އެމްޑީ، އެމްއެމްޕީއާރުސީ\nރީތި ތާރީޚަކުން ފެށުނު އާ އަހަރު ފާހަގަކުރަން ރާއްޖެ އައި ބަހްރެއިންގެ މުހައްމަދު ގާސިމަށް މިއަދަކީ އޭނާ ހީކުރިވަރަށް ވުރެން ވެސް މާ އުފާވެރި ދުވަހެކެވެ. ރާއްޖެ އަށް 2020 ގައި ޒިޔާރަތްކުރި ފުރަތަމަ ޓޫރިސްޓުގެ ލަގަބާ އެކު އެއާޕޯޓުން އޭނާ އަށް ކީ ހޫނު މަރުހަބާ އެކެވެ.\nބޮޑު ދުވަހެއް! ރާއްޖެއަށް ދޮޅު މިލިއަން ޓޫރިސްޓުން!\nރާއްޖޭގެ ތާރީޚުގައި ފުރަތަމަ ފަހަރަށް އަހަރެއްގެ ތެރޭގައި އައި ޓޫރިސްޓުންގެ އަދަދު ދޮޅު މިލިއަނަށް މިއަދު އަަރައިފި އެވެ. އަދި އެ ޝަރަފު ލިބުނު ޓޫރިސްޓަށް، ޓޫރިޒަމް ދާއިރާގެ އިސް ފަރާތްތަކުން ވަރަށް ހޫނު މަރުހަބާއެއް ކިޔައިފި އެވެ.\n1.5 މިލިއަން ޓޫރިސްޓުން ހަމަވުމަކީ ބޮޑު ކާމިޔާބީއެއް\nރާއްޖެ އަށް މި އަހަރު 1.5 މިލިއަން ޓޫރިސްޓުން ގެންނަން ކަނޑައެޅި ލަނޑުދަނޑި މި ސަރުކާރުގެ ފުރަތަމަ އަހަރުގެ ތެރޭގައި ހާސިލް ވުމަކީ ބޮޑު ކާމިޔާބީއެއް ކަމަށް އެމްއެމްޕީއާރުސީގެ މެނޭޖިން ޑިރެކްޓަރު ތޮއްޔިބު މުހައްމަދު މިއަދު ވިދާޅުވެއްޖެ އެވެ.\n"އަންނަ އަހަރުގެ ފެއާތަކުގެ ފެންވަރު ރަނގަޅުކުރާނަން"\nމިއަހަރު ލިބުނު ތަޖުރިބާއާ އެކު އަންނަ އަހަރުގެ ފެއާތަކުގެ ފެންވަރު ވަރަށް ބޮޑަށް ރަނގަޅު ކުރާނެ ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ)ގެ މެނޭޖިން ޑިރެކްޓަރު ތޮއްޔިބު މުހައްމަދު ވިދާޅުވެއްޖެ އެވެ.\nޔޫކޭ ޓުއާ އެޖެންޓުންގެ މަގްބޫލު އެވޯޑް ރާއްޖެ އަށް\nސްޕާ އާއި ވެލްނެސްގެ އެންމެ ރަނގަޅު މަންޒިލަކީ ދިވެހި ރާއްޖެ ކަމަށް އިނގިރޭސިވިލާތުގެ ޓްރެވެލް އޭޖެންޓުން ކަނޑައަޅައިފި އެވެ.\nޓޫރިޒަމްގެ އެންމެ ބޮޑު ފެއާ ލަންޑަންގައި ފަށައިފި\nޓޫރިޒަމް ދާއިރާގެ އެންމެ ބޮޑު ފެއާ، ވޯލްޑް ޓްރެވެލް މާކެޓް (ޑަބްލިއުޓީއެމް) އިނގިރޭސި ވިލާތުގެ ލަންޑަނު ގައި މިއަދު ފަށައިފި އެވެ.\nރާއްޖެ އިސްތިހާރުކުރަން ދުވުމުގެ ރެކޯޑެއް މުގުރާލަނީ\nރާއްޖެ އިޝްތިހާރު ކުރުމުގެ ގޮތުން، ދުނިޔޭގެ ގިނިސް ވޯލްޑް ރެކޯޑު ފޮތަށް އަރާ ވަރުގެ ދުވުމުގެ ހަރަކާތެއް ބާއްވަން މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އިން ނިންމައިފި އެވެ.\nޓޫރިޒަމްގެ އިސް ފަރާތްތަކަށް ހާއްސަ ޕްރޮގްރާމެއް\nޓޫރިޒަމް ދާއިރާގައި އިސްކޮށް ހަރަކާތްތެރިވާ ފަރާތްތަކަށް މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) އިން ހާއްސަ ޕްރޮގްރާމެއް ބާއްވައިފި އެވެ.\nޔޫކްރެއިންގެ ޓީމަކުން ރާއްޖެ އިޝްތިހާރު ކުރަނީ\nޔޫކްރެއިންގެ ސޯޝަލް މީޑިއާގައި ނުފޫޒުގަދަ 45 މީހުންގެ ޓީމެއް ރާއްޖެ އައިސް އިޝްތިހާރު ކުރަން ފަށައިފި އެވެ.\nAugust 29, 2019 3\nގެސްޓް ހައުސްތަކުގެ އެއްބާރުލުން ކުޑަ: ތޮއްޔިބު\nރާއްޖޭގައި އޮޕްރޭޓްކުރާ ގެސްޓް ހައުސްތަކުން އެކަށީގެންވާ އެއްބާރުލުމެއް ނުލިބޭ ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ މެނޭޖިން ޑިރެކްޓަރު ތޮއްޔިބު މުހައްމަދު މިއަދު ވިދާޅުވެއްޖެ އެވެ.\nޓޫރިޒަމުން އެންމެ ބޮޑު ކުރިއެރުމެއް ލިބުނީ މި އަހަރު\nފާއިތުވި 10 އަހަރުގެ ތެރޭގައި ރާއްޖޭގެ ޓޫރިޒަމް ދާއިރާ އަށް އެންމެ ބޮޑު ކުރިއެރުމެއް ލިބުނީ މި އަހަރު ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން...\nއެމެރިކާ ދުރު، އެކަމަކު ޓޫރިސްޓުންގެ ލޯބި ރާއްޖެއަށް\nރާއްޖެއާ އެމެރިކާ ކިތައްމެ ދުރު ނަމަވެސް ރާއްޖޭގެ ރީތިކަން ދެކިލަން އެ ގައުމުން އަންނަ ޓޫރިސްޓުންގެ އަދަދު ބޮޑު ތަނުން މި އަހަރު މައްޗަށް ހިނގައްޖެ އެވެ.\nނާޓާސް ހޮލިޑޭ އެކްސްޕޯގައި ރާއްޖެ ބައިވެރިވެއްޖެ\nނާޓާސް ހޮލިޑޭ އެކްސްޕޯގައި ފުރަތަމަ ފަހަރަށް ރާއްޖެއިން ބައިވެރިވެއްޖެ އެވެ.\nވިޒިޓް މޯލްޑިވްސް ޓްރެވެލް އެކްސްޕޯ ފަށައިފި\nއެމްއެމްޕީއާރުސީން ބާއްވާ ފުރަތަމަ ފެއާ "ވިޒިޓް މޯލްޑިވްސް ޓްރެވެލް އެކްސްޕޯ" މެލޭޝިއާގައި މިއަދު ފަށައިފި އެވެ.\nރާއްޖެ މާކެޓް ކުރަން 39 މިލިއަން ހޭދަކޮށްފި\nބޭރުގެ ގައުމުތަކަށް ރާއްޖެ މާކެޓް ކުރަން މިހާތަނަށް 39.8 މިލިއަން ރުފިޔާ ޚަރަދު ކޮށްފައިވާ ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ) އިން ބުނެފި އެވެ.\nޓާގެޓަށް ދެވޭނެ، ޓޫރިޒަމް ދާނީ ކުރިއަށް\nޓޫރިޒަމް ދާއިރާއަކީ ރާއްޖެއަށް އެންމެ ބޮޑު އާމްދަނީ ލިބޭ މަސައްކަތަށްވީ އިރު އާ ސަރުކާރުން ވެރިކަމާ ހަވާލުވުމަށްފަހު ރާއްޖެ އިޝްތިހާރު ކުރުމަށް 200 ޕަސެންޓަށް ބަޖެޓް ބޮޑު ކުރި އެވެ. އެގޮތުން ދައުލަތުގެ ބަޖެޓުން ގާތްގަނޑަކަށް 157 މިލިއަން ރުފިޔާ ވަނީ، ރާއްޖެ މަންޒިލެއްގެ ގޮތުގައި ދުނިޔޭގެ އެކި ކަންކޮޅުތަކުގައި އިޝްތިހާރު ކުރުމަށް...\nސޯޝަލްމީޑިއާގައި ރާއްޖެ އިޝްތިހާރު ކުރާނެ ބަޔަކު ހޯދަނީ\nސޯޝަލް މީޑިއާގައި ރާއްޖެ އިޝްތިހާރު ކޮށްދޭނެ ބަޔަކު ހޯދަން މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީން) އިން އިއުލާން ކޮށްފި އެވެ.\nރާއްޖެ އިޝްތިހާރުކުރާ ކޮތަޅު ހަދަން މުބާރާތެއް ބާއްވަނީ\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) އިން ރާއްޖެ އިޝްތިހާރު ކުރުމަށް 2020 ވަނަ އަހަރު ހިންގަން ރާވާފައިވާ ހަރަކާތްތަކުގައި ބޭނުންކުރާ ކޮތަޅުތައް...\nސިންގަޕޫރު އެއާލައިނުން ރާއްޖެ އިޝްތިހާރު ކުރަނީ\nދުނިޔޭގައި ރާއްޖެ އިޝްތިހާރު ކުރުމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) އާ އެކު ސިންގަޕޫރު އެއާލައިނުން އެއްބަސްވުމެއްގައި ސޮއިކޮށްފި އެވެ.\nމިހާރު ރާއްޖެ މާކެޓްކުރަނީ ފެއާތަކުން އެކަންޏެއް ނޫން\nރާއްޖެ ބައިވެރިވާ ފެއާތަކުގެ އިތުރުން، ބޮޑު ހޭދައެއް ކޮށްގެން ރޯޑް ޝޯތަކާއި ފެމް ޓްރިޕްތަކާއި އޮންލައިން މާކެޓިންގައި ވެސް ރާއްޖެ މާކެޓް ކުރާނެ ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސްގެ މެނޭޖިން ޑިރެކްޓަރު ތޮއްޔިބު މުހައްމަދު ވިދާޅުވެއްޖެ އެވެ.\nއެމްއެމްޕީއާރްސީއަށް ލިބެންޖެހޭ 14 މިލިއަން ހޯދަނީ\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) އަށް ޑޮލަރު ވިއްކައިގެން ލިބެންޖެހޭ 14 މިލިއަން ޑޮލަރު (215 މިލިއަން ރުފިޔާ) ލިބެންޖެހޭ ކަމަށާއި އެ ހޯދުމުގެ...\nއެމްއެމްޕީއާރްސީގެ ނަން ބަދަލުކުރުމަށް ހުށަހަޅައިފި\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) ގެ ނަން ބަދަލުކުރުމަށް ރައީސް އޮފީހަށް ހުށަހަޅާފައިވާ ކަމަށް އެ ކުންފުނީގެ މެނޭޖިން ޑިރެކްޓަރު ތޮއްޔިބު...\nއައިޓީބީ ފެއާގައި އަންނަ އަހަރު ބޮޑުމަސް ފެންނާނެ\nޓޫރިޒަމްގެ އެންމެ ބޮޑު ފެއާ ކަމަށްވާ އިންޓަނޭޝަނަލް ޓޫރިޒަމް ބޯސޭ (އައިޓީބީ) ބާލިންގައި ދިވެހި ރާއްޖޭގެ ސަގާފަތް އިޝްތިހާރު ކުރަން ބޮޑުމަސް ދައްކާލަން ނިންމާފައިވާ ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) ގެ މެނޭޖިން ޑިރެކްޓަރު ތޮއްޔިބު މުހައްމަދު މިރޭ ވިދާޅުވެއްޖެ އެވެ.


Midhiya aharu marine insurance ge gothugai 40 million rufiyaa dheefai vaane: Allied\n7 އޭޕްރީލް 2016 1 ކޮމެންޓް\nމިދިޔަ އަހަރު މެރިން އިންޝިއުރެންސްގެ ގޮތުގައި 40 މިލިއަން ރުފިޔާ ދީފައިވާނެ: އެލައިޑް\nމިދިޔަ އަހަރު ރާއްޖޭގައި ދުއްވާ ކަނޑު އުޅަނދުފަހަރުތަކަށް އެކި ހާލަތްތަކުގައި ލިބުނު ގެއްލުންތަކުގެ ބަދަލުގައި 40 މިލިއަން ރުފިޔާ ދީފައިވާނެ ކަމަށް އެލައިޑް އިންޝިއުރެންސް ކޮމްޕެނީއިން ބުނެފިއެވެ.\nއެކުންފުނިން އެހެން ބުނެފައިވަނީ މިއަދު ހޮޓެލް ޖެންގައި އެލައިޑް އިންޝިއުރެންސް ކޮމްޕެނީއާއި މޯލްޑިވްސް ޓްރާންސްޕޯޓް އޮތޯރިޓީއާ ދެމެދު މެރިން ހަލް އިންޝިއުރެންސް އާ ބެހޭ އެމްއޯޔޫއެއްގައި ސޮއިކުރުމުގެ ރަސްމިއްޔާތުގައެވެ.\nއެ ރަސްމިއްޔާތު ޝަރަފުވެރިކޮށްދެއްވީ އިކޮނޮމިކް މިނިސްޓަރު މުހައްމަދު ސައީދުއެވެ.\nއެ އެއްބަސްވުމުގެ ދަށުން ތައާރަފްކުރާ މެރިން ހަލް އިންޝިއުރެންސް ޕެކޭގްގެ ދަށުން ކަނޑު އުޅަނދު ފަހަރަށް ލިބޭ ހުރިހާ ގެއްލުމެއްގެ ޖުމްލަ ބަދަލު ލިބޭނެ ކަމަށް އެލައިޑް އިންޝިއުރެންސްއިން މައުލޫމާތު ދެއެވެ.\nމިހާރު ރާއްޖޭގައި ގާތްގަނޑަކަށް 14000 ކަނޑު އުޅަނދު ފަހަރު ރަޖިސްޓްރީ ކޮށްފައިވާ އިރު އޭގެ ތެރެއިން އިންޝިއުރެންސް ކޮށްފައިވާ އުޅަނދުތަކުގެ ތެރެއިން 34 އިންސައްތައަކީ އެ ކުންފުނީގައި އިންޝުއާކޮށްފައިވާ އުޅަނދުތައް ކަމަށް އެލައިޑްއިން މައުލޫމާތު ދެއެވެ.\nއަދި އިންޝިއުރެންސް ނުކޮށްތިބި ފަރާތްތަކަށް އިންޝިއުރެންސް ޕްރޮގްރާމުގައި ބައިވެރިވުމަށް އެލައިޑް އިންޝިއުރެންސް އާއި އިކޮނޮމިކް މިނިސްޓަރު މުހައްމަދު ސައީދު އަދި ޓްރާންސްޕޯޓް އޮތޯރިޓީއިން އިލްތިމާސް ކޮށްފައިވެއެވެ.\n14000 ކަނޑު އުޅަދުން ކޮންމެ އެއްޗަކުން 1000 ރޭޓުން ބެލިއަސް ހާދަ ލާރިއެކޭ އެއީ....


Inthikhaabu Kaamiyaabu Kureveyne Kamuge Yageenkan Ebaoi: Biden | Hathaavees\nއިންތިހާބު ކާމިޔާބު ކުރެވޭނެ ޔަގީންކަން އެބައޮތް: ބައިޑަން\nއިއްޔެ އެމެރިކާގައި ބޭއްވި ރިޔާސީ އިންތިހާބު ކާމިޔާބު ކުރެވޭނެ ކަމުގެ ޔަގީންކަން އެބައޮތް ކަމަށް ޑިމޮކްރެޓިކް ޕާޓީގެ ކެންޑިޑޭޓް ޖޯ ބައިޑަން ވިދާޅުވެއްޖެއެވެ.\nވިލްމިންޓަންގައި ސަޕޯޓަރުންނާ ބައްދަލު ކުރައްވައި ބައިޑަން ވިދާޅުވީ މިވަގުތު ލިބެމުންދާ ނަތީޖާތަކުން ބެލެވެނީ އިންތިހާބު ކާމިޔާބު ކުރާނީ އޭނާ ކަމަށެވެ. މިހާތަނަށް ގުނިފައިވާ ވޯޓުތަކަށް ބަލާއިރު އޭނާ އަށް ލިބިފައިވާ ވޯޓުތަކާއި މެދު ހިތްހަމަ ޖެހޭ ކަމަށް ބައިޑަން ވިދާޅުވިއެވެ.\n"މިހާރުގެ ނަތީޖާ ރަނގަޅު ކަމަށް އަޅުގަނޑުމެން ދެކެނީ. އަޅުގަނޑުމެން ގަބޫލު ކުރާ ގޮތުގައި އަޅުގަނޑުމެން މިތިބީ ކާމިޔާބީގެ މަގުމަތީގައި،" ބައިޑެން ވިދާޅުވިއެވެ.\nބައިޑަން ވިދާޅުވީ މީގެކުރިންވެސް އިންތިހާބުގެ ވޯޓު ގުނުން ލަސް ވާނެ ކަމަށް ބެލެވުނު ކަމަށެވެ. ނަމަވެސް މިހާރު ވޯޓުގެ ގުނުން ލަސްވެދާނެ ކަމަށް ލަފާކޮށްފައިވާ ވަގުތަކީ އުއްމީދު ކުރި ވަގުތެއް ނޫން ކަމަށް ބައިޑަން ވިދާޅުވިއެވެ.\nބައިޑަން އަށް އިންތިހާބު ކާމިޔާބު ކުރެވޭނެ ކަމުގެ ޔަގީންކަން އެބައޮތް ކަމަށް ވިދާޅުވިއިރު އިންތިހާބުގައި ބައިޑަން އާއެކު ވާދަކުރައްވާ އެމެރިކާގެ ރައީސް ޑޮނަލްޑު ޓްރަމްޕު ވެސް ވަނީ އިންތިހާބު ކާމިޔާބު ކުރެވޭނެ ކަމަށް ވިދާޅުވެ ޓްވީޓެއް ކުރައްވާފައެވެ.\nމިހާރުގެ ނަތީޖާތަކަށް ބަލާއިރު ބައިޑަން ވަނީ 225 އިލެކްޓޯރަލް ކޮލެޖް ވޯޓު ކާމިޔާބު ކުރައްވައިފަ އެވެ. ޓްރަމްޕަށް ލިބިވަޑައިގެންފައި ވަނީ 213 އިލެކްޓޯރަލް ކޮލެޖް ވޯޓެވެ.


Raees Nasheedhuge haalukolhu annanee rangalhuvamun\nސާޖަރީއަށްފަހު ނަޝީދުގެ ހާލުކޮޅު އަންނަނީ ރަނގަޅުވަމުން\nރައީސް މުހައްމަދު ނަޝީދު. ސާޖަރީއަށް ފަހު ރައީސް ނަޝީދުގެ ހާލުކޮޅު އަންނަނީ ރަނގަޅުވަމުން -- ފޮޓޯ: މަޖިލިސް\n"ހައެއް ފަހެއް" ގެ ހަމަލާގައި ޒަހަމްވެވަޑައިގަތުމަށް ފަހު ޖަރުމަނު ވިލާތުގައި އިތުރު ފަރުވާ ހޯއްދަވަމުންދާ މަޖިލީހުގެ ރައީސް މުހައްމަދު ނަޝީދުގެ ހާލުކޮޅު މިހާރު ރަނގަޅުވަމުން އަންނަކަމަށް ވިލުފުށީ ދާއިރާގެ މެމްބަރު ހަސަން އަފީފް ވިދާޅުވެއްޖެ އެވެ.\nމިދިޔަ މަހު ހަވަނަ ދުވަހު ދިން ހަމަލާގައި ފުން ޒަހަމްތަކެއް ލިބިވަޑައިގެންނެވި ރައީސް ނަޝީދު މީގެ ކުރިން ވެސް އެތައް ސާޖަރީއެއް އޭޑީކޭއިން ހައްދަވައިފައިވާ އިރު މީގެ ދެ ދުވަސްކުރިން ވެސް ޖަރުމަނުގެ އަސްކަރީ ހޮސްޕިޓަލެއްގައި ވަނީ އިތުރު ސާޖަރީއެއް ހައްދަވައިފަ އެވެ.\nއެ އޮޕަރޭޝަނަށް ފަހު އެމަނިކުފާނުގެ ހާލު ރަނގަޅުވަމުން އަންނަކަމަށް މަޖިލީހުގެ ރިޔާސަތު ފައްޓަވަމުން އަފީފް މިއަދު ވިދާޅުވި އެވެ.\n"އަޅުގަނޑުމެންނަށް ހަބަރު ލިބޭގޮތުގައި އެމަނިކުފާނުގެ ހާލު އަންނަނީ ރަަނގަޅުވަމުން" އަފީފް ވިދާޅުވި އެވެ.\nއެ ހަމަލާއާ ގުޅިގެން ފަސް މީހަކު ވަނީ ހައްުޔަރުކޮށްފައެވެ. ހަމަލާ ދިނުމުގައި އިސްކޮށް އުޅުނީ އައިއީޑީ ގޮއްވާލުމުގައި އުޅުނު އަހުމަދު އަދުހަމްކަމަށް ފުލުހުން ބުނެއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ހަސަން އަފީފް + ނަޝީދަށް އަމާޒު ކުރި ހަމަލަ


ވާހަކަ: ދުނިޔެ ނިމުން\nސިއްހަތު ލުއިޚަބަރު ދިވެހި އިސްލާމް ލައިފް ސްޓައިލް\n1 ޖެނުއަރީ 1970 | ބުރާސްފަތި 05:00\nޖުހާ ގެންގުޅޭ ކަންބަޅި އަކީ ވަރަށް ރީތި ކަންބަޅިއެކެވެ. އަނެއްކާ އެ ކަންބަޅި ފަލަވެފައި އެ ވަރަށް އޮންނަނީ މަސް ޖަހާފައެވެ. ގައިގެ ތަންކޮޅެއްގައި ލަފެއްވެސް، އައިބެއްވެސް ނެތެވެ. އެހާވެސް ފުރިހަމަ ކަންބަޅިއެކެވެ.\nކޮންމެ އަކަސް މި ކަންބަޅި އަކީ ވަރަށް ގިނަ މީހުންގެ ލޮލުގައި އަޅައިގަންނަ އެއްޗަކަށް ވެއްޖެއެވެ.\nކަންބަޅިއާ އަޅައިގަނެގެން އުޅޭ ޖުހާގެ ރަހްމަތްތެރިން ތަކެއް އެއްދުވަހު ސައްލާ ކޮށްފިއެވެ.\n"އެ ކަންބަޅި ހާދަ މީރުވާނެއެވެ. ޖުހާގެ ބޮލަށް އެރިގެން މި ކަންބަޅި ކަތިލައިގެން އަވަހަށް ކާލަން ހިނގާ. އެކަމަކު ކިހިނެއް މިކަން ކުރަން ޖުހާގެ ބޮލަށް އެރޭނީ..!" އެމީހުން ސައްލާ ކުރަމުން ދިޔައެވެ.\nސައްލާގެ ތެރޭގައި އެންމެ ފަހުން ރޭވުމެއް ރާވާ މި ރޭވުން ހިންގާލަން އެމީހުން ނިންމިއެވެ.\nޖުހާގެ އެކުވެރިން ޖުހާ އާ ބައްދަލުކޮށްފައި ބުނެފިއެވެ. "އޭ ޖުހާ ... އެނގޭތަ ދުނިޔޭގެ ނިމުން ވަރަށް ގާތް ވެއްޖެއެވެ. ހަމަ ކޮންމެ ވަގުތެއްގައި ވެސް މިހާރު ދުނިޔެ ނިމިދާނެ."\n"ކާކު ބުނި ވާހަކަ އެއް" ޖުހާ ހައިރާން ވެފައި އެއްސެވެ.\n"އެންމެން އެ ދައްކަނީ އެ ވާހަކަ، ދެމީހަކު ދޭއްޗެއް ނުކިޔާ."\n"އެކަމަކު ދުނިޔެ ނިމޭނެ ބަރާބަރު ގަޑި ދެނެވޮޑިވެގެން ވަނީ ދުނިޔެ ހެއްދެވި ފަރާތް"\n"އެކަމަކު އެންމެވެސް އެ ކިޔަނީ ދުނިޔެ ނިމޭ ވާހަކަ، އެންމެން އެއް ވާހަކަ އެއް ދައްކާނީ އޭގައި ކޮންމެވެސް ހަގީގަތެއް އޮތީމާ."\n"އަހަންނަށް ފެންނަނީ ޖުހާ ތިޔަ ގެންގުޅޭ ކަންބަޅިވެސް އަވަހަށް ކަތިލާ، އޭތި ފިހެލައިގެން ކާލަން، ކަންބަޅީގެ މަސްކޮޅެއްގެ ރަހަ ނުފެނި ހުއްޓާ ދުނިޔެ ނިމިއްޖެ ނަމަ ކިހާ ދެރަ، ކިހާ ބޭކާރު؟" ރަހުމަތްތެރިޔާ ޖުހާ އަށް ވިސްނައިދިނެވެ.\nމިކަން މިހެން ހިނގާފައި އޮއްވާ ދިމާވި އެހެން ރަހުމަތްތެރިޔަކު ވެސް ހަމަ މިމޭރުމުން ވާހަކަ ދައްކާ، ބާކީ މިއޮތް ވަގުތު ކޮޅުގެ ތެރޭގައި އަވަހަށް ކަންބަޅީގެ މަސްކޮޅެއް ކެވޭތޯ އުޅުން އެއީ އެންމެ ބުއްދިވެރި ގޮތް ކަމުގައި ޖުހާ އަށް ވިސްނައިދީފިއެވެ.\nއެންމެ ފަހުން ރަހުމަތްތެރިންގެ ބަސް އަހާ ވަރަށް ގަޔާނުވެ ހުރެ ޖުހާ ކަންބަޅި ކަތިލާން އެއްބަސް ވެއްޖެއެވެ.\nކަންބަޅީ ކަތިލާނެ ދުވަސް ކަނޑައަޅާ ޖުހާގެ ރައްޓެހިން ނިންމީ ވަރަށް އުފާވެރި ކަމަކަށް މިކަން ހެދުމަށް ކޯރެއްގެ އައްސޭރި އަށް ގޮސް ކަންބަޅި ފިހެގެން ކެއުމަށެވެ.\nކޮންމެ އަކަސް ކޯރުގެ އައްސޭރިއަށް ގޮސް ކަންބަޅި ކަތިލާ ސާފު ކުރުމަށްފަހު ޖުހާގެ ރަހްމަތެރިން ޖުހާ ގާތު ބުނެފިއެވެ. "އަހަރެމެންނަކަށް މީރުކޮށް ކަންބަޅި ފިހާކަށް ނޭނގޭ، އެހެން ވީމާ އަހަރެމެންގެ އަތުން ކަންބަޅި އެނދުމަށް ވުރެ ރަނގަޅު ވާނީ ޖުހާ ތިޔަ ފިހެލިއްޔާ.. އަހަރެމެން އަންނާނަން ކޯރަށް އެރިލާ ފެންވަރާލައިގެން، މިއީ ވެދާނެ ކޯރަށް އެރިލަން ލިބޭ އެންމެ ފަހު ދުވަހަށް ވެސް."\nމިހެން ބުނެ އެމީހުން ލައިގެން ތިބި ގަމީސްތަކާއި ފައިވާން ތައް ޖުހާ އަށް ހަވާލު ކޮށް އެމީހުން ކޯރަށް އެރެން ހިނގައްޖެއެވެ.\nކޯރަށް އެރެން ދިޔައިރު އެމީހުން ހިތައް އެރިއެވެ. ޖުހާ އެހެރީ ހާދަ ދެރަވެފައެވެ. އޭނާ އެހާ ލޯބިން ގެންގުޅުނު ކަންބަޅި އާ ވަކި ވީމާ ވާނީ ވެސް އެހެންނެވެ.\nކޯރަށް އެރިފައި ރަހުމަތްތެރިން އައި އިރު ކަންބަޅި އޮތީ ރަނގަޅަށް ރޯސް ވެފައެވެ. މުޅި ހިސާބަށް އޮތީ މީރު ވަސް ފެތުރިފައެވެ. ބަނޑުހައިވެފައި ތިބި ޖުހާގެ ރަހްމަތެތެރިން އަވަހަށް އެއިން މަސްކޮޅެއް ކެއުމަށް ތިބީ ކެތް މަދުވެފައެވެ.\nކާން އިށީނުމުގެ ކުރިން ޖުހާ އަތައް ފޮރުވަން ދިން ހެދުންތަކާއި އެމީހުންގެ ފައިވާންތައް ކޮބާތޯ އަހައިފިއެވެ.\nވަގުތުން ޖުހާ ބުނެފިއެވެ. "ކަންބަޅި ފިހެމުން ދިޔަ އިރު ހުރިހާ ހެދުންތައް ވެސް، ފައިވާންތައް ވެސް އަންދާލައިފިން"\nއެމީހުންގެ އެކަކު އަތުގައިވެސް ދެން ލާނޭ އެއްޗެއް ނެތެވެ. އެނބުރި ގެއަށް ވެސް ދާންޖެހޭނެތާއެވެ.\nރުޅިއައިސްފައި ތިބެ އެންމެން އެއް އަޑަކުން ބުނެފިއެވެ. "ކީއްވެ އަންދާލީ، އަހަރެމެން ދެން ކިހިނެއް ހަދާނީ؟"\nޖުހާ ވަރަށް ހަމަޖެހިލައިފައި ބުންޏެވެ.\n"ލޮބެވެތި ރަހުމަތްތެރިންނޭ، މާދަމާ އަކީ ދުނިޔޭގެ ފަހު ދުވަސް ކަމަށް ވެދާނެ، ދެން މިއަދު މި ގާތްނގަޑަކަށް ނިމުނީ.. އެހެން ވީމާ ދެން ހެދުމެއް ފައިވާނެއް އެއްވެސް މީހަކަށް ބޭނުމެއް ނުވާނެ."


Ras Online - ކޮވިޑް-19: ރަޝިޔާގެ ވެކްސިން އެހެން ގައުމު ތަކަށް ފޯރުކޮށްދޭން ތައްޔާރު: ޕޫޓިން\nކޮވިޑް-19: ރަޝިޔާގެ ވެކްސިން އެހެން ގައުމު ތަކަށް ފޯރުކޮށްދޭން ތައްޔާރު: ޕޫޓިން\nމާޝާ މިދުހަތު 22 ނޮވެމްބަރު 2020\nރަޝިޔާގެ ރައީސް ވްލާޑިމަރ ޕޫޓިން\nކޮވިޑުން ރައްކާތެރިވާން ރަޝިޔާއިން އުފައްދާފައިވާ ވެކްސިން، ސްޕަޓްނިކް ވީ، އެހެން ގައުމު ތަކަށް ފޯރުކޮށްދޭން ތައްޔާރުވެފައިވާކަމަށް ރަޝިޔާގެ ރައީސް ވްލާޑިމަރ ޕޫޓިން ވިދާޅުވެއްޖެއެވެ.\nރަޝިޔާގެ ރައީސް ޖީ20 އިއްތިހާދުގެ ގައުމުތަކަށް ރަޝިޔާއިން އުފައްދާފައިވާ ވެކްސިން، ސްޕަޓްނިކް ވީ އާއި ބެހޭގޮތުން މަޢުލޫމާތުދެއްވަމުން ވިދާޅުވީ ވެކްސިން ބޭނުންވާ ގައުމުތަކަށް ވެކްސިން ފޯރުކޮށްދޭން ތައްޔާރުވެފައިވާކަމަށެވެ.\nސްޕަޓްނިކް ވީ ގެ އިތުރުން، އިތުރު ދެ ވެކްސިނެއްގެ މަސައްކަތް ކުރެވެމުންދާކަމަށްވެސް ރަޝިޔާގެ ރައީސް ވަނީ ފާހަގަކުރަށްވާ ފައެވެ.\nރަޝިޔާ އިން ކޮރޯނާ ވައިރަހަށް އުފައްދާފައިވާ ވެކްސިން، ސްޕަޓްނިކް ވީ އަކީ ރައްކާތެރި ވެކްސިނެއްކަމަށް ކަށަވަރުވެފައިވާ ކަމަށް ރަޝިޔާގެ ސިއްހީ އިދާރާތަކުން މީގެ ދެހަފްތާކުރިން ވަނީ ހާމަކޮށްފައެވެ. މިގޮތުން ސްޕަޓްނިކް ވީގެ ތަހުލީލު ރިޕޯޓުތަކުން މިވެކްސިންގެ 95 އިންސައްތަ ރައްްކާތެރިކަމަށް ދައްކައިފައިވެއެވެ.\n40،000 އަށް ވުރެ ގިނަ މީހުން ބައިވެރިވާ މިވެކްސިންގެ ތަހުލީލުތައް އަދި މުޅިން ނިމިފައި ނުވިނަމަވެސް މިވެކްސިންގެ ތަހުލީލުތަކުގެ ނަތީޖާ މިހާތަނަށް ރިޕޯޓު ކޮށްފައިމިވަނީ ތަހުލީލުތަކުގެ ފޭސް ތިނެއްގައި ބައިވެރިވެފައިވާ 16،000 މީހުންގެ ފަރާތުން ލިބުނު ނަތީޖާއިންކަމަށް ރަޝިޔާގެ ސިއްހީ އިދާރާތަކުން ހާމަކޮށްފައިވެއެވެ. އަދި މިވެކްސިނަކީ އެންމެ ފުރަތަމަ އިންސާނުންގެ ގަޔަށް ޖަހައި ތަހުލީލުތައް ފެށި ވެކްސިންވެސްމެއެވެ.\nމިވެކްސިންގެ ބައެއް ތަހުލީލު ތަކުގެ ބައިވެރިންގެ ފަރާތުން ހުން އައުމާއި، ވަރުދެރަވުމާއި ބޮލުގަ ރިއްސުން ފާހަގަ ވެގެން ދިޔަ ކަމުގައިވީނަމަވެސް ނުރައްކާތެރި ސައިޑް އެފެކްޓް ތަކެއް މިހާތަނަށް ފެނިފައިނުވާ ކަމަށްވެސް ރަޝިޔާގެ ސިއްހީ އިދާރާތަކުން ބުނެފައިވެއެވެ.\nރަޝިޔާގެ ވެކްސިން ސްޕަޓްނިކް ވީގެ އިތުރުން، މޮޑަރނަރ ކުންފުނީގެ ވެކްސިން، އަދި، ފައިޒަރ އަދި ބައޯޓެކް ކުންފުނީގެ ވެކްސިންގެ ތަހުލީލުތަކުގެ ކާމިޔާބީވެސް ވަނީ މިހާރު އާންމުކޮށްފައެވެ. މިގޮތުން ފައިޒަރ އަދި ބައޯޓެކް ކުންފުނީގެ ވެކްސިންގެ 90 އިންސައްތަ ރައްކާތެރިކަމަށް ދައްކާއިރު، މޮޑަރނަރ ކުންފުނީގެ ވެކްސިން 94.5 އިންސައްތަ ރައްކާތެރިކަމަށް ދައްކައިފައިވެއެވެ.


Covid-19: Delhi Ge Saharaa Furi, Muslimunnah Goiy Husvanee - Vaguthu\nކޮވިޑް-19: ދިއްލީގެ ސަހަރާ ފުރި، މުސްލިމުންނަށް ގޮތްހުސްވަނީ\nކޮވިޑް-19 އާއި ގުޅިގެން އަވައްޓެރި އިންޑިއާގެ ވެރިކަންކުރާ ނިއުދިއްލީގައި މަރުވާ މީހުންގެ ހަށިތައް ވަޅުލުމަށް ޤާއިމްކޮށްފައިވާ ސަހަރާ ފުރި މުސްލިމުންނަށް ދަތިތަކާއި ކުރިމަތިވެދާނެ ކަމުގެ އިންޒާރު އިދާރާތަކުން ދީފިއެވެ.\nދިއްލީގެ ސަހަރާތައް ބަލަހައްޓާ ރަސްމީ އިދާރާ އިން މިކަން ހާމަކޮށް ބުނެފައި ވަނީ، ފާއިތުވެދިޔަ ދުވަސްތަކުގައި އެ ސަރަޙައްދުން މަރުވާ މީހުންގެ އަދަދު ހިފެހެއްޓުމެއް ނެތި އިތުރުވަމުން އަންނައިރު، ސަހަރާގެ ޖާގަ ފުރިފައިވާ ކަމަށެވެ.\nދިއްލީގައި މަރުވާ މުސްލިމުން ވަޅުލުމަށް މިހާރު ބޭނުންކުރަމުންދަނީ އެންމެ ސަހަރާއެއް ކަމަށް ރިޕޯޓްތައް ބުނެއެވެ. އެތަނުގައި މިހާރުވެސް ޖާގައަށްވުރެ އިތުރަށް މީހުން ވަޅުލާފައިވާ ކަމަށް އިދާރާތަކުން ވަނީ ބުނެފައެވެ.\nކޮވިޑް-19 އާއި ގުޅިގެން ދިއްލީން މަރުވާ މީހުންގ ހަށިތައް އެހެން ހިސާބުތަކަށް ގެންދިއުން ވެސް މަނާކޮށްފައިވާ މި ދަނޑިވަޅުގައި ދިއްލީގެ މޯޗަރީތައްވެސް ފުރެމުން އަންނާތީ އިދާރާތަކުން ކަންބޮޑުވުން ފާޅުކޮށްފައި ވެއެވެ. އެހެންކަމުން ދިއްލީގެ އެހެން ބައެއް ހިސާބުތަކުގައި މުސްލިމުން ވަޅުލުމުގެ އިންތިޒާމް ހަމަޖެއްސުމަށް މިހާރު މަސައްކަތްކުރަމުންދާ ކަމަށް އެފަރާތްތަކުން ވަނީ ބުނެފައެވެ.\nއިދާރާތަކުން ބުނާގޮތުން ކޮވިޑް-19 ފެތުރެން ފެށިފަހުން ދިއްލީގައި މިހާރު ދުވާލެއްގެ މައްޗަށް 10-12 އާއި ދެމެދުގެ އަދަދަކަށް މީހުން ވަޅުލާން ޖެހެއެވެ. ދިއްލީގައި ކޮވިޑް-19 ފެތުރެން ފެށިފަހުން މިހާތަނަށް 2000 އަށްވުރެ ގިނަ މީހުން ހަމަ އެކަނި އެ ސަރަޙައްދުން ވެސް މަރުވެފައި ވެއެވެ.\nއިންޑިއާއަކީ މިހާރު ކޮވިޑް-19 ގެ ނުރައްކާ އެންމެ ބޮޑު ޤައުމުތަކުގެ ތެރޭގައި ހިމެނޭ ޤައުމެކެވެ. އެގޮތުން އެޤައުމުން މި ބައްޔަށް ފައްސިވާ މީހުންނާއި މި ބަލީގައި މަރުވާ މީހުންގެ އަދަދު ދުވަހެއް ދުވަހަކަށް އަންނަނީ އިތުރުވަމުންނެވެ.\nދުނިޔެއިން ހަތަރުވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެފައިވާ އިންޑިއާއިން މިހާތަނަށް ޖުމްލަ 321,626 މީހަކަށް މި ބަލި ޖެހި، އޭގެތެރެއިން 9,199 މީހަކު މަރުވެފައިވެއެވެ.\nޖޫން 14, 2020 09:00\nއިންޑިޔާގެ ބިން ފުރުނީތޯ.\nޖޫން 14, 2020 09:49\nދިއްލީގައި ބިން ފުރޭވާހަކަ ދޯ އެކިޔަނީ . އިންޑިޔާއެކޭ ނޫން. މާލޭގަ ބިންފުރިފަ ދޯ. އެކަމަކު ރާއްޖެއަކޫ ނޫން.\nޖޫން 14, 2020 09:37\nއިންޑިޔާގެ ބިން ފުރުނީތޯ\nޖޫން 14, 2020 18:17\nމޯދީ ދިނީމަ ލިބެނީ ، އަންނިކައިރީ އާދޭސް ކޮއްގެން ފަހަރެއްގަ މޮޅުއެއްޗެއް ބުނެދާނެ.


Naseed aai Hassan Latheef ge dhaureh Majlis primary gai noannaane: MDP | Mihaaru\nއެމްޑީޕީން ބޭއްވި ގައުމީ މަޖިލީހުގެ ޖަލްސާއެއްގެ ތެރެއިން. --މިހާރު ފޮޓޯ/ނިޝާން އަލީ\nނަޝީދާއި ހަސަން ލަތީފުގެ ދައުރެއް ޕްރައިމަރީގައި ނޯންނާނެ: އެމްޑީޕީ\n11 ޑިސެމްބަރ 2018 - 15:37 10 comments\nއެ ޕާޓީގެ ޑެޕިއުޓީ ސެކްރެޓަރީ ޖެނެރަލް އަދި ޕްރައިމަރީގެ ކަންތައްތައް ބެލެހެއްޓުމުގައި އިސްކޮށް ހުންނެވި އަފްޝަން ލަތީފު ވިދާޅުވީ އިންތިޚާބުގެ ކަންކަން ހަމަޖެއްސުމުގައި ޕްރައިމަރީގައި ވާދަކުރާ އެއްވެސް ބޭފުޅެއްގެ ދައުރެއް ނޯންނާނެ ކަމަށެވެ. އަދި އެ މަސައްކަތްތައް ކުރަމުން އަންނަނީ ވަކި ކޮމެޓީތަކަކުން ކަމަށް އޭނާ ވިދާޅުވި އެވެ.\nއޭނާ އެހެން ވިދާޅުވެފައިވަނީ، ކުރީގެ ރައީސް މުހައްމަދު ނަޝީދާއި އެމްޑީޕީގެ ޗެއާޕާސަން ހަސަން ލަތީފު މި ވަގުތު އެ ޕާޓީގެ އޮފީހުން ދުރަށް ވަޑައިގެންނެވުމަށް އިބްރާހިމް އިސްމާއިލް (އިބްރާ) ގޮވާލައްވާފައި ވަނިކޮށެވެ.\nއެމްޑީޕީގެ ފުރަތަމަ ރައީސް އިބްރާ ކުރެއްވި ޓްވީޓެއްގައި ރޭ ވިދާޅުވީ "ލައްކަ ދުވަހު ޑިމޮކްރަސީއޭ ކީއްޖެ" ކަމަށެވެ. އަދި އަމަލީ ގޮތުން ނަމޫނާ ދެއްކެވުމަށްޓަކައި ޕްރައިމަރީގައި ވާދަކުރައްވާނަމަ، އެކަން ނިމެންދެން ޕާޓީ އޮފީހުން ދުރަށް ވަޑައިގަތުމަށް ގޮވާލައްވާފައި ވެ އެވެ.\nއެ ދެ ބޭފުޅުން ވެސް ރައްޔިތުންގެ މަޖިލީހުގެ އިންތިޚާބުގައި އެމްޑީޕީގެ ޓިކެޓު ހޯއްދަވަން ޕްރައިމަރީގައި ވާދަކުރައްވާނެ އެވެ. މިފަހަރު އަލަށް އުފެއްދި މައްޗަންގޯޅީ މެދު ދާއިރާގެ ޕްރައިމަރީގައި ވާދަކުރެއްވުމަށް ނަޝީދު ވަނީ ފޯމު ހުށަހަޅުއްވައިފަ އެވެ. ހަސަން ކުރިމަތިލައްވަނީ ހެންވޭރު ހުޅަނގު ދާއިރާއަށެވެ.\nKuree ge Raees Nasheed aai Hassan ah Ibra ge govaalun: mi vaguthu party ofeehaa dhurah vadaigannavaa!\n"ޕްރައިމަރީގައި ވާދަކުރާ އެއްވެސް ބޭފުޅެއްގެ ބަައިވެރިވުމެއް ނޯންނާނެ، ޕްރައިމަރީ އިންތިޚާބުގެ އިންތިޒާމުތަކާއި އަދި އެހެނިހެން އެއްވެސް މަސައްކަތެއްގައި. ވަރަށް ޓްރާންސްޕޭރަންޓްކޮށް އެކަން ކުރަމުން އަންނަނީ،" އަފްޝަން ވިދާޅުވި އެވެ.\nއޭނާ ވިދާޅުވީ ޕްރައިމަރީގެ އިދާރީ މަސައްކަތްތައް ކުރަމުން އަންނަނީ ޕާޓީ އޮފީހުގެ ގްރައުންޑް ފްލޯގައި ކަމަށެވެ. ނަމަވެސް ޕާޓީއާ ގުޅުންހުރި އެހެނިހެން މަސައްކަތްތައް ކުރުމަށް ނަޝީދާއި ހަސަން އޮފީހަށް ވަޑައިގަންނަވާ ކަމަށާއި އެ ބޭފުޅުން މަސައްކަތް ކުރައްވަނީ އެ އިމާރާތުގެ ދެ ވަނަ ފަންގިފިލާގައިކަން އޭނާ ފާހަގަކުރެއްވި އެވެ.\nޕްރައިމަރީގެ އިދާރީ މަސައްކަތްތައް ކުރަނީ އެ ޕާޓީގެ އިންތިޚާބާ ބެހޭ ކޮމެޓީންނެވެ. ޕާޓީއަށް މެމްބަރުން ވެއްދުމާއި ވަކިކުރުން ފަދަ މަސައްކަތްތައް ކުރަމުން އަންނަނީ މެމްބަޝިޕް ކޮމެޓީން ކަމަށް އަފްޝަން ވިދާޅުވި އެވެ.\nއެމްޑީޕީން ވަނީ އެ ޕާޓީގެ ޕްރައިމަރީގައި ވާދަކުރުމުގެ ފުރުސަތު އަންނަ ހަފުތާގެ ބުދަ ދުވަހާ ހަމައަށް ހުޅުވާލައިފަ އެވެ. އެ ޕްރައިމަރީގައި އެމްޑީޕީގެ ލީޑަޝިޕުގައި ހިމެނިވަޑައިގަންނަވާ ގިނަ ބޭފުޅުން ވާދަކުރުމަށް ވަނީ ނިންމަވައިފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ އެމްޑީޕީގެ މަޖިލިސް ޕްރައިމަރީ އެމްޑީޕީގެ ޗެއާޕާސަން ހަސަން ލަތީފް ރައްޔިތުންގެ މަޖިލީހުގެ އިންތިޚާބު 2019


Feyruge sihhy faidha thah ingey heyyeve.? - TrendingRED\n25 ސެޕްޓެމްބަރ 2017 - 22:00\nދިވެހިންގެ ގޯތިތެރެއިން ފެންނަ ފޭރުގެ ފައިދާތަކަކީ ހަށިގަނޑެއްގެ ނިޒާމުތަކަށް ފެންބޮވައިގެންފައިވާ ފައިދާތަކެކެވެ. ޞިއްޙީގޮތުން ބަލާއިރު، ފޭރަކީ ހަށިގަނޑަށް ފައިދާ ހުރި އެތައް މާއްދާތަކެއް އެކުލެވިގެންވާ މޭވާ އެކެވެ. އޭގެ ތެރެއިން އެއް މާއްދާ އަކީ ކެލްސިއަމެވެ. 165 ގުރާމުގެ ފޭރެއްގައި 50 މިލިގްރާމު ކެލްސިއަމް ހިމެނެ އެވެ. އާއްމުކޮށް އަޅުގަނޑުމެންނަށް ވިސްނިފައި އޮންނަ ފަދައިން، ކެލްސިއަމް ކޮށްދޭ ކަމަކީ ހަމަ އެކަނީ ހަށިގަނޑުގެ ކަށިތައް ވަރުގަދަ ކޮށްދިނުމެއް ނޫނެވެ. ކެލްސިއަމްއަކީ އެތައް ބައިވަރު ދައުރުތަކެއް އެއިގެ މައްޗަށް ބަރޯސާވާ އެއްޗެކެވެ. މިގޮތުން ފޭރުން ލިބިދޭ ކެލްސިއަމްގެ ޞިއްޙީ ފައިދާއާ މެދު ސަމާލުވުން މުހިންމެވެ.\nފޭރުގައި ހިމެނޭ މާއްދާތަކުގެ ތެރޭގައި ފޮސްފަރެސް ހިމެނެ އެވެ. 168 ގުރާމުގެ ފޭރެއްގައި 48 މިލިގްރާމަކީ ފޮސްފަރަސް އެވެ. މި މާއްދާ އަކީ ހަށިގަނޑުގައި ކެލްސިއަމް އަދާކުރާ ދައުރާ ދާދި އެއްކަހަލަ ދައުރެއް އަދާ ކުރާ މާއްދާ އެކެވެ. ހަށިގަނޑުގައި ހިމެނޭ ފޮސްފަރަސްގެ ގާތްގަނޑަކަށް 85% ހިމެނެނީ ކަށީގައާއި ދަތްތަކުގަ އެވެ. ހުންނަންވާ ނިސްބަތަށްވުރެ މި މާއްދާ ހަށިގަނޑުގައި ދަށްވެއްޖެ ނަމަ، ކަށިތައް ބަލިވެ ހީނަރުވާނެ އެވެ. ދަތްތަކުގެ ބާރު ދެރަ ވާނެ އެވެ. މީގެ އިތުރުން ވަރުބަލިވުމާއި ކާހިތްނުވުމާއި ބަރުދަންލުއިވެ އަނަރޫފަވުން ފަދަ މައްސަލަތައް ކުރިމަތިވާނެ އެވެ. ފޮސްފަރަސްގެ އެއްމެ ޚާއްޞަ ވަޒީފާ އަކީ، ކިޑުނީގެ މަސައްކަތުގައި އެހީތެރިވުމެވެ. މިގޮތުން ކާނާގެ ގޮތުގައި ހަށިގަނޑަށް އެތެރެ ކުރާބައިން ''ކުނީގެ ގޮތުގައި'' ބޭރުކޮށްލާބައި ރަނގަޅަށް ވަކިކޮށް ފިލްޓަރުކޮށްދިނުމަކީ ފޮސްފަރެސް އަދާ ކުރާ މުހިއްމު ދައުރެކެވެ.\nއަނެއް ފައިދާ އަކީ ކާބޯހައިޑްރޭޓްސްއެވެ. މި ގްރާމްގެ ފޭރެއްގައި 19.6 މިލިގްރާމު ކާބޯހައިޑްރޭޓްސް ހުރެ އެވެ. މި މާއްދާ އަކީ ހަށިގަނޑަށް ބޭނުންވާ ހުރިހައި ހަކަތައެއްގެ މައިގަނޑު އަސްލެވެ. އިންސާނީ ހަށިގަނޑަކީ އެތައް ބިލިޔަން ހަތައިތަކަކުން (cells) އެކުލެވިގެންވާ އެއްޗެއްކަމުގައި ވާއިރު، އެއިން ކޮންމެ ހަތައެއް އޭގެ ޒާތުގައި ބިނާވެ ޙަރަކާތްތެރިވުމަށް ބޭނުންވާ ބާރާއި ހަކަތަ ލިއްބައިދެނީ ކާބޯހައިޑްރޭޓުސް އިންނެވެ.\nދެން އޮތީ ފައިބަރ އެވެ. ފޭރުގައި މި މާއްދާ ހިމެނެނީ 8.9 މިލިގްރާމްއެވެ. އެހެންކަމުން އެދެވޭ މިންވަރަށް ފައިބަރު ލިބިގަތުމަށްޓަކައި ފޭރުގެ ބޭނުން ކުރެވިދާނެ އެވެ. ހިތުގެ ބަލިތަކާއި ސަރުބީ އިތުރުވެ ނާރުތައް ބެދުމާއި، ލޭ މައްޗަށް ދިޔުންފަދަ ޞިއްޙީ ބޮޑެތި މައްސަލަތައް ޙައްލުކުރުމަށްޓަކައި ވެސް ފޭރު ބޭނުން ކުރުމަކީ މުހިއްމު ކަމެއްކަމަށް ދީރާސާތަކުން އެނގިފައިވެ އެވެ.


Kim aharen vari koffaane kamuge biru gaih: Kanye West\nލުއި ޚަބަރު - ކިމް ކާޑޭޝިއަން، ކާންޔޭ ވެސްޓް\nކިމް އަހަރެން ވަރި ކޮށްފާނެ ކަމުގެ ބިރު ގަތް: ކާންޔޭ ވެސްޓް\n2012 ވަނަ އަހަރު ރަށްޓެހިވި ކާންޔޭއާއި ކިމް ކައިވެނިކޮށްފައިވަނީ މޭ 2014ގައި\nއަޅުވެތިކަމާ ގުޅިގެން އޭނާ ދެއްކި ވާހަކަތަކެއްގެ ސަބަަބުން ކިމް ވަރި ކޮށްފާނެކަމަށް ހީކުރި ކަމަށް ކާންޔޭ ބުނި\nނަމަވެސް ކިމް ވަނީ ސޯޝަލް މީޑިއާ މެދުވެރިކޮށް އޭނާގެ ފިރިމީހާގެ ދިފާއުގައި ވާހަކަ ދައްކާފައި\nކ. މާލެ 26 ޖޫން 2018 | އަންގާރަ 12:31 7,478\nކާންޔޭ ވެސްޓް - ގެޓީ އިމޭޖާސް\nއަޅުވެތިކަމާ ބެހޭ ގޮތުން ދެއްކި ވާހަކަތަކުގެ ސަބަބުން އަންހެނުން އޭނާ ވެރިކޮށްފާނެކަމުގެ ބިރު ހީވިކަމަށް އެމެރިކާގެ މަޝްހޫރު ރެޕް އާޓިސްޓް ކާންޔޭ ވެސްޓް ބުނެފިއެވެ.\nކާންޔޭގެ އަންހެނުންނަކީ ފެޝަން އައިކަން އަދި މަޝްހޫރު ރިއަލިޓީ ތަރި ކިމް ކާޑޭޝިއަން ވެސްޓެވެ. 2012 ވަނަ އަހަރު ދެ މީހުން ރަށްޓެހި ވެފައިވާ އިރު، ކައިވެނިކޮށްފައިވަނީ މޭ 2014 ގައެވެ. އަދި މިހާރު އެ މީހުންގެ ތިން ކުދިން އެބަ ތިއްބެވެ. އެއީ ނޯތު، ސެއިންޓް އަދި ޝިކާގޯ ވެސްޓެވެ.\nމި އަހަރުގެ މޭ މަހު ޓީއެމްޒީއަށް ދިން އިންޓަވިއުއެއްގައި ކާންޔޭ ބުނެފައިވަނީ، "400 އަހަރު ވަންދެން އަޅުވެތިކަން ކުރިއަށް ދިޔަ ވާހާކަ އަޑު އިވުނީމަ ބޮޑަށް ހީވަނީ އެއީ އަމިއްލަ އިހްތިޔާރެއް ހެން"ކަމަށެވެ.\nއޭގެ ފަހުން، މި މަހު ދަ ނިއު ޔޯކް ޓައިމްސްއަށް ދީފައިވާ އިންޓަވިއުއެއްގައި ކާންޔޭ ބުނީ އެކަމުގެ ސަބަބުން ކިމްއާ ދޭތެރޭ މައްސަލަތަކެއް އުފެދުނު ކަމަށާއި ވަރިވުމާ ބެހޭ ގޮތުން ދެ މީހުން ވާހަކަ ވެސް ދެއްކި ކަމަށެވެ. ނަމަވެސް ކާންޔޭ މިހާރު ބުނަނީ އޭނާ ބުނި އެއްޗެހި ޓީއެމްޒީން ބޮޑު ކޮށްފައިވާ ކަމަށެވެ.\nއެކަމާ ގުޅިގެން ވަރިފަށަށް އެރިކަމަށް ދޭހަވާ ގޮތަށް ކާންޔޭ ވާހަކަ ދެއްކި ނަމަވެސް އާންމުންނަށް އެ މަންޒަރު ދައްކާފައެއް ނުވެއެވެ. އަދި އޭގެ ބަދަލުގައި ކިމް ވަނީ ސޯޝަލް މީޑިއާ މެދުވެރިކޮށް އޭނާގެ ފިރިމީހާގެ ދިފާއުގައި ވާހަކަ ދައްކާފައެވެ.\nއޭގެ ފަހުން "ޔޭ"ގެ ނަމުގައި އޭނާ އަލްބަމެއް ނެރެފައިވާ އިރު، އާގައި ނަފްސާނީ ބަލިތަކާ އަމިއްލައަށް މަރުވާން ވިސްނާފައިވާކަން އޭނާ ހާމަ ކުރިއެވެ. އަދި އަލްބަމްގެ ކަވަރގައު ލިޔެފައިވަނީ "އައި ހޭޓް ބީންގ ބައި-ޕޯލާ، އިޓް އޯސަމް"އެވެ.\nމި އަހަރުގެ މޭ މަހު ކާންޔޭ ދެއްކި ހަމަ އެކަނީ ކޮންޓްރޮވަރޝަލް ވާހަކައަކީ އަޅުވެތިކަމާ ބެހޭ ވާހަކަ އެކަންޏެއް ނޫނެވެ. އޭގެ އިތުރުން އޭނާ ވަނީ ނަސްލީ ތަފާތު ކުރުން ގެންގުޅޭކަމަށް ގިނަ ފަރާތްތަކުން ގަބޫލު ކުރާ، އެމެރިކާގެ ރައީސް ޑޮނަލްޑް ޓްރަމްޕަށް ތާއީދު ކުރާ ވާހަކަ ދައްކާށެވެ. އޭގެ ފަހުން ކިމް ވެސް ވަނީ ޓްރަމްޕާ ބައްދަލުކޮށްފައެވެ. ގައިދީ އަކު މިނިވަން ކުރުމަށެވެ.


DRP alun vujoodhu mi kuranee 2023 ge inthihab kaamiyaabu kuran: Jabir | Mihaaru\nޑީއާރުޕީ އަލުން ވުޖޫދު މިކުރަނީ 2023 ގެ އިންތިޚާބު ކާމިޔާބުކުރަން: ޖާބިރު\nޖާބިރު: އޭނާ ވިދާޅުވަނީ 2023 ވަނަ އަހަރުގެ ރިޔާސީ އިންތިޚާބު ކާމިޔާބު ކުރާނީ ޑީއާރުޕީން ކަމަށް.\n24 ޖުލައި 2019 - 14:16\nބަލިކަށިވެފައި އޮތް ޑީއާރުޕީ އަށް މެމްބަރުން އިތުރުކޮށް އަލުން ވުޖޫދު ކުރަނީ 2023 ވަނަ އަހަރުގެ ރިޔާސީ އިންތިޚާބު ކާމިޔާބުކޮށް ރައްޔިތުންނަށް އުފާވެރިކަން ހޯދައި ދެއްވަން ކަމަށް އެ ޕާޓީގެ އާ ލީޑަރު އަދި ކާށިދޫ ދާއިރާގެ މެމްބަރު އަބްދުﷲ ޖާބިރު މިއަދު ވިދާޅުވެއްޖެ އެވެ.\nޖާބިރު ވިދާޅުވީ ޑީއާރުޕީ "މަރުވެފައި" ދެން ނޯންނާނެ ކަމަށެވެ. ރާއްޖޭގެ އެންމެ ބޮޑު ސިޔާސީ ޕާޓީ އަށް ޑީއާރުޕީ ބަދަލުވާން މާ ގިނަ ދުވަސްތަކެއް ނުނަގާނެ ކަމަށް ވިދާޅުވި އެވެ.\nގައުމާއި ރައްޔިތުންނަށް ތަނަވަސްކަން ހޯދައިދީ އުފާވެރި މުސްތަގުބަލަކަށް ޑީއާރުޕީން ގެންގުޅޭ ވިސްނުން ރައްޔިތުންގެ މަޖިލީހުގެ މެމްބަރުންނާ ވެސް ހިއްސާ ކުރައްވަމުން އަންނަ ކަމަށް ވިދާޅުވި އެވެ. ކުރިއަށް އޮތް ލޯކަލް ކައުންސިލް އިންތިޚާބުން ފަށައި ހުރިހާ އިންތިޚާބެއްގައި ވެސް ޑީއާރުޕީ ކުރި ހޯދާނެ ކަމަށް ޖާބިރު ވިދާޅުވި އެވެ.\n"އަޅުގަނޑުމެންނަކީ ސަރުކާރު ޒިންމާދާރު ކުރުވާނެ އިދިކޮޅު ޕާޓީ،" ރައީސް އިބްރާހިމް މުހައްމަދު ސޯލިހްގެ ސްޕެޝަލް އެންވޯއީގެ މަގާމު ކުރިން އަދާކުރެއްވި ޖާބިރު ވިދާޅުވި އެވެ.\nމި ސަރުކާރު ގެނައުމަށް މަސައްކަތް ކުރެއްވުމަށް ފަހު، އިދިކޮޅު ލީޑަރެއްގެ ގޮތުގައި ޖާބިރު ހަރަކާތްތެރިވެވަޑައިގަތުމާ ގުޅޭ ގޮތުން ސުވާލު ދެންނެވުމުން ވިދާޅުވީ އެއީ މައްސަލައެއް ކަމަށް ދެކެވަޑައިނުގަންނަވާ ކަމަށެވެ. ހަރުދަނާ އިދިކޮޅު ޕާޓީއެއް އޮތުމަށް ރައީސް ބޭނުންފުޅުވާނެ ކަމަށާއި މިހާރު އެކަމެއް މަޖިލީހުގައި ނުކުރެވޭ ކަމަށް ޖާބިރު ވިދާޅުވި އެވެ.\n"ރައީސް އިބްރާހިމް މުހައްމަދު ސޯލިހް އާއި އަޅުގަނޑާ އެއްވެސް މައްސަލައެއް ނެތް އަދި ކުރިއަށް އޮތް ތަނުގައި ވެސް ނޯންނާނެ. ވަރަށް ހެޔޮފުޅު އެމަނިކުފާނު އަޅުގަނޑަށް އެޑްވައިޒަރުކަން ދެއްވީމަ،" ޖާބިރު ވިދާޅުވި އެވެ.\nޖާބިރު ޑީއާރުޕީ އަށް ސޮއިކުރައްވައި އެ ޕާޓީގެ ކުރީގެ ލީޑަރު މުހައްމަދު ނަޝީދާ ފޯމު ހަވާލު ކުރައްވަނީ.\nޖާބިރު ވިދާޅުވީ މި ސަރުކާރުން ކަންކަން ކޮށްދޭ ސްޕީޑު ވަރަށް ލަސް ކަމަށާއި ރައްޔިތުން ބޭނުން ވަނީ "ހައި ސްޕީޑު" ކަމަށެވެ. އެކަމަށް މަގުފަހިކުރަން ޑީއާރުޕީން މަސައްކަތް ކުރާނެ ކަމުގެ ޔަގީންކަން ދެއްވި އެވެ.\nޑީއާރުޕީ އަށް ގުޅިވަޑައިގަތުމަށް މަޖުބޫރުވީ، އޭނާ ވިދާޅުވި ގޮތުގައި، އެމްޑީޕީން އޭނާ ބަލައި ނުގަތުމުންނެވެ. އަމިއްލަ ވަތަނުން ބޭރުގައި ވަރަށް ނިކަމެތި ހާލެއްގައި ހުންނަވައި ވެސް އެމްޑީޕީ ވެރިކަމަށް ގެންނެވުމަށް އެންމެ ބޮޑަށް މަސައްކަތް ކުރެއްވި އެކަކީ އޭނާ ކަމަށް ޖާބިރު ވިދާޅުވި އެވެ.\n"ވަރަށް ޚަރަދު ވެސް ކުރިން. ހުރިހާ ވަސީލަތްތަކެއް ވެސް މެކްސިމަމް ބޭނުން ކުރިން. އެކަމަކު އެމްޑީޕީގެ މެމްބަރެއްގެ ގޮތުގައި ވެސް އަޅުގަނޑު ބަލައިނުގަތީ، ކޯޓަށް ދިޔައީމަ ހިތްހަމަނުޖެހުނު އެކަމަކު ކޯޓުން ނިމުނީ އަޅުގަނޑާ އެއްކޮޅަށް. މަޖިލީހުގެ މެމްބަރު ކަމަށް ވެސް ހޮވުނީ އަޅުގަނޑު،" ޖާބިރު ވިދާޅުވި އެވެ.\nއެމްޑީޕީގެ ޕްރައިމަރީން ބަލިވުމުން ޖާބިރު އިންތިޚާބު ކާމިޔާބު ކުރެއްވީ އަމިއްލަ ގޮތުން ވާދަ ކުރައްވަ އެވެ. ކުރިން ގާނޫނު އޮތީ ޕްރައިމަރީން ބަލިވާ މީހުންނަށް އިންތިޚާބުގައި ވާދަ ނުކުރެއްވޭ ގޮތަށެވެ. އެ އިސްލާހު އުވާލީ އެ މައްސަލަ ޖާބިރު ކޯޓަށް ހުށަހަޅުއްވައިގެންނެވެ.\nކަންކަން އިސްލާހު ކުރަމުން އަންނަ އިރު އިދިކޮޅު ޕާޓީތައް ވަރުގަދަކުރުމަކީ ވެސް އޮންނަން ޖެހޭ ކަމެއް ކަމަށް ވިދާޅުވި އެވެ. އޭނާ އަކީ ސުމަކުން ހުރިހާ ކަމެއް ފަށައި ކާމިޔާބު ހޯދާ މީހެއް ކަމަށް ވިދާޅުވި އެވެ.\n"އަޅުގަނޑު ކާށިދު އާއި ގާފަރު ކޭބަލް ކާރުން ގުޅާލާނެ ކަމަށް ދެންނެވީ މެމްބަރުކަމަށް ހޮވުނީމަ ޖެހިގެން އަންނަ ދުވަހު އެކަން ކުރާކަށެއް ނޫން. ޕްލޭންކޮށްގެން ވިސްނުންތެރިކަމާ އެކު ކުރިއަށް ގެންދާނީ. އަޅުގަނޑަކީ ޑީއާރުޕީގެ ފައުންޑަރެއް. އެ ޕާޓީ 2023 ގައި ވެރިކަން ކުރާ ޕާޓީގެ ގޮތުގައި ނުހެދެންވީ ސަބަބެއް ނެތް،" ޖާބިރު ވިދާޅުވި އެވެ.\nސިޔާސީ ޕާޓީ ޑީއާރުޕީ މެމްބަރު އަބްދުﷲ ޖާބިރު (ކާށިދޫ)\n33 ކޮމެންޓް, 44 ރިއެކްޝަންސް\nމަޖުލީހުގައި ޖާބިރު ފެނިވަޑައިގަންނަވަނީ ގައުމީ އަދި ދީނީ މުޖާހިދެއްގެ ދަރަޖައިގައި، ރާވިއްކުމާ ދެކޮޅުހެއްދެވުމުގެ ސަބަބުން ބައެއް ދުވަސް ދުވަހު މަޖިލީހުން ނެރެލެވޭ ތަން ފެނޭ! އިސްލާމީ އުޚުއްވަތްރެރި ގަތަރުފަދަ ގައުމުތަކާ ގުޅުންކަނޑާފާ ބޭއްވުމާ ފާޅުގައި ދަނީ ދެކޮޅު ހައްދަވަމުން، ނިކަމެތިންނާ ނުކުޅެދޭ މީހުންނަށްދޭ އިނާޔަތްތައް ބޮޑުކުރެއްވުމަށް ޖާބިރު ކުރައްވާ މަސައްކަތްތައްވެސް ފާހަގަވޭ، ޖާބިރަށް ހިތްވަރާ ކެއްތެރިކަން ލިބުމަށް އަހަރުމެން އެދެން\nސަރުކާރުގެ އިސްޕީޑަށް ފާޑުނުކިޔާ ހަލުވިދުވެލީގައި ކާށިދޫގެ ރައްޔިތުންނަށް ކޮށްދެއްވަން ވައުދުވެ ވަޑައިގެންނެވި ކަންކަން ކޮށްދެއްވާށެވެ! ޖާބިރަށް ގޮޑި ޙަވާލުކުރީ އެވެރިންނެވެ. އެވެރިންނަށް ވެވަޑައިގެންނެވި ވައުދަކީ ތިޔަ ދަރަނިބޯ ޕާޓީގެ ދަރަނި އަދާކޮށްދިނުމެއް ނޫންކަން ހަދުމަކުރައްވަން ޖެހެއެވެ.\nޖާބިރަށް ހީވަނީތަ؟ ޖާބިރުގެ ފަހަތުންގޮސް ތިޔަ ޕާޓޭއަށް ވަންނާނެމީހުން އެމްޑީޕީގައި ތިބިކަމަށް، އެހެނަކުން ނުވާނެ! އެމްޑީޕީ މެމްބަރުންނަކީ އެކަހަލަ ހާއިނުންނެއްނޫން. ޖާބިރު ހެން ފައިސާ އޮށްސައިގެން ގޮޑިގަނެގެން ތިބި މީހުނެއްނޫން، އެއީ ރައްޔިތުންގެ ލޯތްބާ އިހުތިރާމާއެކު މަޖިލީހަށް ހޮވާފައި ތިއްބެވި އިއްޒަތްތެރި މެންބަރުންތަކެއް\nކެސިނޯއެއް ނޭޅިގެން މަރުދޭ މީހަކު މީނާ ނޫނީ ނުދެކެން! ހޮޑައިދޫގައި ރާބޮއިގެން އޮށްވާ ބަސްޓުވީ މީހަކު ރާވިއްކަން ދެކޮޅުހަދާކަމަށް ދައްކާ ވާހަކަ އެއީ ބަޔެއްގެ ލޮލުގައި އަޅަން އުޅޭ އަދުނަކަށް ނޫނީ ނުވާނެ! ވަލްޙަމްދު ލިﷲ ވައްސަލާމު އަލައިކުމް\nވެދުން ސަލާމަށްފަހު ޖާބިރަށް ބުނަމެވެ. ޖާބިރު ކިތައްމެ ވަރަކަށް ރުޅިއަޔަސް އެމްޑީޕީއިން ޖާބިރަކަށް ބޭނުމެއް ނުވެއެވެ. އެމްޑިޕީގައި މަޖުލީހުގެ މެންބަރުން ފުދިފައި އިތުރުވާވަރަށްވެސް އެބަތިއްބެވިއެވެ. ޖާބިރު ޑީއާރުޕީއާ ހަވާލުވެގެން، ޑީއާރުޕީއަށް ވާނީ މީގެ ކުރިން ކުލަބު ވެލެންސިއާއާ ހަވާލުވެގެން އެކުލަބަށްވެސް ވީ ވަރެވެ. ޖާބިރު ނުދަންނަ ދިވެއްސަކު ނެތެވެ.\nތިގޮތަށް އަލަށް ވުޖޫދު ކުރި ފުޓްބޯޅަ ޓީމެއްވެސް. އެޓީމު އަލަށް ވުޖޫދު ކުރި ހިސާބުން ޓީމު ދަރަމުން ދަރަމުން ގޮސް މިހާރު އެޓީމު އެ އޮތީ2ވަނަ ޑިވިޝަނަށް ވައްޓާލާފަ. މިޤައުމުގަ ހުރި އެންމެ ޤާބިލް އަންހެން ޤާނޫނީ ވަކީލާއަށް ތިޔަ ޖާނިރު ނޭގުނެއްކަމަކު މިޤައުމުގެ ގިނަބަޔަކު ޢަބްދުﷲ ޖާބިރު ދަންނާނެ.\nޑީއާރުޕީ އަކީ ވުޖޫދުގައި އޮތް އެއްޗެއް ނޫން ފޮނިކަނޑާ މީހަކީ އަގެއް ހުރި މީހެއް ނޫން\nއަނެއްކާ އަނެއްކަންތައް ކުރިން ވީވައުދުނިންމާ ކޭބަލްކާރު.ހެހެހެ ބޯހަލާކު.\nޖާބިރޫ. މާތް ކަލާކޯ ހެޔޮނުވާނެ. ރައްޔިތުންނަށް ވަރިހަމަ އެއްވެސް ކަމެއް ނުކޮށްދިނަސް. ވަރިހަމަ ތި ލިބޭހާ ލާރިއެއް ހިފައިގެން އުޑަށް އެެރިޔަސް ނޫނީ ބިން ފަޅާފަ އަޑިއަށް ދިޔަސް.. ކުޑަކުޑަކޮށް ތިމާގެ އަމިއްލަ ނަފްސަށް ބަލައިގެން އުޅެބަލަ. ކަލޭ މަޖިލީހުގައި ވާހަކަ ދައްކަން ފައްޓާއިރަށް މެހި ހޯނު ކުރަފިވެސް ހޮރަށް ވަދެ ފިލާ. ކެފޭ ރެސްޓޯރަންޓު ތަކުގައި ތިބޭ މީހުންވެސް ދުވެ ފިލާ. ސިޓިންގްރޫމް ތަކުގައި ތިބޭ މީހުން ކުޝަންތައް އުކާލަފަ ވައިސޫރިއެއްހެން ގޮސް ކޮޓަރިއަށްވަދޭ.. ހުޅުކޮޅު ޑްރާމާގަ އެ ސޮރު ރަށަށް އެރީމަ މީހުންތަކަށް ވާގޮތް ދިވެހިރައްޔިތުންނަށްވަނީ.\nތިހެން ކްލަބް ވެލެންސިޔާ އާ ވެސް ހަވާލުވި


ދިވެހިރާއްޖޭގެ ބާ ކައުންސިލުގެ އަހަރީ ޢާންމު ޖަލްސާގެ ދަޢުވަތު\nޤާނޫނު ނަންބަރު 2019/5 (ދިވެހިރާއްޖޭގެ ޤާނޫނީ ފަންނުގެ ޤާނޫނު) ގައި ބަޔާންކުރާ ދިވެހިރާއްޖޭގެ ބާ ކައުންސިލުގެ 2019 ވަނަ އަހަރުގެ އަހަރީ ޢާންމު ޖަލްސާ، 28 ފެބްރުއަރީ 2020 ވާ ހުކުރުދުވަހުގެ ރޭގަނޑު 8:00 ގައި ޤިޔާޞުއްދީން ސްކޫލްގެ ހޯލުގައި ބޭއްވުމަށް ހަމަޖެހިފައިވާކަން ބާ ކައުންސިލުގެ އެންމެހާ މެންބަރުންނަށް އަންގައި، މި ޖަލްސާގައި ބައިވެރިވުމަށް ދަޢުވަތު އަރުވަމެވެ.\nމި ޖަލްސާގެ އެޖެންޑާގައި ބާ ކައުންސިލުގެ 2019 ވަނަ އަހަރުގެ އަހަރީ ރިޕޯޓާއި ބާ ކައުންސިލުގެ ފާއިތުވެދިޔަ އަހަރުގެ އޮޑިޓް ކޮށްފައިވާ މާލީ ރިޕޯޓު ފާސްކުރުމާއި އަދި ޢާންމު މެންބަރުންގެ ފަރާތުން ހުށަހަޅާ ކަންކަން މަޝްވަރާކުރުމާއި ގޮތެއް ނިންމަންޖެހޭކަންކަމުގައި ކުރިއަށްދާނޭ ގޮތްތައް ކަނޑައެޅުން ހިމެނޭނެއެވެ.\nއެހެންކަމުން، މި ޖަލްސާގެ އެޖެންޑާގައި ޢާންމު މެންބަރުން ހިމަނަން ބޭނުންވާ ކަންކަން 24 ފެބްރުއަރީ 2020 ވާ ހޯމަ ދުވަހުގެ ނިޔަލަށް ބާ ކައުންސިލްގެ submissions@maldivesbarcouncil.org އަށް އީމެއިލް މެދުވެރިކުރައްވައި ހުށަހެޅުއްވުން އެދެމެވެ.


Liyekiyunthah neiy kamah bunumun PSM in ACC ah varugadha rahdheh1 | Mihaaru\nލިޔެކިޔުންތައް ނެތް ކަމަށް ބުނުމުން ޕީއެސްއެމުން އޭސީސީ އަށް ވަރުގަދަ ރައްދެއް!\n03 ޖުލައި 2019 - 19:42\nދައުލަތުގެ މީޑިއާ ހިންގާ ކުންފުނި، ޕަބްލިކް ސާވިސް މީޑިއާ (ޕީއެސްއެމް) އާ ގުޅޭ ގޮތުން ހުށަހަޅާފައިވާ މައްސަލަތައް ބަލަން ބޭނުންވާ ލިޔެކިޔުންތައް ނައްތާލާފައިވާ ކަމަށް އެންޓި ކޮރަޕްޝަން ކޮމިޝަން (އޭސީސީ) ގެ މެމްބަރުން ރައްޔިތުންގެ މަޖިލީހުގެ ކޮމިޓީއެއްގައި އިއްޔެ ވިދާޅުވުމުން ޕީއެސްއެމުން ވަރުގަދަ ރައްދެއް ދީ، އެ މެމްބަރުންގެ އިޚުލާސްތެރިކަމާ މެދު މިއަދު ސުވާލު އުފައްދައިފި އެވެ.\nރައްޔިތުންގެ މަޖިލީހުގެ ސްޓޭޓް އެންޓަޕްރައިޒް ކޮމިޓީ (އެސްއޯއީ) އަށް އޭސީސީގެ މެމްބަރުން އިއްޔެ ހާޒިރުކޮށް ސުވާލު ކުރިއިރު، މެމްބަރަކު ކުރެއްވި ސުވާލަކަށް ޖަވާބު ދެއްވަމުން އެ ކޮމިޝަންގެ ނައިބު ރައީސް މުއައްވިޒް ރަޝީދު ވިދާޅުވީ، ބައެއް ކުންފުނިތަކުގެ ލިޔެކިއުންތައް ގަސްދުގައި ނައްތާލާފައިވާކަން އެނގިފަައިވާ ކަމަށެވެ. އެގޮތުން ފާހަގަ ކުރެވޭ ކުންފުންޏެއްގެ ގޮތުގައި އޭނާ ވިދާޅުވީ ޕީއެސްއެމްގެ ވާހަކަ އެވެ.\n"ބައެއް ތަންތަނުގައި، ހަމަ ކުންފުނިތަކުގައި އެބަހުރި ލިޔެކިއުންތައް ގަސްތުގައި ނައްތާލާފައި ވެސް. ލިޔުންތައް ނެތިފައި ވެސް އެބަހުރި. ހުންނަން ޖެހޭ ބައެއް ކަހަލަ ލިޔެކިއުންތައް ނެތިފައި ވެސް އެބަހުރި. މިހާރު ތަހުހީގު ކުރަމުންދާ މައްސަލަތަކަށް ބަލާއިރު ޕަބްލިކް ސާވިސް މީޑިއާގެ އަޅުގަނޑުމެންނަށް ފާހަގަ ކުރެވޭ ހުންނަން ޖެހޭ ވަރަށް ގިނަ ލިޔެކިއުންތަކެއް ނެތްކަން،" މުއައްވިޒް ވިދާޅުވެފައި ވެ އެވެ.\nPSM ge baeh liyekiunthakeh nufenunu: ACC\nއޭނާގެ އެ ވާހަކަތަކާ ގުޅިގެން ޕީއެސްއެމުން މިރޭ ނެރުނު ބަޔާނެއްގައި ބުނީ، އެ ކުންފުނިން ހުށަހަޅާފައިވާ މައްސަލަތައް، އޭސީސީގެ މެމްބަރުންގެ މަސްލަހަތު ފުށުނާރާ ގޮތަކަށް، އިންސާފުގެ މަގުން އެއްކިބާ ނުވެ، ބެލިދާނެ ކަމަށް ނުދެކޭ ކަމަށެވެ.\nޕީއެސްއެމްގެ މިހާރުގެ މެނޭޖުމަންޓުން އެ ކުންފުންޏާ ހަވާލުވިއިރު، ކުރީގެ މެނޭޖުމަންޓުން ފަށާފައިވާ ކަންތައްތަކުގެ ތެރެއިން ކޮރަޕްޝަނަށް މަގުފަހިވާ ކަމަށް ފާހަގަކުރެވުނު 20 އަށް ވުރެ ގިނަ މައްސަލަތައް އޭސީސީ އަށް ފޮނުވިތާ ފަސް މަހަށް ވުރެ ގިނަ ދުވަސް ވެފައިވާ ކަމަށް ޕީއެސްއެމްގެ ބަޔާނުގައި ވެ އެވެ. އެކަމަކު، އެ މައްސަލަތަކާ ގުޅޭ ގޮތުން އޭސީސީ އަށް ލިބިފައި ނެތީ ކޮން ލިޔުންތަކެއް ކަން ޕީއެސްއެމާ މިހާތަނަށް ހިއްސާ ކޮށްފައި ނެތް ކަމަށް އެ ކުންފުނިން ބުންޏެވެ.\nނަމަވެސް ޕީއެސްއެމުން ބުނިގޮތުގައި، ކޮރަޕްޝަނަށް މަގުފަހިވާ ގޮތަށް ހިންގާފައިވާ ކަންކަމާ ގުޅޭ އިދާރީ މަސައްކަތްތައް ކުރި މުވައްޒަފުންގެ ކޮމްޕިއުޓަރުތަކުގެ ހާޑް ޑިސްކްތަކާއި އީމެއިލް މުއާމަލާތްތައް ވެސް އޭސީސީގެ ތަހުގީގުގެ ބޭނުމަށް އެ ކޮމިޝަނުން ވަނީ ގެންގޮސްފަ އެވެ. އަދި އެ ތަހުގީގަށް ބޭނުންވާ އިތުރު ލިޔުންތައް ވެސް އޭސީސީން ފޮނުވާ އަމުރުތަކުގެ ދަށުން އެ ކޮމިޝަނަށް ވަނީ ފޮނުވާފައި ކަމަށް ޕީއެސްއެމުން ބުންޏެވެ. ތަހުގީގަށް ބޭނުންވާ ލިޔެކިޔުންތަކާއި އެހެނިހެން ސާމާނު ގެންގޮސްފައި ވަނީ ޕީއެސްއެމުން ބުނާ ގޮތުގައި އޭސީސީގެ ތަހުގީގު ޓީމުން ޕީއެސްއެމަށް ގޮސްގެންނެވެ.\nޕީއެސްއެެމުން ބުނީ، އެ ކުންފުނީގައި ބައެއް ލިޔެކިޔުންތައް ވެސް ފެންނަން ނެތް ކަމަށާއި އަދި އެ ލިޔުންތައް އެ ކޮމިޝަނަށް ލިބިފައި ނެތުމުގެ ސަބަބުން ތަހުގީގަށް ހުރަސް އެޅިފައިވާ ކަމަށް މަޖިލީހުގައި ހާމަކުރުމަކީ މައްސަލަ ނުބަލައި ފައިލް ކުރުމުގެ ނިޔަތުގައި އޭސީސީން ހިންގި އަމަލެއް ގަބޫލު ކުރުމުގެ ފުރުސަތު އެބައޮތް ކަމަށެވެ.\nޕީއެސްއެމުން ބުނިގޮތުގައި، ކޮރަޕްޝަނަށް މަގުފަހިވާ ގޮތަށް ހިންގާފައިވާ ކަންކަމާ ގުޅޭ އިދާރީ މަސައްކަތްތައް ކުރި މުވައްޒަފުންގެ ކޮމްޕިއުޓަރުތަކުގެ ހާޑް ޑިސްކްތަކާއި އީމެއިލް މުއާމަލާތްތައް ވެސް އޭސީސީގެ ތަހުގީގުގެ ބޭނުމަށް އެ ކޮމިޝަނުން ވަނީ ގެންގޮސްފަ އެވެ. އަދި އެ ތަހުގީގަށް ބޭނުންވާ އިތުރު ލިޔުންތައް ވެސް އޭސީސީން ފޮނުވާ އަމުރުތަކުގެ ދަށުން އެ ކޮމިޝަނަށް ވަނީ ފޮނުވާފައި ކަމަށް ޕީއެސްއެމުން ބުންޏެވެ.\n"ނަމަވެސް މިހާތަނަށް މި ކުންފުނިން ހުށަހަޅާފައިވާ މައްސަލަތައް ބެއްލެވުމުގައި، މި ކުންފުނިން އެއްވެސް ލިޔުމެއް ނުލިބިގެން މައްސަލަ ނުބަލާ ފައިލް ކުރެއްވުމުގެ ބަދަލުގައި، މިހާތަނަށް އެ ކޮމިޝަނަށް ލިބިވަޑައިނުގަންނަވާ ލިޔުމެއް ވާ ނަމަ އެ ލިޔުމެއް ހޯއްދެވުމަށް އެދިވަޑައިގަތުމުން ނުވަތަ އެ ލިޔުމެއް ހޯއްދެވުމަށް މި ކުންފުންޏަށް ވަޑައިގަތުމުން އެފަދަ ލިޔުމެއް، މި ކުންފުނީގެ އެއްވެސް ޑިޕާޓްމަންޓެއްގައި ވާ ނަމަ އެ ލިޔުމެއް ހޯއްދެވުމުގެ ފުރުސަތު މިހާރު ވެސް ވާނީ ހުޅުވިފަ އެވެ،" އޭސީސީގެ ތަހުގީގަށް އެއްބާރުލުން ދީ، ކަމާ ގުޅޭ ލިޔުންތައް ދޭން ބޭނުންވާ ކަން ހާމަކުރަމުން ޕީއެސްއެމްގެ ބަޔާނުގައި ވެ އެވެ.\nގާނޫނާއި ގަވާއިދާ ޚިލާފަށް ވަކި ބަޔަކަށް ނާޖާއިޒު ފައިދާ ލިބޭ އަދި ކޮރަޕްޝަނަށް މަގުފަހިވާ ގޮތަށް ކުރިއަށް ގެންދިއުމަށް އެ ކުންފުނީގެ އޭރުގެ ބޯޑާއި މެނޭޖުމަންޓުން ނިންމާފައިވާ ނިންމުން އެންމެ ރަނގަޅު ކަމަށް އޭސީސީން ލަފާދީފައިވާ ކަމަށް ޕީއެސްއެމުން ބުނެ އެވެ.\nޕީއެސްއެމް އެންޓި ކޮރަޕްޝަން ކޮމިޝަން މުއައްވިޒު ރަޝީދު ކޮރަޕްޝަން ޓީވީ މޯލްޑިވްސް ރައްޔިތުންގެ މަޖިލިސް\n26 ކޮމެންޓް, 60 ރިއެކްޝަންސް\nދިވެހިރާއްޖޭގެ އަޑުގެ އެންޓަނާ ޕްރޮޖެކްޓް ގެބީލަން ނިމުނު ސްޕީޑް ދަންނަވަންތޯ؟ ބީލަން ހުށަހެޅުން ބީލަން ކެޑުން ބީލަން ބަލައިގަތުން ބީލަން ޓެކްނިކަލް ކޮމިޓީން ރިވިއުކުރުން ބީލަން ޓެންޑަރކޮމިޓީން އިވެލުއޭޓްކޮށް އެވޯޑްކުރުން ބީލަން ދިޔަގޮތް ސައްޙަތޯބެލުމަށް އޭސީސީއަށް ފޮނުވުން ބީލަން ސައްޙަކަމަށް އޭސީސީން ނިންމާ ސިޓީފޮނުވުން ބީލަން އެވޯޑްކުރުން. މީ އެއްދުވަހެއްގެ ހެދުނު 9:00ން ރޭގަޑު 12:00 ށް ކޮށް ނިމިދިޔަ ކަންތައް\nގަނޑިޔާ މީހުންގެ އިހުލާސްތެރިކަމާއިމެދު ސުވަލު އުފައްދަން އެންމެއެކަށޭނެ ފަރާތް. ޓީވީ ޗެނަލެއް އިރުއިރުކޮޅާ ހަންނޮޅާލާވަރަށް ޖުރިމައިނާކޮށް އެއްވެސް އުސޫލެއްނެތި ވެރިންގެ ފައިދާއަށް ބޭނުންގޮތަކަށް އުޅުނުހަނދާނެއްވެސް ބަޔަކު އެބަވޭބާ\nއޭސީސީ ރައީސްގެ ކާރު އިއްޔެއާއި ހަމަޔަށް، ރޭޑިއޯ ބިލްޑިންގ ގައި ބާއްވައިގެން، އެ ކާރު ނިވައިފަތްގަނޑަކަށް ހަދައިގެން ކޮރަޕްޝަންގެ ޢަމަލުތަށް އަތްނުފޯރާހިސާބަށް ގެންދިޔައީ، ޕީއެސްއެމް މިހާރުގެ މެނޭޖްމަންޓަކުންނޫން. އެ ކާރު ރޭޑިއޯ ބިލްޑިންގުން ނެރުމާއި، އޭސީސީއަށް ބޭނުންވާ ހުރިހައި ލިއެކިއުމެއް ޢޭސީސީއާއި ޙަވާލުކޮށްދެއްވީ މިހާރުގެ މެނޭޖްމަންޓްން. އަނެއްކާ އެއްބާރުލުން ދިނުމަކީ، ކޮރަޕްޝަންކަމުގައި ވަނީބާވައޭ ހިތަށްއަރާ؟\nތިޔަދެތަންވެސް އެކީގަ އިސްތިޔުފާ ޔާމީނު ސަރުކާރުގަ ފިސާރި ކޮރަފްޝަން ހިންގާފަ ތިޔަތިބީ ކޮންހާ ވާހަކައެއް\nމި ކަމިޝަނަށް "އެންޓި ކޮރަޕްޝަން ކަމިޝަން" ކިޔުމުގެ ބަދަލުގައި "ކޮރަޕްޝަން ކަމިޝަން" ކިޔަން ފެނޭ.\nތިޔަހެން ރައްޔިތުންނަށް އޮޅުވާލުމުގެ ނިޔަތުގަ މޮޅު ބަސްމޮށުމަކުން ފޮށުނަސް ގަބޫލެއްނުކުރެވެއެވެ. ހައްތަހާ ކުރެވުނު ޝައްކު ޔަގީނާ ގާތަށް ދަނީއެވެ.\nތަންތަނުގައި ކޮރަޕްޝަން ނެތެކޭ ނުބުނަން! އެކަމަކު އޭސީސީ އޭސީސީ ގޮތުގައި ކުރިއަށްދެވޭނީ ފަސްހިއްސު ހަމަވެގެން ކަމުގައި ދެކެމު. އެހެންނަމަކާ https://mihaaru.com/news/57110 ލިޔުންތައް މިހެނެއް ނުހުރީސް.\nރައްދު ދިނުމާއި ގޮތް ދެއްކުމާއި ބާރުގަދަ ކަން އިންޑެޕެންޑެންޓް މުއައްސަސާތަކަށް ދެއްކުމަކީ ޕީއެސްއެމްގައިވެސް ބައެއް އެހެނިހެން ބޮޑެތި މުއައްސަސާތަކުން ފަދައިން ވަރަށް ނުބައި ކަލްޗަރ އެއް އޮތް ތަނެއްކަން އަންގައިދޭ އަލިގަދަ ހެއްކެއް، ބޯޑް ބަދަލުކޮށް ދެއްވާ އަޅުގަނޑުމެންގެ ރައީސް އިބްރާހިމް މުޙައްމަދު ޞާލިހު.\nމަހިތައް އަރާ މިމީހުން ލަދު ގަންނާނީ ކޮންދުވަހަކުން ބާވައޭ ރައްޔިތުންގެ ފައިސާއަށް ޚިޔާނާތްތެރި ވެގެން ދާއިރުވެސް އޭސީ ބީސީއޭ ކިޔައިގެން ކުރެވޭ ކަމެއް އެބައޮތްބާވައޭ. ކޮންމެ މީހަކުވެސް ވާވަރުވީމާ ފުރައިގެން ރައްކާވަނީ. މިމީހުންގެ އަޑި އެގޭނީ ހާވާލީމާ. ރައްޔިތުންނަށް ދައްކަނީ ދަޅަ. ދެންވެސް ހަމަވާނީ މިގޮތް.\nމިމިހަފްތާގަައި އާއްމު ކުރަންބުނި ފްލެޓް ތަފްސީލަށް އިންތިޒާރު ކުރަން. އަލިފާންފޮށްޓެކޭ ކުކުޅުކޮށްޓެކޭ ނުކިޔާ ދީބަލަ. މިހާރު މިއުޅެނީ މީދާހޮރެއްގައި. އެންމެން އެއްކޮޓަރީގައި. ފާޚާނާ ކުރަނީ އެހެންތަނަކަށް.


MOMS Jamiyyaain "Annual Tea and Talk by Mom's Support" GDh. Thinadhoogaives Baavvaifi! - AO News\nމަމްސް ޖަމިއްޔާއިން “އެނުއަލް ޓީ އެންޑް ޓޯކް ބައި މަމްސް ސަޕޯޓް” ގދ. ތިނަދޫގައި ވެސް ބާއްވައިފި!\nމަމްސް އޮފަރިންގް މަމްސް ސަޕޯޓް (މަމްސް) ޖަމިއްޔާެއިން ގދ. ތިނަދޫގައި ވެސް “ޓީ އެންޑް ޓޯލްކް” އިވެންޓް ބާއްވައިފިއެވެ.\nމިއަދު ހަވީރު ޑރ. ޢަބްދުޢް ސަމަދު މެމޯރިއަލް ހޮސްޕިޓަލްގެ އެހީތެރިކަމާއެކު ނަފްސާނީ ދުޅަހެޔޮކަން ރަނގަޅު ކުރެވޭނެ ގޮތްތަކުގެ މަޢުލޫމާތު ސެޝަނަކަށް ފަހު މި އިވެންޓުގެ ޓީ ޕާރޓީ ކުރިއަށްދިޔައީ ގދ. ތިނަދޫ ޒިމާމަން ރެސްޓޯރެންޓުގައެވެ. 25 ބައިވެރިންނާއެކު ބޭއްވުނު މި އިވެންޓުގެ ބޭނުމަކީ މައިންނާއި ކުދިންގެ މެދުގައި ނަފްސާނީ ދުޅަހެޔޮކަން ރަނގަޅު ކުރެވޭނެ ކަންކަމާއި މެދު މަޝްވަރާކުރެވިގެން ދިޔުމެވެ.\nމި އިވެންޓަކީ 2018 ވަނަ އަހަރުން ފެށިގެން “މަމްސް ހައި ޓީ” ގެ ނަމުގައި، މެންޓަލް ހެލްތު އެވެއަރނަސް މަހާއި ގުޅުވައިގެން ބާއްވަމުން އަންނަ އިވެންެޓެކެވެ. މަމްސް ޖަމިއްޔާގެ ފަރާތުން ރާއްޖޭގެ އެކި ސަރަޙައްދުތަކުގައި ގިނަ މައިން އެއް މޭޒެއް ދޮށަށް އެއްވެ ގުޅުން ބަދަހި ކޮށްލަން ދެވޭ މި ފުރުސަތުގައި މިއަހަރުގެ (2020) އިވެންޓަށް ކޮވިޑް-19 އާއި ގުޅިގެން ވަނީ ބަދަލުތަކެއް ގެނެވިފައެވެ. އެގޮތުން ބޮޑު އެއްވުމެއްގެ ބަދަލުގައި ކުޑަ އެއްވުމަކާ އެކު އިވެންޓް ވަނީ ރާއްޖޭގެ އެކި ރަށްތަކުގައި ކުރިއަށް ގެންގޮސްފައެވެ.\nގދ. ތިނަދޫގައި މި އިވެންޓް އިންތިޒާމުކުރުމުގައި އިސްކޮށް ހަރަކާތްތެރިވި މަމްސް ޖަމިއްޔާގެ ފަރާތުން ތިނަދޫގައި ހަރަކާތްތެރިވާ މި ޖަމިއްޔާގެ މެމްބަރު ފާތިމަތު އަރޫޝާ ވިދާޅުވީ މިއީ ތިނަދޫގައި މި އިވެންޓް ބޭއްވޭ ދެވަނަ ފަހަރު ކަމަށާއި މި ފަހަރުގެ މި އިވެންޓަށް ޒިމާމަން ރެސްޓޯރެންޓުގެ ފަރާތުން ސްޕޮންސަރ ލިބުން މިއީ އިވެންޓަށް ލިބުނު އިތުރު ފުރިހަމަކަމެއް ކަމަށެވެ. އަދި އިވެންޓުގައި ހޮސްޕިޓަލުގެ މެންޓަލް ހެލްތުގެ ފޯކަލް ޕޮއިންޓު ޝަހުޒާ ޙުސައިންގެ ފަރާތުން މިފަދަ މަޢުލޫމާތުތަކެއް ލިބިގެން ދިއުން މިއީ މި މުޖުތަމައުގައި ނަފްސާނީ ދުޅަހެޔޮކަމުގެ މުހިއްމުކަން ދެނެގަނެ އެކަކު އަނެކަކަށް އެހީތެރިވާން ލިބުނު ފުރުޞަތެއްކަން މި އިވެންޓްގެ ބައިވެރިން ފާހަގަކުރިއެވެ.\n2020 ވަނަ އަހަރަށް އަމާޒުކޮށްގެން ބޭއްވުނު ހަރަކާތްތަކާއި ބެހޭގޮތުން މަޢުލޫމާތު ދެއްވަމުން މަމްސް ޖަމިއްޔާގެ ޖެނެރަލް ސެކެޓްރީ ފާތުމަތު ރިޔާސާ ވިދާޅުވީ މި އަހަރު ރާއްޖޭގެ އެކި ރަށްތަކުގައި ހޭލުންތެރިކުރުމުގެ ޕްރޮގްރާމްތައް ބޭއްވުމުގެ އިތުރުން އަންހެނުން ބާރުވެރިކުރުމަށް ވިޔަފާރި އެކްސްޕޯ ތައް ވެސް ބާއްވާފައި ވާނެ ކަމަށެވެ. ހަމައެހެންމެ ދުޅަހެޔޮ ސިއްހަތަކަށް މައިން އަހުލުވެރިކޮށް “ހީޓް” އާއި ގުޅިގެން ފިޓްނަސް ސެޝަންތަކެއް ކުރިއަށް ގެންދިއުމާއި ކެންސަރ ސްކްރީނިންގ ޕްރޮގްރާމްތައް ވެސް މިއަހަރު ކުރިއަށް ގެންގޮސްފައި ވާކަން ރިޔާސާ ފާހަގަކުރެއްވިއެވެ. މީގެ އިތުރުން އެޑިޔުކޭޝަން ފޯ އޯލް އިވެންޓުގެ ދަށުން ސްމާޓް އެޑިޔުކޭޝަން ފޯ އޯލް “ހޮލޯގޯ” އާއި އެސޯސިއޭޓްވެ ތައާރަފް ކޮށްފައިވާކަން ފާހަގަކޮށް މި ފުރުސަތު ދެވުނު 40 ސްކޫލުގެ ތެރޭގައި ގދ. އަތޮޅު ތަޢުލީމީ މަރުކަޒު ހިމެނިފައި ވާކަމަށް ރިޔާސާ ވިދާޅުވިއެވެ.\nއިތުރަށް ވާހަކަފުޅު ދައްކަވަމުން ރިޔާސާ ވިދާޅުވީ ކޮވިޑް-19 ރިލީފް ކެމްޕެއިން އިވެންޓްގެ ތެރެއިން ދަތި ހާލުގައި އުޅޭ މައިން ދެނެގަނެ “އެހީ” ޖަމިއްޔާއާއި ގުޅިގެން އެފަދަ އާއިލާތަކަށް އެހީ ދެވުނު ސަތޭކަ އާއިލާ ތެރެއިން ގދ. ތިނަދޫ އިން އެހީ އަށް އެދުނު އާއިލާތަކަށްވެސް ކެއަރ ޕެކޭޖް ހަވާލުކޮށް މާލީ އެހީތެރިކަން ފޯރުކޮށްދީފައި ވާނެ ކަމަށާއި ބެކް ޓު ސްކޫލް އިވެންޓްގެ ތެރެއިން ކުދިން ސްކޫލަށް ދާން ބޭނުން ކުރާނެ ޔުނީފޯމް, ދަބަސް އަދި ސްކޫލް ބޫޓް ފަދަ ތަކެތި ގދ.ތިނަދޫ އާއިލާ އަކަށް ފޯރުކޮށްދީފައިވާ ކަން ރިޔާސާ ފާހަގަކުރެއްވިއެވެ.\nއަންހެނުން ބާރުވެރި ކުރުމާއެކު މައިންނާއި ދަރިންނަށް ދިމާވާ ނަފްސާނީ މައްސަލަތަކާއި ގެވެށި އަނިޔާގެ މައްސަލަތަކާއި އަންހެނުންނާއި ކުދިންނަށް ބޭއިންސާފުން ދިމާވާ ކަންތައްތައް ދެނެގަނެ ހައްލު ހޯދައިދިނުމުގެ މަޤްސަދުގައި އުފައްދާފައިވާ މަމްސް ޖަމިއްޔާގެ އެޑްމިނުން ރާއްޖޭގެ 95 ރަށެއްގައި ހަރަކާތްތެރިވަމުން ދެއެވެ. މީގެތެރެއިން ގދ އަތޮޅުގެ މަޑަވެލި, ހޯޑެއްދޫ އަދި ނަޑެއެްލާ ގައި މިވަގުތު މި ޖަމިއްޔާގެ އެޑްމިނުން ޙަރަކާތްތެރިވެއެވެ. އަދި މި އަތޮޅުގެ އިތުރު ރަށްތަކަށްވެސް މި ފުރުސަތުތައް ހުޅުވާލެވިފައިވާ ކަން މަމްސް ޖަމިއްޔާއިން މަޢުލޫމާތު ދެއެވެ.\nމަމްސް ޖަމިއްޔާގދ. އަތޮޅުގދ. ތިނދޫ


ވީރާނާވެފައިވީ ޙަޔާތް މަގޭ4– Esfiya\nބޮޑުބޭބެވެސް ޝާފީގެ ބޮލުގައި ފިރުމާލިއެވެ. އަދި ޔަމާންއާއި ސަލާމްކުރިއެވެ. އަހަރެންގެ ހިނިތުންވުން ފަނޑުވެގެން ދިޔައީ އެއްލި ކަޅިއަކުން އެތާ ކައިރީގައި ހުރި ޒުވާނާ ފެނިފައެވެ.\nއެއްވެސް އަސަރެއް މޫނުމަތިން ދައްކާނުލާ އެތާ ހުއްޓިލައިގެން ހުރިއިރު ކައިރީގައި ތިބި މީހުންނަކަށްވެސް މާ ބޮޑު ސަމާލުކަމެއް ނުދެއެވެ. އެތައް ދުވަހެއް ފަހުން ފެނުނު ނަމަވެސް އެ ހަށިގަނޑަށް މާބޮޑު ބަދަލެއް އައިސްފައެއް ނުވެއެވެ. ކަޅު ޓީޝާޓަކާއި ނޫ ޖިންސެއްގައި ހުރިއިރު އަވިއައިނަކުން އެ ދެލޯ ފޮރުވާލެވިފައިވިއެވެ. ބޮޑުބޭބެ ޔަމާންއާއިއެކު ރަޔާންގެ ކައިރިއަށް ދިޔައެވެ. އެދެމީހުން އެކަކު އަނެކަކާ ސަލާމްކޮށްލުމަށްފަހު ވާހަކަ ދެއްކިއެވެ. ހިނދުކޮޅަކަށް ރަޔާންގެ ނަޒަރު އަހަންނަށް އަމާޒުވިހެން ހީވިއެވެ.\nރަޔާން ހުރީ ލޯބި ލޯބި ކުޑަ އަންހެން ކުއްޖެއް އުރާލައިގެންނެވެ. އެއީ ރަޔާންގެ ދަރިފުޅެވެ. އެ ކުއްޖާ އުރާލަން ބޭނުންވި ނަމަވެސް ރަޔާންގެ އަތުގައި އިނީތީ ކައިރިވެލަންވެސް އަހަރެން ޖެހިލުންވިއެވެ. ދައްތައަށް މިކަން ވިސްނިގެން ކަންނޭންގެއެވެ. ރަޔާން އަތުން އެ ކުޑަ އަންހެން ކުއްޖާ ނަގައިގެން އައިސް އަހަރެން ކައިރީގައި މަޑުކޮށްލިއެވެ. އޭރު ރަޔާން ހުރީ ޔަމާންއާއި ބޮޑުބޭބެއާއި ވާހަކަ ދައްކާށެވެ. “މިއީ އައިނީ، ރަޔާންގެ ދަރިފުޅު…” އަހަރެން އުރާލަން އަތް ދިއްކޮށްލުމުން އައިނީ އަހަރެންގެ މޫނަށް ބީރައްޓެހި ގޮތަކަށް ބަލަން އިރުކޮޅަކު އިނެވެ. ދެން އަނެއްކާވެސް ދައްތަގެ މޫނަށް ބަލާލިއެވެ. ހީވަނީ އައިނީ މަޑުކުރީ އޭނާގެ މާމަގެ އިޝާރާތެއް ލިބެންދެންހެންނެވެ. ދައްތަ ހިނިތުންވެލަމުން ބޯ ޖަހާލުމުން، އައިނީ އަހަރެންގެ މޫނަށް އަނެއްކާވެސް ނަޒަރު ހުއްޓާލިއެވެ. ދެން އަހަންނާއި ދިމާއަށް ދެއަތް ދިއްކޮށްލުމަށްފަހު އަހަރެންގެ އަތުތެރެއަށް އައެވެ.\n“މަންމާ…” ޝާފީ އަހަންނަށް ގޮވާލުމުން އަހަރެން އެ މޫނަށް ބަލާލީމެވެ. ދެން އައިނީއަށް ބަލާލިއިރު އަހަރެންގެ މޫނަށް ޝައުޤުވެރިކަމާއެކު ބަލަން އިނެވެ. އެ މައުސޫމުކަމުން އަހަރެންގެ ހިތް ލޯބިން ފުރުނެވެ. “މަންމަ؟ މަންމަ؟….” އަހަރެންގެ މޫނަށް ބަލަން އިނދެގެން މަޑުމަޑުން ތަކުރާރުކޮށްލިއެވެ. އަހަރެން ސުވާލުގެ ނަޒަރަކުން އައިނީއަށް ބަލާލުމަށްފަހު ދައްތައަށް ބަލާލީމެވެ. އައިނީގެ މަންމަ ކައިރީގައި ނެތްކަން ވެސް އަހަންނަށް ފާހަގަވީ އެވަގުތުގައެވެ. ވަށައިގެން ނަޒަރު ހިންގާލުމަށްފަހު ދައްތައަށް ބަލާލީމެވެ. ދައްތަގެ މޫނުން ފެނުނު މޮޅިވެރިކަމުން އަހަންނަށް އެކަމާ ގުޅޭގޮތުން އިތުރު އެއްޗެއް އަހާލާކަށް ނުކެރުނެވެ. ހިތުގައި ސުވާލު އުފެދުނު ނަމަވެސް އަހަރެން އިޚްތިޔާރުކުރީ ހިމޭންކަމެވެ.\nދެވަނަ ފަހަރަށް ޝާފީ ގޮވާލުމުން އަހަރެން ހިނިތުންވެލަމުން ޝާފީއާއި ވާހަކަ ދެއްކީމެވެ. “ދަރިފުޅު ބަލާބަލަ.. މި އިނީ ކޮއްކޮއެއް.. ދަރިފުޅުގެ އައިނީ ކޮއްކޮ” އަހަރެން ދަރިފުޅަށް ބުނެދިނީމެވެ. “އައިނީ ކޮއްކޮ؟؟” ޝާފީ ސުވާލު ކުރިއެވެ. އާއެކޭ ބުނުމުގެ ގޮތުން އަހަރެން ބޯ ޖަހާލީމެވެ. ޝާފީ ހިނިތުންވެލަމުން އައިނީއަށް ބަލާލިއެވެ. އައިނީ އަހަރެންގެ ކޮނޑުގައި ބޯއަޅާލިއެވެ. އަހަރެން މަޑުމަޑުން އައިނީގެ ބޮލުގައި ފިރުމާލީމެވެ. ހައިރާންވީ އަހަރެންގެ އަތުގައި އައިނީ އެހާއިރުވަންދެން އިން އިރުވެސް އެކަމާ ދެކޮޅަށް ރަޔާން އެއްވެސް އެއްޗެއް ނުބުނީމައެވެ. އެތާ ބައިވަރު މީހުން ތިބީމަ އެއްޗެއް ނުބުނީކަމަށްވެސް ވެދާނެއެވެ. އެހެން ނޫންނަމަ އަހަރެން އަތުން އައިނީ އަތުލައިގެން ދާކަށްވެސް ރަޔާން ފަހެއް ނުޖެހޭނެއެވެ.\nމާލެ ދިއުމަށްފަހު ގެޔާއި ހިސާބަށް ދެވެންދެންވެސް އައިނީ އިނީ އަހަރެންގެ އަތުތެރޭގައެވެ. ގެޔަށް ވަދެވުނުއިރު އަހަރެންގެ ކޮނޑުގައި ބޯ އަޅާލައިގެން އޮވެ އައިނީއަށް ވަނީ ނިދިފައެވެ. ވުމާއެކު ދައްތަ އަހަރެން އަތުން އައިނީ ނަގާ ކޮޓަރިއަށް ގެންދިޔައެވެ. ދެން އަހަރެން އަވަސްވެގަތީ އެމީހުންނަށް ކާން ތައްޔާރުކުރާށެވެ. އެއަރޕޯޓަށް ދިއުމުގެ ކުރިން އަހަރެން ދިޔައީ ކައްކާފައި ކަމުގައިވާތީ، އެ މަސައްކަތްވެސް މާ ލަހެއްނުވެ ނިންމާލެވުނެވެ. މޭޒުމަތި ތައްޔާރު ކުރުމަށްފަހު ސިޓިންގރޫމަށް ނުކުތްއިރު، ޔަމާން ޝާފީ ގޮވައިގެން ސޯފާގައި އިނެވެ.\nއިރުކޮޅަކުން ދައްތައާއި ބޭބެ ސިޓިންގރޫމަށް ނުކުތުމުން ކާން ދިއުމަށް ބުނީމެވެ. އަހަރެމެންވެސް އެމީހުންނާއެކު ބައިވެރިވުމަށް ބުނުމުން އެއްބަސްވީމެވެ. “ރަޔާންއަށް ގޮވާލާފައި އެބަ އަންނަން.” ދައްތަ އިށީންދެފައިވެސް ތެދުވެގެން ދިޔައީ ރަޔާންގެ ޚަބަރެއް ނުވާތީއެވެ. އިރުކޮޅަކުން ދައްތަ އެނބުރި އައިސް އިށީނެވެ.\n“ޒާހިރާ… ކޮބާ ރަޔާން؟” ބޮޑުބޭބެ ސުވާލުކުރިއެވެ. “ނިދާފައި އޮތީ.. ކާން އަންނާށޭ ބުނީމަ ބުނި އިރުކޮޅަކުން މިދަނީއޭ…” އެންމެންވެސް މަޑުކޮށްލައިގެން ތިބީ ރަޔާން އަންނަންދެންނެވެ. މާ ގިނައިރު މަޑުކުރާކަށް ނުޖެހުނެވެ. ރަޔާން އައިސް މޭޒުދޮށުގައި އިށީންދެލުމުން އެންމެންވެސް ކާން ފެށިއެވެ. ކެއުން ކުރިއަށް ދިޔައިރުވެސް ރަޔާން އާދަޔާ ޚިލާފަށް ބަސްމަދުކަން އަހަންނަށް ފާހަގަ ކުރެވުނެވެ. ގިނަ ވާހަކަތައް ދެއްކީ ޔަމާންއާއި ބޮޑުބޭބެއެވެ. ކައި ނިމުމުން ރަޔާން ތެދުވެގެން ދިޔައީއެވެ.\nމާ ގިނައިރު މަޑުނުކޮށް އަހަރެމެން ގެއަށް ދާން ބޭނުންވީ ބޮޑުބޭބެމެން އަރާމުކޮށްލުމަށް ފުރުޞަތު ދިނުމުގެ ގޮތުންނެވެ. “ދަރިފުޅުމެން މާދަމާވެސް އަންނަންވާނެ އިނގޭ…” އަހަރެމެން ނުކުތުމުގެ ކުރިން ދައްތަ ބުންޏެވެ. އާއެކޭ ބުނެފައި އަހަރެމެން ނުކުތީމެވެ. ނަމަވެސް އަހަރެންގެ ހިތް ނުތަނަވަސްވެގެން ދިޔައީ ރަޔާންގެ ކުރިމައްޗަށް އަރަންޖެހޭނޭ ހިތަށް އެރުމުންނެވެ. އެކަމާ ވިސްނަން ބޭނުންނުވާތީ ދެފަރާތަށް ބޯ ހަލުވާލެވުނެވެ. ޔަމާން ސުވާލުގެ ނަޒަރަކުން ބަލާލާފައި ކިހިނެއްވީތޯ ސުވާލުކުރިއެވެ. ކަމެއް ނުވާކަމަށް ބުނަމުން އަހަރެން ގަދަކަމުން ހިނިތުންވެލީމެވެ. އެވަގުތު ޝާފީ ބައްޕާ އޭ ކިޔާ ގޮވާލާފައި ކޮންމެވެސް އެއްޗެކޭ ބުނުމުން ޔަމާންގެ ސަމާލުކަން ޝާފީއަށް ހުއްޓުނުކަން ނަސީބެކޭ ހިތަށް އެރިއެވެ.\nއަނެއްދުވަހުގެ މެންދުރުފަހުގެ ވަގުތެވެ. ސޯފާގައި އަހަރެން ޖައްސާލައިގެން އޮއްވާ ފޯނު ރިންގްވާން ފެށިއެވެ. ފޯނު ނަގާ ކަންފަތުގައި ޖައްސާލީ ކާކުތޯ ބަލާވެސް ނުލައެވެ. “ދަރިފުޅާ ޝަބާ” ކުއްލިއަކަށް ތެދުވެވުނީ ދައްތަގެ އަޑު އިވުމުންނެވެ. އަނގައަށް ގޮތެއް ހަދާލެވުނީ ދައްތަމެން ގާތު މިއަދު އެ ގެއަށް ދާނަމޭ ބުނެވިފައިވާކަން ހަނދާންވުމުންނެވެ. ދެވަނަ ފަހަރަށް ދައްތަ އަހަންނަށް ގޮވާލުމުން އަހަރެން ވާހަކަ ދައްކަން ފެށީމެވެ.\nފޯނު ބޭއްވުމަށްފަހު ފުން ނޭވާއެއް ދޫކޮށްލެވުނެވެ. ދައްތަ އެދުނީ އެގެއަށް ޝާފީ ގޮވައިގެން އައިސް ދިނުމަށެވެ. އަހަންނަށް ހަވީރު ދާނަމޭ ބުނެވުނީތީ ކޮންމެހެންވެސް ދާން އެބަޖެހެއެވެ. ރަޔާން ކުރިމައްޗަށް ނާރާވޭތޯ މަސައްކަތްކުރާނީއޭ ހިތުލަމުން ޝާފީ ކޮބައިތޯ ބަލާލަން ދިޔައިމެވެ. ޝާފީއާއި ރީމާ ތިބީ ސިޓިންގރޫމްގައެވެ. އެކުދިން ތިބީ ފޮތެއް ހިފައިގެން ކުލަ ޖައްސާށެވެ. “ދަރިފުޅާ ހިނގާ ފެންވަރަން ދާން…” އަހަރެން އެ ދެކުދިން ކައިރީގައި އިށީންދެލީމެވެ “ބޮޑުބޭބެމެން ގެއަށް ދާންވާނެއެއްނު މިއަދު….”\nޝާފީ ތައްޔާރުކޮށްލުމަށްފަހު، މަންމައާއި ހަވާލުކޮށްލާފައި އަހަރެން ދިޔައީ ފެންވަރާށެވެ. ކޮޓަރި ދޮރު ހުޅުވާލުމަށްފަހު ޔަމާން ވަނީ އަހަރެން ލޯގަނޑު ކުރިމަތީގައި ފުނާ އަޅަން ހުއްޓައެވެ. ޔަމާންއާއި ދިމާއަށް ބަލާލިއިރު އެ މޫނުމަތިން ވަރުބަލިކަން ފެންނަމުން ދިޔައެވެ. ނަމަވެސް އަހަރެން ފެނުމުން ހިނިތުންވެލާ ކައިރިއަށް އައެވެ. ވަކި އެއްޗެއް ނުބުނެ ފަހަތުން އައިސް އަހަރެންގެ ހަށިގަނޑުގައި ބައްދާލިއެވެ. އަހަރެން ޔަމާންއާއި ދިމާއަށް އެނބުރިލާ އެ މޭގައި މޫނު ފޮރުވާލީމެވެ.\nޔަމާންއާއި ދުރުވެލާ އެ މޫނަށް ބަލާލިއިރު ޔަމާންވެސް ހުރީ އަހަންނަށް ބަލާށެވެ. “ލަވް ޔޫ” އަހަރެންގެ ނިއްކުރީގައި ތުންފަތް ޖައްސާލަމުން ލޯބިން ފުރިފައިވި އަޑަކުން ޔަމާން ބުނެލިއެވެ. އަހަންނަށް ބޭ އިޚްތިޔާރުގާ ދެލޯ މަރާލެވުނެވެ. އަހަރެންގެ ކޯތާފަތުގާއި ދެއަތުން ހިފަހައްޓާލުމުން މަޑުމަޑުން ދެލޯ ހުޅުވާލީމެވެ. ޔަމާންގެ ނަޒަރު އަހަރެންގެ މޫނަށް ހުއްޓިފައިވުމުން، ލަދުން އިސްޖަހާލެވުނެވެ. ޔަމާން އަހަރެންގެ ދަތްދޮޅީގައި ހިފާ އުފުލާލަމުން އަހަރެންނާއި ހަތަރުކަޅި ހަމަކުރިއެވެ.\nދެމީހުން އެކަކު އަނެކަކުގެ ލޮލުގެ ތެރެއަށް ގެއްލި ތިއްބާ ސިއްސައިގެން ދިޔައީ ދޮރުގައި ޓަކި ޖަހާލި އަޑަށެވެ. “މަންމާ.. ނުނިމޭތަ؟” އިވުނީ ޝާފީގެ އަޑެވެ. “މަޑުކޮށްލާ… މި ނިމެނީ އޭ ދަރިފުޅާ” އަހަރެން ޖަވާބު ދިނީމެވެ. “ޝާފީ މި ދަނީ ޓީވީ ބަލަން…” މިހެން ބުނެ ޝާފީ ދިޔައީއެވެ.\n“ކާން ހަދަންތަ؟” އަހަރެން ސުވާލުކުރީމެވެ. “ނޫނޭ.. ދެން ހަވީރު ސައިބޯނީ” ކަރުގައި އަޅާފައިވާ ޓައީ ދޫކޮށްލަމުން ޔަމާން ބުނެލިއެވެ. އަހަރެން ކައިރިވެލާ ގަމީހުގައި އަޅުވާފައި އިން ކަރުގޮށް ނައްޓުވާލީމެވެ. ޓައީ ނަގައި އޭގެ ޖާގައިގައި ބޭއްވީމެވެ. އެބަ އަންނަމޭ ބުނެފައި އަހަރެން ކޮޓަރިން ނުކުތުމުގެ ކުރިން ބުރުގާއެއް އަޅާލީމެވެ. އެނބުރި އައީ ފިނި ޖޫސް ތައްޓެއް ހިފައިގެންނެވެ. އޭރު ޔަމާން ސޯފާގެ ތެރެއަށް ހަށިގަނޑު ދޫކޮށްލައިގެން އޮތެވެ. ކައިރިއަށް ގޮސް ޔަމާންއަށް ގޮވާލުމުން ދެލޯ ހުޅުވާލިއެވެ. ޖޫސްތަށި ދިނުމުން ބޯލުމަށްފަހު ތަށި ދިއްކޮށްލިއެވެ. ތަށި ހިފައިގެން ހިނގައިގަތުމުން ޔަމާން އަހަރެންގެ އަތުގައި ހިފާލިއެވެ. “ކޮންތާކަށް ތި ދަނީ؟؟ މަޑުކޮށްލަބަލަ އަދި ކުޑައިރުކޮޅަކު…” އަހަރެންގެ އަތަށް ދަމާލަމުން ސޯފާގައި ބޭންދިއެވެ. ދެން އަހަރެންގެ ގައިގައި ބައްދާލިއެވެ.\nއެއްވެސް ވާހަކައެއް ނުދައްކާ އިރުކޮޅަކު ތިބީމެވެ. “ޔަމާން.. މި އުޅެނީ ދައްތަމެންގެއަށް ދާންކަމަށް…. ދައްތަ މިއަދު ގުޅާފައިވެސް ބުނެފި ހަވީރުން އެ ގެއަށް ދާން… އޯކޭތަ ދިޔަޔަސް؟” ޔަމާން ދެކޮޅު ނަހަދާނެކަން އެނގޭއިރުވެސް އަހަރެން އެހީމެވެ. “ކުރިންވެސް ބުނީމެއްނު ޝަބާ ބޭނުންވާ ތަނަކަށް ދިއުން އަހަރެން މަނައެއް ނުކުރާނަމޭ.. އަދި އަމްދުން އާއިލާމީހުންގެ ގާތަށް ދާން .. އެކަމަކުވެސް އުފާވޭ އަހަރެން ގާތު ބުނާތީ… އަހަންނަކީ ޝަބާގެ ދިރިއުޅުމުގައި މުހިންމު މީހެއް ކަމުގައި އިހްސާސްކުރެވޭ” އަހަރެންގެ ބޮލުގައި ފިރުމާލަމުން ޔަމާން ބުނެލިއެވެ. ޔަމާންއާއި ދުރުވެލާ އެ މޫނަށް ބަލާލީމެވެ. “ދެން އަވަހަށް ތައްޔާރުވެލާ..” އަހަރެން ހިނިތުންވެލަމުން ތެދުވެ ތަށި ހިފައިގެން ކޮޓަރިން ނުކުތީމެވެ.\nޝާފީ ގޮވައިގެން ދައްތަމެން ގެއަށް ދިޔައިރުވެސް ރަޔާންއާއި ކުރިމަތިލާން ނުޖެހޭނެ ގޮތެއް މެދުވެރިވޭތޯ ހިތާހިތުން އެދެވުނެވެ. ބެލް ޖަހާލުމުން ދައްތަ އައިސް ދޮރު ހުޅުވާލިއެވެ. “ޔަމާން ނާދޭތަ؟” އަހަރެމެން އެތެރެއަށް ވަނުމުން ސުވާލުކުރިއެވެ. “ޔަމާން މުހިންމު ކަމަކު ބޭރަށް ދާން ޖެހުނީމަ ނާދެވުނީ” އަހަރެން ޖަވާބުދިނީމެވެ. އަހަރެމެން ސޯފާގެ ކައިރިއަށް ގޮސް ހުއްޓުނުއިރު އައިނީ އަތަށް ކުޅޭ އެއްޗެހިތަކެއް ނަގައިގެން ސޯފާގައި އިނެވެ.\nކުޑަ ވަގުތުކޮޅެއްގެ ތެރޭގައި ޝާފީއާއި އައިނީ އެކުވެރިވެއްޖެއެވެ. އެ ދެކުދިން ކުޅެ މަޖާކުރަމުން ދިޔައިރު، އެ މަންޒަރު ބަލާ މީހުންގެ ހިތްތަކަށްވެސް ހަމަޖެހުން ލިބޭނެކަން ގައިމެވެ. ބޭރުން ބޮޑުބޭބެ އައިސް ވަނީ އަހަރެމެން އެ ގެއަށް ދިޔަތާ މާ ގިނައިރެއް ނުވަނީހެވެ. އަހަރެމެން ފެނުމުން ޔަމާން ކޮބައިތޯ އަހަންނާއި ސުވާލުކުރިއެވެ. ދައްތައަށް ދިން ޖަވާބު ބޮޑުބޭބެއަށްވެސް ދިނީމެވެ.\nއެ ގެއަށް ދިޔަތާ ގަޑިއެއްހާއިރު ހޭދަވީއިރުވެސް ރަޔާންގެ ހިލަމެއް ގޭތެރެއިން ނުވުމުން އަހަރެން ހިތްހަމަޖެހުނެވެ. ދައްތަގެ އެދުމަށް އެމީހުންނާއެކު ހަވީރު ސައިގައި ބައިވެރިވީމެވެ. ސައިބޮއި ނިމިގެން ބޮޑުބޭބެ ދެކުދިން ގޮވައިގެން ސިޓިންގރޫމަށް ދިއުމުން އަހަރެން ދައްތައާއިއެކު ތަށިތައް ނެގުމުގައި އުޅުނީމެވެ. އެކަންތަކުން ނިމިގެން ސިޓިންގރޫމަށް ދިޔައިރު ދެކުދިން ތިބީ ކާޓޫން ބަލާށެވެ. އަހަރެންވެސް ގޮސް ސޯފާގައި އިށީނީމެވެ. ބޮޑުބޭބެ ތެދުވެގެން ބޭރަށް ދިޔައީ ރައްޓެއްސަކު ގުޅައި ބައްދަލުކޮށްލަން އެދުމުންނެވެ.\nއިރުކޮޅަކުން އައިނީ އައިސް އަހަރެން ކައިރީގައި މަޑުކޮށްލުމުން އަހަރެން އައިނީ ނަގާ އުނގުގައި ބައިންދާލީމެވެ. އަތުގައި ކަތުރަކާއި ކަރުދާސްތަކެއް ހުއްޓެވެ. އައިނީ ކޮންމެވެސް އެއްޗެއް ކަރުދާހުން ހަދަން ފެށުމުން އަހަރެންވެސް އެކަމުގައި ބައިވެރިވީމެވެ. ޝާފީ އޭރުވެސް އިނީ ޝައުގުވެރިކަމާއެކު ކާޓޫނު ބަލާށެވެ.\nAssalaam Alaikum dear Readers….\nHere is the fourth part of “Veeraanaa vefai vee hayaai magey”…\nPlease share your view about the story…\nThank you so much Ibsha ?\nV reethi. When is the next??????????????????????????????curiously waiting.\nThank you so much Sleepy puffin ??\nNext part liye nimunuhaa avahakah upload kollaanan In Sha Allah\nMasha Allah….. ❤❤ Vrh ves Reethi mi part ves……. Konirakutha nest part up kohleyenee dear☺❤❤Can’t wait what’s gonna happen next……. Anyways I will wait for the next part……. ❤❤❤\nNext part vee emme avahakah genesdheynan In Sha Allah\n? Thank you so much ??Doll¥??\nThank u again dear\nVvv salhi ? ? masha allah. Keep it up! ???\nމަލަކާ (17ވަނަ ބައި)\nވީމޭ މަ ކައިރީގާ 15


Mishka ge Maruge report vanee finalize kohffai | Jazeera\tމިޝްކާގެ މަރުގެ ރިޕޯޓް ވަނީ ފައިނަލަޒް ކޮށްފައި - Jazeera\nމިޝްކާގެ މަރުގެ ރިޕޯޓް ވަނީ ފައިނަލަޒް ކޮށްފައި\nމަރިޔަމް ނިމާ ހަސަން June 15, 2021 530 views0\nއުމުރުން 10 އަހަރުގެ މިޝްކާ މުހައްމަދުު -- ފޮޓޯ: ޓުވިޓަރ\nމި މަހުގެ 1 ވަނަ ދުވަހުގެ ރޭ އެމްބިއުލާންސް ބަލާ ދިއުން ލަސްވެގެން، ފަރުވާ ނުދެވި ނިޔާވި އުމުރުން 10 އަހަރުގެ މިޝްކާ އަހުމަދުގެ މަރުގެ ތަހުގީގު ނިންމާ، ރިޕޯޓް ފައިނަލައިޒް ކޮށްފައިވާ ކަމަށް އެޗްއީއޯސީގެ ތަރުޖަމާނު ޑރ. ނަޒްލާ ރަފީގް ވިދާޅުވެއްޖެއެވެ.\nރައީސް އޮފީހުގެ ނޫސްވެރިންގެ ބައްދަލުވުމުގައި ޑރ. ނަޒްލާ ވިދާޅުވީ، ގިނަ މަސައްކަތްތަކަކަށް ފަހު މިޝްކާގެ މަރުގެ ރިޕޯޓް މިހާރު ވަނީ ފައިނަލަޒް ކޮށްފައި ކަމަށެވެ. އަދި މިހާރު ކުރަމުްނ ދަނީ އޭގެ މައްޗަށް ބިނާކޮށް ކުރަން ޖެހޭ ކަންތައްތައް ކަމަށް ޑރ. ނަޒްލާ ވިދާޅުވިއެވެ.\nނަމަވެސް މިކަމާ ގުޅޭ އިތުރު ތަފްސީލެއް ޑރ. ނަޒްލާ ދެއްވާފައި ނުވާކަން ފާހަގަ ކޮށްލެވެއެވެ.\nމިޝްކާގެ މަރުގެ ފުރިހަމަ ތަހުގީގެއްކޮށް، ފުރިހަމަ ރިޕޯޓެއް ނެރުމަށް އިތުރު ހަފްތާއެއް ބޭނުންވާ ކަމަށް ހައުސިން މިނިސްޓަރ އަހްމަދު ނަސީމް ވަނީ ރައްޔިތުންގެ މަޖިލީހުގެ ކޮމިޓީއެއްގައި ވިދާޅުވެފައެވެ. އެ ހަފްތާ ފުރިހަމަވެފައި ވާއިރު، މަރުގެ ތަހުގީގު ނިމި، ރިޕޯޓް ފައިނަލައިޒް ކުރެވިފައިވާ ކަމަށް ޑރ. ނަޒްލާ ވިދާޅުވެފައިވީ ނަމަވެސް ރިޕޯޓް އާންމުކޮށްފައެއް ނުވެއެވެ.\nމިޝްކާގެ މަރާ ގުޅިގެން ހިންގި ތަހުގީގުގެ މައްޗަށް ބިނާކޮށް މީގެ ކުރިން އާންމު ކުރި ރިޕޯޓްގައި ގިނަ ފުށުއެރުންތަކެއް ހުރި ކަން އާއިލާއިން ވަނީ ފާހަގަ ކޮށްފައެވެ. އެ ރިޕޯޓްގައި ބުނާގޮތުން، އެމްބިއުލާންސް ލަސްވީ، އެމްބިއުލާސްއާ ހަމައަށް މެސެޖް ދިއުން ލަސްވެގެންނެވެ.\nމި ހާދިސާއާ ގުޅިގެން، އެމަޖެންސީ ކަންކަމުގައި ގުޅަން ހާއްސަ ނަންބަރެއް ވެސް އެޗްއީއޯސީން ވަނީ ކަނޑައަޅާފައެވެ. އެމަޖެންސީ ހާލަތްތަކުގައި 100 އަށް ގުޅަން އެޗްއީއޯސީން އަންގާފައި ވަނީ 1676 އަށް ގުޅައިގެން، އެމްބިއުލާންސް ފޯރުކޮށް ދިނުމަށް ނުވަތަ މެޑިކަލް ޓީމާ ހަމައަށް އެ މެސެޖު ފޯރުކޮށް ދިނުމަށް ލަސްތަކެއް ކުރިމަތިވެދާނެތީއެވެ.


ސްޕެއިން މާކެޓުގައި ރާއްޖޭ މަޤްބޫލުކަން އިތުރުކުރުމަށް އެޤައުމުގެ މީޑިއާ ޓީމެއް ރާއްޖޭގައި! ސްޕެއިން މާކެޓުގައި ރާއްޖޭ މަޤްބޫލުކަން އިތުރުކުރުމަށް އެޤައުމުގެ މީޑިއާ ޓީމެއް ރާއްޖޭގައި!\nސްޕެއިން މާކެޓުގައި ރާއްޖޭ މަޤްބޫލުކަން އިތުރުކުރުމަށް އެޤައުމުގެ މީޑިއާ ޓީމެއް ރާއްޖޭގައި!\nސްޕެއިން މީޑިއާ ޓީމް / ފޮޓޯ: އެމްއެމްޕީއާރްސީ\nސްޕެއިންގެ މާކެޓުގައި ރާއްޖޭގެ މަޤުބޫލުކަން އިތުރުކުރުމަށް އެޤައުމުގެ މީޑިއާ ޓީމެއް ރާއްޖޭގައި ހަރަކާތްތެރިވާން ފަށައިފިއެވެ.\nމިއީ ސްޕެއިންގެ މީޑިއާ ޓީމެއް ރާއްޖެ އިޝްތިހާރުކުރުމަށް މިއަހަރު ރާއްޖެ އައި ދެވަނަ ފަހަރެވެ. މި ދަތުރުގައި ވެނިޓީ ފެއާ، ނޭޝަނަލް ޖިއޮގްރެފިކް އަދި ހާޕާސް ބާޒާރުގެ އިތުރުން، ސްޕެއިންގެ މަޝްހޫރު ފަތުރުވެރިންނާއި ގުޅޭ ޕަބްލިކޭޝަން ތަކުން ވަނީ ބައިވެރިވެފައެވެ. އެމްއެމްޕީއާރްސީން މައުލޫމާތު ދިން ގޮތުގައި، މީގެ ސަބަބުން ސްޕެއިން މާކެޓުގައި އެތަށް ހާސް ބަޔަކަށް ރާއްޖެއާއި ގުޅޭ މުހިންމު މައުލޫމާތު ފޯރުކޮށްދެވިގެން ދާނެއެވެ.\nމިޓީމު ރާއްޖޭގައި ހަރަކާތްތެރިވާނީ މިމަހުގެ 24އިން 29އަށެވެ. އެގޮތުން މިދުވަސް ތަކުގެ ތެރޭގައި ސިކް ސެންސަސް ލާމު، މާފުށިވަރު، އަދި ހުވަންފެން ފުށި ރިސޯޓުގައި އެކި ޚިދުމަތްތަށް ތަޖުރިބާ ކުރާނެއެވެ. މީގެ ތެރޭގައި ސްނޯކްލިން އާއި ސްޕާ ތަކާއި، އަދި ފަތުރުވެރިންނަށް އަމާޒުކޮށްގެން ހިންގޭ އެކި ވޯޓާ ސްޕޯޓް ކުޅިވަރުތަށް މިޓީމުން ތަޖުރިބާ ކުރާނެއެވެ. އަދި މީގެ އިތުރުން ފަތުރުވެރިކަމުގެ އެކި ޕްރޮޑަކްޓުތަށް ތަޖުރިބާކޮށް ރާއްޖެއަށް ޙާއްސަ ކަންކަން ވެސް މިޓީމުން ތަޖުރިބާ ކުރާނެ ކަމަށް އެމްއެމްޕީއާރްސީން ބުނެއެވެ.\nސްޕެއިން މާކެޓުގައި ރާއްޖެ އިސްތިހާރު ކުރުމަށް މީޑީއާ ޓީމުތަށް ގެނައުމުގެ އިތުރަށް، އެމްއެމްޕީއާރްސީން ދަނީ ތަފާތު އެކި އިވެންޓުތަކުގައި ވެސް ބައިވެރިވަމުންނެވެ. މިމާކެޓަކީ ކޯވިޑް ހާލަތަށް ފަހު މިހާރު7ވަނައަށް މާކެޓް ޝެއާ އޮތް މާކެޓެވެ. އެހެން ކަމުން އެމްއެމްޕީއާރްސީން ދަނީ މާކެޓުގައި ރާއްޖޭގެ މަޤުބޫލުކަން އިތުރު ކުރުމަށް ގިނަ މަސައްކަތެއް ކުރަމުންނެވެ.\nއެގޮތުން، މީޑިއާ ޓީމުތަށް މެދުވެރިކޮށް ކޯވިޑް ހާލަތުގައި ރާއްޖޭގެ ފަތުރުވެރިކަން ކުރިއަށްދާ ގޮތާއި، އަދި ރާއްޖެ ރައްކާތެރި މަންޒިލެއް ގޮތުގައި އިޝްތިހާރު ކުރާނެއެވެ. އަދި ރާއްޖޭގެ ގެސްޓު ހައުސްތަކާއި، ރިސޯޓު، ހޮޓެލް އަދި ލިވަބޯޑުގެ ތަޖުރިބާތަށް އެފަރާތްތަކުން ހިއްސާ ކުރާނެވެ.\nމިމަހުގެ މެދާ ހަމައަށް އައިއިރު، ރާއްޖެއަށް 817،000އަށް ވުރެ ގިނަ ފަތުރުވެރިން ވަނީ ޒިޔާރަތް ކޮށްފައެވެ. މީގެ ތެރެއިން 24،000އަށް ވުރެ ގިނަ ފަތުރުވެރިންނަކީ މިމާކެޓުން އައިސްފައިވާ ފަތުރުވެރިންނެވެ.


Olhun bolhun: Fathuruverikamuge vaahaka ivunu gothun kudakoh koshi araa goiy vi! | Mihaaru\nރާއްޖޭގެ ހިތްގައިމު ރިސޯޓެއް: ރައްޔިތުންގެ ކުންފުނި ކޮޅަށް ޖެހޭނެ ގޮތެއް ހޯދުން ރަނގަޅު\nއޮޅުން ބޮޅުން: ފަތުރުވެރިކަމުގެ ވާހަކަ އިވުނު ގޮތުން ކުޑަކޮށް ކޮށިއަރާ ގޮތްވި!\n06 އޯގަސްޓް 2019 - 11:17 10 comments\nރާއްޖޭގެ ފަތުރުވެރިކަން ކުރިޔަށް ގެންދިއުމަށް ރާވާ މާސްޓަ ޕުލޭން ކުރިޔަށް ގެންދާނެ ގޮތް އަޑުއެހި އިރު ކުޑަކޮށް ކޮށިއަރާ ގޮތްވި އެވެ. ފަތުރުވެރިކަމަށް މާސްޓަ ޕުލޭނެއް ބޭނުން ވެއެވެ. އަވަހަށެވެ. ރާއްޖޭގައި ފަތުރުވެރިކަން ކުރިއެރުވުމަށް މާސްޓަރ ޕުލޭނެއް ބޭނުންވަނީ ކޮންމެހެން މާސްޓަ ޕުލޭނުގައި އޮތް ގޮތަށް ހުރިހާ ކަމެއް ކުރިއަށް ގެންދާކަށް ނޫނެވެ. ހުރިހާ ގައުމެއްގައި ވެސް މިބާވަތުގެ ކަންތައްތަކުގައި މާސްޓަ ޕުލޭނެއް ގެންގުޅޭ ތީވެ އެވެ. އެފަދަ ޕުލޭނެއް އޮތުމަކީ ބޭރުގެ މާލީ އިދާރާތަކާއި، އެކިއެކި ބޭނުމުގައި މުއާމަލާތް ކުރާ އިރު، ބައެއް ކަންކަމަށް އާނބަސް ހޯދަން ފަސޭހަ ކަމަކަށް ވެދާނެ ތީވެ އެވެ. ނުވަތަ ބައެއް މަސައްކަތަށް ތަފާތު މާލީ އެހީ ހޯދުމުގެ މަގު ތަނަވަސް ކުރުމަށް ފަސޭހަ ވެދާނެތީ ވެއެވެ.\nފާއިތުވި ވެރިކަމުގައި ވެސް ފަތުރުވެރިކަމުގެ މާސްޓަ ޕުލޭނެއް ގެންގުޅުނެވެ. މާސްޓަ ޕުލޭނާއި އެއްގޮތަށް ގެންދެވުނީ ކިތައް ކަންތައްތޯ ބައްލަވާށެވެ. ގިނަ ކަންތައްތައް ކުރިއަށް ގެންދެވުނީ، އަވަހަށް ފައިސާކޮޅެއް ކޮންމެވެސް ގޮތަކުން އަތުލެވޭނެ ޕުލޭނަކަށްތޯ ބައްލަވާށެވެ. ނުވަތަ އިންތިޚާބެއްގައި ގިނަ ވޯޓު ހޯދޭނޭ ޕުލޭނަކަށްތޯ ބައްލަވާށެވެ. ނުވަތަ ރައްޔިތުންގެ މަޖިލީހުގައި އެއިރު ތިއްބެވި ބައެއް މެމްބަރުންގެ ހިތްޕުޅު ހަމަޖެހޭ ގޮތަކަށްތޯ ބައްލަވާ ލައްވާށެވެ. ނުވަތަ ވެރިކަމުގައި އެއިރު ތިއްބެވި ބާރު ގަދަ ބޭފުޅުންގެ ސިކުނޑީގައި ފަތުރުވެރިކަން ތަރައްޤީކުރަން އޮތް އެންމެ ރަނގަޅު ގޮތް ކަމަށް ފެނިވަޑައިގެންނެވި ގޮތަށްތޯ ބައްލަވާލައްވާށެވެ. ކުރު ގޮތަކަށް ދަންނަވާ ނަމަ މާސްޓަ ޕުލޭނަކީ މާސްޓަ ޕުލޭނެއް ނެތި ކުރިއަށް ދިއުމެވެ.\nއެއް ނަޒަރަކުން ބަލާ އިރު އެއީ ވަރަށް ފަސޭހަ ގޮތެކެވެ. ސަރުކާރުން ބޭނުންވާ ސަރަހައްދެއްގައި ވައިގެ ބަނދަރެއް ހަދައިދޭން ބުނެފި ނަމަ އެ ފަރާތަކަށް ރަށެއް ނުވަތަ ދެތިން ރަށެއް ފަތުރުވެރިކަމަށް ތަރައްޤީ ކުރުމަށް ފުރުސަތު ދީގެން ބަނދަރެއް ހަދާލަނީ އެވެ. ބަނދަރު ހެދުމަށް ފަހު، އެ ސަރަހައްދެއްގެ ބަޔަކު އެ ބަނދަރަކީ ބައިނަލްއަގުވާމީ ބަނދަރަކަށް ހެދުމަށް ސަރުކާރަށް ފިއްތަން ފެށުމުން އެ ބަނދަރެއް ބައިނަލްއަގުވާމީ ބަނދަރަކަށް ހަދަނީ އެވެ. ބައިނަލްއަގުވާމީ ބަނދަރަކަށް ހެދުމުން ގިނަ މީހުންނަށް އެއްފަހަރާ އާދެވޭ ވަރުގެ ބޮޑެތި މަތިންދާ ބޯޓު ޖައްސަން ބޭނުންވާނެ އެވެ. އެ ބޯޓުފަހަރުން އަންނަ މީހުން ތިބުމަށް އިތުރު ރަށްތައް ތަރައްޤީ ކުރުމަށް ބޭނުން ވާނެ އެވެ. އަނެއްކާވެސް ފަތުރުވެރިކަމަށް ރަށްތައް ތަރައްޤީ ކުރުމަށް އިތުރު ފުރުސަތު ދެވެނީ އެވެ.\nމީހުން ދިރިއުޅޭ ރަށެއްގައި ނަރުދަމާގެ ނިޒާމް ގައިމުކޮށްދޭ ފަރާތަކަށް ވެސް، އެ މަސައްކަތުގެ އަގެއްގެ ގޮތުގައި ފަތުރުވެރިކަމަށް ދޫކޮށްލަނީ އެވެ. ރަނގަޅު ވާހަކައެކެވެ. ފަތުރުވެރިކަމާ އެކު ތަރައްގީ އަންނާނެ އެވެ. އެކަމަކު ވަކި ސަރަހައްދެއްގައި ފަތުރުވެރިކަން ތަރައްގީކުރާ ނަމަ އެ ތަރައްގީއާ އެކު އެ ސަރަހައްދެއްގައި ސަރުކާރުން ގާއިމްކުރަން ޖެހޭ ޒަރޫރީ ކަންތައްތަަކެއް އެބަ ހުއްޓެވެ. އެފަދަ ކަންތައްތައް ސީދާ ސަރުކާރުން ޚަރަދު ނުކޮށް ވެސް ކުރެވިދާނެ ގޮތަށް ރޭވިދާނެ އެވެ. މިސާލަކަށް ދަންނަވާ ނަމަ ކައިރިން ފަސޭހައިން ތެޔޮ ލިބޭނެ ގޮތެއް ހެދުމާއި ފަތުރުވެރިކަމަށް ބޭނުންވާ ބައެއް ތަކެތި ކައިރިން ފަސޭހައިން ހޯދޭނެ އިންތިޒާމްތައް ހަމަޖެއްސުން ފަދަ ކަންކަމެވެ.\nއަށްޑިހައިގެ އަހަރުތަކުން ފެށިގެން ރާއްޖޭގެ ފަތުރުވެރިކަމުގެ ސިނާއަތު ހިނގަން ޖެހޭނީ ފަތުރުވެރިކަމުގެ މާސްޓަ ޕުލޭނާ އެއްގޮތަށެވެ. އެހެންނަމަވެސް އެ ދުވަސްވަރުން ފެށިގެން ވެސް ފަތުރުވެރިކަން ހިނގަމުން ގެންގޮސްފައި އޮތީ އެ އިރެއްގައި ވެރިކަމުގައި ތިބި ބަޔަކަށް ފެންނަ ގޮތަކަށެވެ. ކޮންމެހެން އިލްމީ ނުވަތަ ފަންނީ ނުވަތަ އިގުތިސާދީ ހޯދުންތަކުގެ މައްޗަށް ބިނާކޮށްފައެއް ނޫނެވެ. ފުރަތަމަ މާސްޓަ ޕުލޭންގައި ފަތުރުވެރިކަމުގެ ދެވަނަ ސަރަހައްދެއްގެ ގޮތުގައި ތަރައްގީ ކުރުމަށް ކަނޑައަޅައިފައި އޮތީ ހުވަދު އަތޮޅެވެ. ތަރައްގީކުރެވުނީ އަރި އަތޮޅެވެ.\nމިފަހަރު މާސްޓަ ޕުލޭން ތައްޔާރު ކުުރަނީ ބޭރުގެ އެއްވެސް އެހީއެއް ނުހޯދާ ކަމަށް ވެއެވެ. މާސްޓަ ޕުލޭން ތައްޔާރުކުރާނީ ފަތުރުވެރިކަމުގެ ދާއިރާގައި މަސައްކަތް ކުރާ މީހުންނާއި ރާއްޖޭގައި ތިބި އެ ފަންނުގެ މީހުން ކަމަށް ވެއެވެ. ފަތުރުވެރިކަމުގެ ދާއިރާގައި އަހަރުތަކެއް ވަންދެން ބޭރު ގައުމުތަކުގައި މަސައްކަތް ކޮށްފައި ތިބީ ކިތައް ދިވެހި ތަޖުރިބާކާރުން ކަމަށް ދަންނަވާކަށް ނޭނގެ އެވެ. އެފަދަ މީހުން މީގެ ކުރިން އެކަހަލަ މަސައްކަތެއް ކޮށްފައި ވާކަމެއް ވެސް ދަންނަވާކަށް ނޭނގެ އެވެ. އަޅުގަނޑުގެ މައިގަނޑު ކަންބޮޑުވުމަކީ މާސްޓަ ޕުލޭނުގެ މިސްރާބު ސިޔާސީ ވެދާނެތީވެ އެވެ. މާސްޓަ ޕުލޭނުގެ ވާހަކަ ދެކެވުނު ޙަފްލާގައި ވެސް އެކަމުގެ ކުލަވަރު ފެނިގެން ދިޔަ އެވެ. މާޒީގެ ތަޖުރިބާތަކަށް ބަލާއިރު ދިވެހި ތަޖުރިބާކާރުންގެ ތެރެއިން ގިނަ މީހުން އެއިރެއްގައި އެމީހެއްގެ ސިޔާސީ ވެރިއަކަށް ހުންނަ މީހެއް އަންގާ ގޮތަށް ނުވަތަ އެދޭ ގޮތަށް ކަންތައް ކުރުމަކީ ކައިރި ކަމެކެވެ. އެ މީހަކަށް ހެޔޮ ނުބައި ނޭނގިގެނެއް ނޫނެވެ. ގޯހެއް ކަން އެނގި ހުރެ ވެސް މަގާމުގައި ދެމި ހުރުމަށް އެކަހަލަ ކަންތައް ކުރަމުން ދާކަން، އަޅުގަނޑުމެންނަށް ކައިރި މާޒީންނާއި މިހާރު ހިނގާ ޝަރީޢަތްތަކުންނާއި ރައްޔިތުންގެ މަޖިލީހުގެ ކޮމިޓީތަކުން މުއައްސަސާތަކުގެ ވެރިންނާ އެކު ބާއްވާ މަޢުލޫމާތު ސާފުކުރުމުގެ ބައްދަލުވުންތަކުން ވެސް ސާފުވެ އެވެ.\nތެދުފުޅެކެވެ. ފަތުރުވެރިކަމުގެ ސިނާއަތަކީ އެންމެންގެ ސިނާއަތެކެވެ. އެކަމަކު ފަތުރުވެރިކަމުގެ ސީދާ ފައިދާ ލިބެންވާނީ އާބާދީގެ އެންމެ މުއްސަނދި ސަތޭކައަކުން އެކެއް ޕަސަންޓަށް ވުރެ ދަށުގެ އާބާދީއަކަށްތޯ އެވެ؟ އެގޮތަށް އޮވެގެން ނުވާނެ އެވެ. ބަދަލެއް ބޭނުމެވެ. ބަދަލެއް ގެންނަވާށެވެ. ރައްޔިތުންގެ ބައިވެރިވުން އޮތް ފަތުރުވެރިކަމުގެ ކުންފުނި ކޮޅަށް ޖަހަންވީ އެވެ. އެ ކުންފުނީގައި އިތުރު ރައްޔިތުން ބައިވެރިކުރެވޭ ގޮތަށް ހިއްސާ ވެސް ވިއްކަންވީ އެވެ. އެ ކުންފުނީގައި ޕެންޝަން ފަންޑު ފަދަ ފަންޑުތަކުން އިންވެސްޓު ކުރުމުގެ ފުރުސަތު ވެސް ފުޅާކުރެވެންވީ އެވެ. ފައިސާ ހުރި އަތޮޅު ކައުންސިލުތަކުންނާއި ރަށު ކައުންސިލުތަކުން ވެސް ހިއްސާ ގަނެގެން ފަތުރުވެރިކަމުގައި ބައިވެރިވުމުގެ ފުރުސަތު ފުޅާކުރެވެންވީ އެވެ. ފަތުރުވެރިކަމަށް ތަރައްގީކުރެވޭ ރަށްތަކުގައި އެ ކުންފުނީގެ ހިއްސާއެއް ނުވަތަ ބައިވެރިވުމެއް އޮންނަ ގޮތަށް ނިޒާމެއް ހަމަޖެހެންވީ އެވެ.\nއަމިއްލަ ވިޔަފާރިވެރިންނަށް ސަވަރިން ގަރަންޓީ ދެވޭ ކަމަށް ވާ ނަމަ ފަތުރުވެރިކަމަށް އިންވެސްޓުކުރުމަށް އުފައްދާފައި އޮތް ރައްޔިތުންގެ ހިއްސާ އޮންނަ ކުންފުންޏަށް ބޭނުންވެއްޖެ ހިނދެއްގައި އެފަދަ ގަރެންޓީއަކާ އެކު ވެސް ކުރިޔަށް ދިއުމުގެ މަގު ތަނަވަސް ނުކުރެވެންވީ ކީއްވެތޯ އެވެ؟ ރާއްޖޭގެ ގިނަ އިންވެސްޓަރުން މަސައްކަތުގެ ބައިވެރިން ހޯދަނީ ރާއްޖެ އިން ބޭރުންނެވެ. އެ މީހުންގެ ހިއްސާ ވެސް ކުރިއަށް ގެންދާ މަޝްރޫއުގައި އޮންނަ ގޮތަށެވެ. ރައްޔިތުންގެ ހިއްސާ އޮންނަ ފަތުރުވެރިކަމުގެ ކުންފުންޏަށް އެ ގޮތަށް ކުރިއަށް ނުދެވޭނެ ގޮތެއް ނޭނގެ އެވެ. އެ ކުންފުނި ކުރިއަށް ދިޔަ ނުދިނުމަށް ބަނދެގެން ފަހަތަށް ދަމަމުން ގެންދަނީ ކޮންފަދަ ބާރު ގަދަ ބަޔަކުތޯ އެވެ! އެ ކުންފުނި ކުރިއަރާފާނެ ތީވެ ތަފާތު ހުރަސްތައް ކުރިމަތި ކުރުވަނީ ކޮން ބަޔަކު ބާވަ އެވެ؟ ބޭނުންވެއްޖެ ހިނދެއްގައި ހުރަސްތައް ކުރިމަތި ކުރެވޭނެ ބައިވަރު ގޮތްތައް އެބަ ހުއްޓެވެ. ރާއްޖޭގައި ހިންގާ ބޮޑެތި ވިޔަފާރިތަކުގައި ރައްްޔިތުންގެ ބައިވެރިވުން އޮންނަން ބޭނުންވެގެން އެ ތަން ތަނުން ހިިއްސާ ވިއްކައިގެން ރައްޔިތުން ބައިވެރިކުރަމުން ގެންދަނީ އެވެ. އެކަމަކު ފަތުރުވެރިކަމުގެ ސިނާއަތުގައި އެކަމެއް ނުފެނެ އެވެ. ސަރުކާރުން މިއިން ފިލާވަޅެއް ލިބިގަނެ ފަތުރުވެރިކަމުގެ ސިނާއަތުގައި އޮތް ސަރުކާރުގެ ކުންފުންޏަށް އެހީތެރިކަން ފޯރުކޮށްދޭން ވެއްޖެ އެވެ. ވަގުތު ދަނީ އެވެ. މާ ލަސްވެއްޖެ ނަމަ އިންވެސްޓު ކުރާނެ ރަށެއް ވެސް ނުއޮންނާނެ އެވެ. ފަތުރުވެރިކަމުގެ އާ ޕުލޭނުގައި ފަތުރުވެރިކަމުގެ ސީދާ ފައިދާ ރައްޔިތުންނަށް ލިބޭނެ ގޮތަކާ މެދު ވިސްނާ އެކަމަށް މަގެއް ކޮށަން ވާނެ އެވެ.\nއަންހެނުންގެ އާބާދީގެ ހަމައެކަނި ހަތް ޕަސެންޓް ރާއްޖޭގެ ފަތުރުވެރިކަމުގެ ދާއިރާގެ މަސައްކަތުގައި ޝާމިލު ވުމަށް ވުރެ ބޮޑު މައްސަލަ އަކީ މަސައްކަތުގެ އާބާދީގެ ފިރިހެނުން ވެސް ބޭނުންވާ ވަރަށް ފަތުރުވެރިކަމުގެ މަސައްކަތަށް ނުލިބުމެވެ. މީސް މީޑިއާގައި އަވައްޓެރި ގައުމުތަކުގެ މީހުން ވަޒީފާ ގެންދަނީ ކަމަށް ލިއަން ފަސޭހަ ވާނެ އެވެ. އެހެންނަމަވެސް ތިމާ އަމިއްލަ އަށް ވެސް ވަޒީފާއެއް އަދާކުރަން ބޭނުމެއް ނުވެ އެވެ. އާއިލާގެ އެކަކު ނުވަތަ ދެ މީހަކު ދާއިމީ ގޮތަށް މަސައްކަތެއް ކުރާ ނަމަ އާއިލާގައި ބާކީ ތިބި މަސައްކަތެއް ނުކުރާ ހުރިހާ މީހުން ދިރިއުޅެނީ އާއިލާގައި މަސައްކަތް ކުރާ ދެ މީހުންނަށް ލިބޭ އާމްދަނީންނެވެ.\nފަތުރުވެރިކަމުގެ ދާއިރާގައި މައްސަލަތައް ބައިވަރެވެ. ހައްލުކުރަން އުނދަގޫ މައްސަލަތަކެވެ. އެކަމަކު އަޅުގަނޑުގެ ނަޒަރުގައި، ސިޔާސީ ކުލަ ނުޖައްސައި ހަމައެކަނި ގައުމުގެ ފައިދާ އަށް ބަލައިގެން މަސައްކަތް ކޮށްފި ނަމަ އެކަށީގެންވާ ނަތީޖާއެއް ނެރެވިދާނެ އެވެ. އާބާދީގެ ދެބައި ކުޅަ އެއްބައި ކަމުގައި ވާ އަންހެނުންގެ ބޮޑު އަދަދެއް ފަތުރުވެރިކަމުގެ މައިދާނަށް ނެރުމަކީ ފަސޭހަ ކަމެއް ނޫނެވެ. ދިވެހިންގެ ބައެއް ސަގާފީ އާދަކާދަތަކާއި މިފަދަ ކަންކަމާ މެދު ބައެއް މީހުން ގެންގުޅޭ ބޯދާ ވިސްނުމާ ހުރެ އެވެ. އަދި މީގެ އިތުރަށް ދީން ހަތިޔާރަކަށް ހަދައިގެން އަންހެނުން ބަދިގެއަށް ވައްދަން އުޅޭ ބައެއް މީހުންގެ އުނދަގޫ ވެސް ކުޑައެއް ނުވާނެ އެވެ. ޚާއްސަކޮށް މީސް މީޑިއާގަ އެވެ. މީހުން ދިރިއުޅޭ ރަށްރަށުގައި ފަތުރުވެރިކަން ފުޅާކުރުމުން ނުކުންނަ މައްސަލަތަކަށް ތައްޔާރުވާން ޖެހެ އެވެ. އެ ރަށެއްގައި ދިރިއުޅޭ ބަޔަކަށް ވަރަށް ބޮޑު އިގުތިސާދީ ފައިދާއެއް ވާނެ އެވެ. ހަމަ އެއާ އެކު އަންނާނެ ސަގާފީ ގުރުބާނީ އަށް ވެސް ތައްޔާރަށް ތިބެން ވާނެ އެވެ. ގަބޫލުކުރަން ވާނެ އެވެ.\nއިތުރު ލިޔުންތައް ކޮލަމް ޓޫރިޒަމް އިގްތިސާދު


Modi ge dhiriulhuvvumaai hayaathah avas kalhi eh!\nބޮޑު ވަޒީރު މޯދީގެ ރަސްމީ ދަތުރުފުޅު\nމޯދީގެ ދިރިއުޅުއްވުމާއި ހަޔާތަށް އަވަސް ކަޅިއެއް!\nބޮޑު ވަޒީރު ނަރެންދުރަ މޯދީ\nއުފަންދުވަސް: ސެޕްތެންބަރ 17، 1950\nއުފަން ތަން: ވަދްނާގަރު، ގުޖްރާތު، އިންޑިޔާ\nފުރިހަމަ ނަން: ނަރެންދުރަ ދަމޯދަދާސް މޯދީ\nބައްޕަގެ ނަން: ދަމޯދަދަދާސް މޯދީ\nމަންމަގެ ނަން: ހިރާބަ މޯދީ\nކާވެނީގެ ގޮތުން ގުޅިފައިވަނީ: ޖަޝޯދަބެން މޯދީ\nތައުލީމު: ބީއޭ، ދެެއްލީ ޔުނިވަރސިޓީ 1978، އެމްއޭ ގުޖްރާތު ޔުނިވަރސިޓީ 1983\nއުމުރުފުޅުން 18 އަހަރުގަ މޯދީ ކައިވެނި ފުޅު ބައްލަވައިގަތެވެ. ދެހާސް ސާދަ ވަނަ އަހަރު ބޮޑުވަޒީރު ކަމާއި ކުރިމަތިލެއްވުމުގެ ކުރިން މުޅިން ވިދާޅުވަނީ ކައިވެނިފުޅެއް ނުކުރައްވާ ކަމަށެވެ. ނަމަވެސް އިންތިހާބަށް ކުރިމަތި ލެއްވުމާއި ހަމައިން އަދި އިލެޝަނަށް ކެންޑިޑޭޓުންގެ ފޯމު ހުށައެޅުއްވި އިރު ދެން އިތުރު ގޮތެއް ނެތިގެން ކައިވެނިފުޅެއް ކުރައްވައިގެން އުޅުއްވާ ކަމަށް އިއުތިރާފް ވެވަޑައިގަތެވެ.\nޒުވާން އުމުރު ފުޅުގައި އމިއްލަ ގެ ދޫކުރައްވާ އިންޑިޔާގެ އެކި ހިސާބައް ދަތުރު ކުރެއްވި އެވެ.\nސޯޝަލް މީޑިޔާ އާއި ގާތް ބޭފުޅެއްގެ ގޮތުގައި އެބޭފުޅާ ފާހަގަ ކުރެވެއެވެ. އަދި މިހާރުވެސް ޓްވިޓާ އަދި ފޭސް ބުކް އެކަންއުންޓެއް ގެންގުޅުއްވަ އެވެ. ބާރަކް އޮބާމާ ނަންގަވާފަ ދުނިޔޭގެ ސިޔާސީ ލީޑަރުންގެ ތެރެއިން ދެ ވަނައަށް އެންމެ ގިނަ ޓުވިޓާ ފޮލޯވަޒްއިން ގެން ގުޅުއްވަނީ އެބޭފުޅާ އެވެ. އެއީ 47 މިލިޔަނަށް ވުރެ ގިނަ ފޮލޯވާޒްއިންނެވެ.\nއިންޑިޔާ، އިނގިރޭސިންގެ އަޅުވެތިކަމުން މިނިވަންވި ފަހުން "މިނިވަން އިންޑިޔާ" އަށް އުފަން އެ ގައުމުގެ ފުރަތަމަ ބޮޑުވަޒީރަކީ ވެސް މޯދީ އެވެ.\nފާހަގަ ކޮއްލެވޭ ކަންކަން\nއޮކްޓޫބަރ 3، 1972- ހައްދުފަހަނަ އާފައިވާ ވަތަނީ ހިންދޫ ޖަމާއަތެއްކަމުގައިވާ ރާޝްތްރިޔާ ސުވަޔަމްސަވެކް ސަންގް (އާރުއެސްއެސް) އާއި މޯދީ ރަސްމީ ސިފައެއްގައި ގުޅިވަޑައިގަތެވެ.\nޖޫން 1975- އިންދިރާ ގާންދީގެ ވެރިކަމުގައި "ހާއްސަ އިމަޖެންސީ ހާލަތު" އިއުލާންކުރުމާއި ގުޅިގެން ރައްޔިތުންގެ މަދަނީ ހައްގުތައް ގެއްލިފައި ވާތީ އެ ހައްގުތަށް ހޯދުމަށް ކުރެވުނު މުޒާހަރާތަކުގައި މޯދީ ބައިވެރިވެ ވަޑައިގެންނެވިއެވެ.\n1987- އިންޑިއާގެ މެއިން ސްޓްރީމް ޕޮލިޓިކްސް އާއި ގުޅިވަޑައިގަތެވެ. އެ ގޮތުން ބަހާރަތިޔާ ޖަނާތާ ޕާޓީގެ މެންބަރަކަށް ވެވަޑައިގަތެވެ. އޭގެ ފަހުން ބީޖޭޕީ، ގުޖްރާތު ސްޓޭޓްގެ ޖެނެރަލް ސެކެޓްރީ ގެ މަގާމަސް އިންތިހާބު ކުރެވުނެވެ.\nއޮކްޓޫބަރ 3، 1995- ބީޖޭޕީގެ ސެކެޓްރީކަމުގެ މަގާމަށް އިސްކުރެވުނެވެ.\nޖެނުއަރީ 5، 1998- ބީޖޭޕީގެ ގެނެރަލް ސެކެޓްރީކަމުގެ މަގާމަށް އިސްކުރެވުނެވެ.\nއޮކްޓޫބަރ 2001- ބޮޑުވަޒީރު އަތަލް ބިހާރީ ވަޖްޕާއީގެ އިސްނެންގެވުމަކަށް ގުޖުރާތުގެ ޗީފް މިނިސްޓަރުކަމަށް މޯދީ އިސްކުރެވުނެވެ.\nފެބްރުއަރީ 27، 2002- ހަރުކަށި އިސްލާމީ ވިސްނުމުގެ ބަޔަކު ހިންދޫންގެ ހަންގުރާމަ ވެރި ބަޔަކު ދުއްވަމުން ދިޔަ ރޭލެއްގައި ރޯކޮއްލި އެވެ. މީގެ ސަބަބުން 100 އެއްހާ މީހުންނަށް އެކިވަރުގެ އަނިޔާތައްލިބި މަރުވެގެންދިޔައެވެ. ނަތީޖާ އެއްގެ ގޮތުން ޖެހިގެން އައިދުވަހު ހައްދުފަހަނަ އަޅާފައިވާ ހިނދޫން ނުކުމެ 1000 ވުރެ ގިނަ މުސްލިމުންނަށް އަނިޔާކޮށް، ރޭޕްކޮށް ކަތިލާ ހެދިއެވެ. މިހުރިހާ ކަމެއް ހިންގާދިޔައީ ޗީފް މިނިސްތަރ މޯދީގެ ގުޖުރާތުގައެވެ. ގުޖުރާތުގައި ހިންގި މި ދީނީ ހަމަނުޖެހުންތައް ހަމައަކަށް އެޅުވުމުގެ ބަދަލުގައި އެކަންކަން ނުފެންނަވާ ކަމައް ހައްދަވައިގެން އުޅުއްވުމުން ވަރަށް ގިނަ ތުހުމަތުތަކެއް މޯދީ މައްޗަށްވަނީ އުފުލިފައެވެ. އެހެން ނަމަވެސް އެމައްސަލަ އާއި ގުޅިގެން އެއްވެސަކަމެއް މޯދީގެ މައްޗަށް ސާބިތެއް ނުވެއެވެ.\nދިސެންބަރ 2002- ގުޖުރާތުގަ ހިންގި ހަމަނުޖެހުމާއި ގުޅިގެން އަދި އެކަން ހުއްޓުވަން އެކަށީގެންވާ މަސައްކަތެއް ނުކުރެއްވިކަމަށް ބައްލަވާ އުފެދިގެން އައި ސިޔާސީ ޕްރެޝަރާއި ހެދި މޯދީ ގުޖުރާތުގެ ޗީފް މިނިސްޓަރުކަމުން އިސްތިއުފާ ދެއްވިއެވެ. އަދި ހަމަ އަލުން އަނެއްކާ ޗީފް މިނިސްޓަރުކަމަށް ހަމަ އެހަރު މޯދީ އިންތިހާބު ކުރެވުނެވެ.\n2005- މޯދީއަށް ވިސާދިނުމަށް އެމެރިކާއިން ދެކޮޅު ހެދިއެވެ. އެއީ ގުޖުރަތުގަ ހިންގި ލޭއޮހޮރުވުމުގެ ޒިންމާ އުފުލަން ޖެހޭ ފަރާތަކީ މޯދީ ކަމުގައި އެފަރާތުން ދެކޭތީއެވެ.\nޖިލައި، 2007- ގުޖުރާތުގަ އެންމެ ގިނަ ދުވަސް ވަންދެން ޗީފް މިނިސްޓަކަން ކުރެއްވި ބޭފުޅާގެ ފަހުރު ހޯއްދެވިއެވެ. އެއީ 2063 ދުވަހެވެ.\nޑިސެންބަރ 23، 2007- މޯދީ ގުޖްރާތުގެ ޗީފް މިނިސްޓަރަކަށް އިންތިހާބު ކުރެވުނެވެ.\nޑިސެންބަރ 20، 2012- މޯދީ ގުޖްރާތުގެ ޗީފް މިނިސްޓަރުކަން4ވަނަ ފަހަރަށް ކުރެއްވިއެވެ.\nޖޫން 2013- ބީޖޭޕީގެ ލީޑަރުގެ ގޮތުގައި ހަމަޖެހިގެން ދިޔައެވެ. އަދި 2014 ވަނަ އަހަރު އިންތިހާބު ކާމިޔާބު ކޮއްފިނަމަ ދެން އަންނަން ހުރި ބޮޑުވަޒީރަކީ މޯދީ ކަމުގައި ވެގެން ދިޔައެވެ.\nމެއި 20، 2014- މޯދީ ބީޖޭޕީގެ ލިޑަރުގެ ގޮތުން އިންތިހާބު ކާމިޔާބު ކުރެއްވުމަށް ފަހު ބޮޑުވަޒީރަކަށް ހަމަޖެހިގެން ދިޔައެވެ.\nމެއި 26، 2014- އިންޑިޔާގެ 14 ވަނަ ބޮޑުވަޒީގެ ގޮތުގައި މޯދީ ހުވާކުރެއްވިއެވެ.\nސެޕްޓެންބަރ 25، 2014- ދި އެމެރިކަން ޖަސްޓިސް ސެންޓަރ ކިޔާ ހިއުމަން ރައިޓްސް ގުރޫޕަކުން މޯދީ، ގުޖުރާތުގައި މުސްލިމުންނާ ދެކޮޅަށް ހިންގި މައްސަލަ ފައިލްކުރިއެވެ.\nސެޕްޓެންބަރ 27-30، 2014- ބޮޑުވަޒިރުކަން ލިބިވަޑައިގަތުމަށް ފަހު ފުރަތަމަ ފަހަރަށް އެމެރިކާއަށް ވަޑައިގެން ރައީސް ބަރާކް އޮބާމާއާއި ބައްދަލުކުރެއްވިއެވެ.\nނޮވެންބަރު 5، 2014- ފޯބްސް މެގަޒިންއިން ހޮވާ ދުނިޔޭގެ އެންމެ ބާރުގަދަ، ނުފޫޒުގަދަ މީހުންގެ ލިސްޓުފެ 15 ވަނައިގައި ހިމެނުނެވެ.\nޑިސެންބަރ 8، 2014- ޓައިމް މެގަޒިންގެ ފަރާތުން އަހަރަކު އެއްފަހަރު ހޮވާ ދުނިޔޭގެ ޝަހުސިއްޔަތުގެ ޝަރަފް ވަނީ މޯދީއަށް ލިބިވަޑައިގަންފައެވެ.\nޖެނުއަރީ15، 2015- މޯދީ އާއި ދެކޮޅަށް އެމެރިކާގެ ކޯޓަށް ލެވިފައިވާ އިންސަނިޔަތާ ހިލާފް އަމަލު ހިންގުމުގެ މައްސަލަ އެކޯޓުން ބޭރުކޮއްލިއެވެ.\nޖެނުއަރީ 25-27، 2015- އެމރިކާގެ ރައީސް ބަރާކް އޮބާމާ އިންޑިޔާއަށް ވަދައިގެން މޯދީ އާއި ބައްދަލުކުރެއްވިއެވެ. އޮބާމާ ވެގެން ދިޔައީ ރައީސްކަމުގެ ދައުރުގައި2ފަހަރު މަތިން އިންޑިޔާއަށް ޒިޔާރަތްކުރެއްވި ފުރަތަމަ ރައީސް އަށެވެ.\nޑިސެންބަރ 25، 2015- މޯދީ ޕާކިސްތާނަށް ވަޑައިގެން ބޮޑުވަޒީރު ނަވާޒް ޝަރީފާއި ބައްދަލުކުރެއްވިއެވެ. މޯދީގެ ޕާކިސްތާން ދަތުރުފުޅު ވެގެން ދިޔައީ 12 އަހަރު ތެރޭ އިންޑިޔާގެ ބޮޑުވަޒީރަކު ޕާކިސްތާނަށް ކުރެއްވި ފުރަތަމަ ދަތުރު ފުޅަށެވެ.\nޖޫން 8، 2016- މޯދީ، އެމެރިކާގެ ގާނޫނު ހަދާ މަޖިލިހުގައި ތަގްރީރު ކުރެއްވިއެވެ. މިއީ އެމެރިކާގެ ޖޮއިންޓް ކޮންގްރެސް ސެޝަންއެއްގައި ތަގްރީރު ކުރެއްވެވި އިންޑިޔާގެ5ވަނަ ބޮޑުވަޒީރެވެ.\nޖޫން 26، 2017- ފުރަތަމަ ފަހަރަށް ބޮޑުވަޒީރު މޯދީ އެމެރިކާގެ ރައީސް ޑޮނަލްޑް ޓްރަންޕްއާއި ވައިޓްހައުސްގައި ބައްދަލުކުރެއްވިއެވެ.\nޖުލައި 4، 2017- އިޒްރޭލްއަށް ވަދައިގެންނެވި ފުރަތަމަ އިންޑިޔާގެ ބޮދުވަޒީރަކީ މޯދީއެވެ. މޯދީ ވަނީ އިޒްރޭލަށް3ދުވަހުގެ ދަތުރެއް ކުރައްވާފައެވެ.\nމެއި 23، 2019- ހައިރާންކުރަނިވި އައްލަބިއްޔަތާކާއި އެކު އިންދިޔާގެ އާންމު އިންތިހާބު މޯދީ ކާމިޔާބު ކުރެއްވިއެވެ. ބިޖޭޕީއިން ވަނީ އެ އިންތިހާބުގައި 303 ގޮނޑިކާމިޔާބު ކޮއްފައެވެ.\nމެއި 30، 2019-2ވަނަ ދައުރަކަށް އިންދިޔާގެ ބޮދުވަޒީރު ކަމުގެ ހުވާ ކުރެއްވިއެވެ.\nޖޫން 8، 2019-2ވަނަ ދައުރަށް ބޮޑުވަޒީރުކަމުގެ ހުވާ ކުރެއްވުމަށް ފަހު މޯދީ ފުރަތަމަ ފަހަރަށް ގައުމުން ބޭރަށް ކުރާއްވާ2ދުވަހުގެ ދަތުރުފުޅުގައި މިއަދު ރާއްޖޭގައެވެ.\nސައުދީގެ ބިޔަ އިންވެސްޓްމެންޓުތަކެއް އިންޑިއާއަށް\nއެންމެ ގާތް އެކުވެރިއަކީ ޓްރަމްޕް: މޯދީ\nޕާކިސްތާނުގެ ވައިގެ ސަރަހައްދުން މޯދީ ދަތުރުކުރުން މަނާކޮށްފި